
        
            
                
            
        

    
	Монголын Зохиолчдын Эвлэл

	 

	Ж. ДАМДИН

	 

	ЗАМЫН ЭХЭН

	(өгүүллэг / найруулал / тэмдэглэл)

	 

	“УЛСЫН ХЭВЛЭЛИЙН ГАЗАР” Улаанбаатар хотноо 1984 онд эрхлэн хэвлүүлсэн номыг

	Цогт охин тэнгэр сангийн захиалгаар Цагаан бамбарууш хэвлэлийн газарт 2026 онд цахим хэлбэрт хөрвүүлэв.

	ЦАХИМ НОМЫН САН: www.e-nom.mn

	 


⁂

	Уг номыг “Болор дуран” шалгуураар шүүсэн болно. 
Программтай танилцах бол сурталчилгаа дээр товшиж холбоос руу орно уу.

ӨМНӨХ ҮГ

	Партизан, зохиолч Жүгдэрийн Дамдин одоогийн Сэлэнгэ аймаг, Цагааннуур сумын нутаг Багацацангийн гол хэмээх газар 1899 онд малчин ард Жүгдэрийн гэр бүлд төржээ. Эрийн цээнд хүртэл өөрийн болон өрөөл бусдын мал тариалангийн ажилд туслахын зэрэгцээ нэгэн нутгийн залан Ганжууржаваар монгол бичиг заалган сурчээ. Арван есөн насандаа нутгийн эрх баригчдын томилолтоор нийслэл Хүрээнээ Эрдэнэ шанзудбын яамны үүдний туслах бичээчээр гурван жил болов.

	1921 онд орон нутагтаа буцаж очоод гамингийн аллага таллагаас орон нутгаа хамгаалах сайн дурын баг цэрэг байгуулалцаж улмаар жанжин Сүхбаатарын ардын журамт цэрэгт элсэн оржээ. Ж.Дамдин Ардын журамт цэргийн агт болон улаан армийн ангид хүнс бэлтгэн нийлүүлэх зэрэг арын албанаа идэвхтэй зүтгэлцжээ.

	Тэр бээр 1921—1967 онуудад ардын цэргээс эхлэн нам, залуучууд, үйлдвэрчний эвлэл, шүүх, прокурор, шинжлэх ухааны байгууллагуудад он дараалан ажиллажээ.

	Ж.Дамдин уран зохиолын моринд ташуур өгч оройхон гараад ширүүхэн давхисан хүн. Амьдрал тэмцлийнхээ баялаг туршлагаас үндэс сэдэв авч «Үймээний жил», «Буун дуу», «Монгол бөх», «Сэлэнгийн урсгал», «Морьт цэргийн явсан зам» гэх зэрэг шүлэг найраглал, үргэлжилсэн үгийн арав гаруй ном бичиж хэвлүүлсэн юм.

	Ж.Дамдин ная илүү насалж буурал өвгөн болсон ч гэсэн уран зохиолын ороо жороо хүлгийн хүзүүнд үзгэн уурга сунгасан хэвээр саруул сэргэлэн, галтай цогтой явсан билээ.

	«Замын эхэн» хэмээх энэхүү ном нь түүний урьдах номуудын нэгэн адил уншигчдын дур сонирхлыг татах нь эргэлзээгүй. Ялангуяа залуу уншигчид, хувьсгалт тэмцлийн дөлөн дотор өсөөд бэрхшээлийг сөрөн, бартаат замыг өгсөн давж хатуужсан партизан, зохиолчийн амьдрал тэмцлийн сургамжит замналын зурвасхан хэсгийг энэ номоос үзэх болно.

	 

	Редактор


ААВЫН ХУТГА

	(Өгүүллэг)

	 

	Улаанбаатарын нисэх онгоцны буудал дээрээс АН-24 хэмээх хос хөдөлгүүрт бөгтөр цагаан онгоц хүчээ аван, улсын их наадмын алдар цуут аварга бөх дэвэн дэлэн гарах мэт тэнгэрт цойлов. Энэ хүчирхэг онгоцны тохилог зөөлөн суудлуудад тухлан суусан олны нэгэн захад, ягаан пансан хөшигтэй дугариг цонхны дэргэд насан өндөр, үсэн буурал нэгэн авгай суужээ.

	Тэр авгайн нүүр царай, амьдралын хүнд хөнгөн олон давааг давж, бага биш шалгалтыг туулсан хүний намба толио нь тод харагдана. Орон нутгийн онгоцоор зорчих хүмүүс ихэвчлэн боодол, чемодантай юмаа барьж сайн л бол ганц хоёр хүнээр үдүүлж онгоц руу шууд алхан очдог байтал энэ буурал авгай, арав гаруй хүнээр үдүүлж их л хүндтэйгээр онгоц тийш очихдоо хөл хазгар боловч сурмаг алхлан онгоцны шатаар давгүй өгсөн гарч суусан билээ.

	Буурал авгайн цүнх дотор 

	 

	«... миний амьдралд цоо шинэ эргэлт гаргаж замыг минь зааж, нэр төрийг минь аварсан их ачтан, хүндэт багш Долгор таныгаа БНМАУ-ын ардын шүүх таслах газруудыг үндэслэн байгуулсны түүхт 50 жилийн ойг тохиолдуулан урья» 

	 

	гэсэн чин сэтгэлийн үгс бичиж Ховдоос ирүүлсэн нэгэн урилга байгаа аж.

	Урилгын эзэн буурал авгай онгоцны цонхоор дорогш харвал, өргөн цэлгэр хөндий, дундуур, нийслэлийг чиглэсэн автомашины зам, нарийхан шаргал утас мэт хөврөн харагдана. Энэ замаар дөчин хэдэн жилийн өмнө, хорин хэдэн насандаа, хувьсгалт хуулийн цэл залуу ажилтан Долгор, хүний амьдралын үнэн цагааныг ялгах гэж хэрхэн зүтгэж явснаа дурсан бодов. Яг тэр харагдаж байгаа Бор хөндийд шүү дээ...

	 

	* * *

	 

	— За болдоггүй дээ! Ингээд суудаг байжээ!

	— Арга тун алга уу, Дорж гуай?

	— Арга байсан бол яалаа гэж энэ эзгүй хээр, ийм цагаар сууж байх вэ дээ!

	— Одоо яана аа? Энэ тэнгэрийн байгааг хар! Ойр айл амьтан байхгүй байх аа?

	— Юу байв гэж!

	— Хот руу явснаас, Лүн рүү явбал ойр.

	— Ойр гэхдээ л өртөө газар гүйнэ дээ!

	— Үгүй, энэ хүүхний шөвгөр хар ч ийм цагаар тун базаахгүй гутал шиг харагдах чив!

	— Гутал шүү юм биш. Ядаж дэгтий байхгүй биз?

	— Байхгүй.

	— Ганган хүний үхэл хавар намар гэдэг үг бий шүү! хүүхэн чи, Дорж гуайнхаа дэргэд, хөлөө хучаад энэ муу «Гархаам» дотор нь сууж бай! Эрхбиш, өртөө зам хойно, унаа цуцаа тааралдах л биз.

	— Үгүй, би бушуухан хот оролгүй огт болохгүй. Тэнд... гээд Долгор цааш олон үг хэлсэн ч үгүй, цүнхтэй бичиг баримтаа аваад шулуухан, зам даган, зүүн зүг товор товор алхав.

	— Хүүе, чи чинь ямар өвчтэй хүүхэд вэ? Хаа байгаа хот билээ?

	— Чи энэ тэнгэрийн царайг хараач!

	— Залуурхаж байна, золиг чинь!

	— Цаадхаа бариад ирээч! Осгож үхнэ.

	— Чоно нохой ч гэж бий! гэх зэргээр замд цуг гарсан хоёр гурван хүн ам амандаа үглэж дэмий л сандарцгааж Долгорыг хориглож ядсан боловч нэгэнт санаа шулуудсан Долгор, хэний ч үгэнд орсонгүй, зүүн тийш алхсаар холдон одов. Хойноос нь гайхаш тасран харсаар үлдсэн тэр хэдэн үл таних эрчүүлийн нүдэнд, хар ногоон даавуу дээлийг шар бажгараар шавхийтэл ороож бүсэлсэн зэгзгэр гоолиг нуруу туялзанхан, тайрмал үсэн дээр хэлтгийдүү тавьсан савхин гадартай минжин малгай, хүзүүгээ ороосон урт эрээн ороолтын цацаг сэвэлзэн, өндөрдүү өсгийтэй «шөвгөр хар» хэмээх хромон гуталтай тэр хүүхэн тов тов алхлан, улам улмаар холдон, зулын гол мэт гоолигхон бие жавхалзанхан одох нь тэр.


 

	* * *

	 

	Долгор ар гэртээ яарсан юм биш ээ! Долгорын монгол цоожтой ширэн цүнх дотор нэгэн хүний амь нас, хувь заяа, ирээдүйн амьдрал яваа учраас ийнхүү яарсан аж. Магадгүй, нэг биш нэг хэсэг хүний хувь заяа ч энэ цүнхнээс хамаарч болно. Долгор бол шинэ тутам байгуулагдсаар удаагүй байгаа Бүгд Найрамдах Монгол Ард Улсын Ардын шүүхийн байгууллагын залуу ажилтан билээ.

	Олон зуун жил феодалын нийгэмд, шашин төрийн дагаж баримтлан байсан манжийн эрүү шүүлт, эзэрхэг харгис хуулийг халж оронд нь ардын эрхт засгийн ёс зүйд нийцэх хувьсгалт хууль боловсруулан зохиож, энэхүү шинэ ардчилсан хуулийг дагаж мөрдөх шүүх цаазын байгууллагуудыг байгуулснаар монгол оронд эзэрхэг ёсны эрүү шүүлт банз шаахайн дуу үүрд зогсож, шударга үнэнч шүүх өөрийн түүхийг шинээр эхлэхийн хамт залуу шинэ сэхээтнүүдийг хууль зүйн ухаанд сурган боловсруулж, эх орны хариуцлагатай үүргийг итгэн хүлээлгэж ардын шүүхийн янз бүрийн албан тушаалд томилогдогсдын нэг нь энэ Долгор бөгөөд угаас ядуу ардын охин, төрөлхийн үнэнч даруу, элдэвт хичээнгүй бүсгүй билээ.

	Энэ завсар Долгор, ахмад хүмүүсийг дагалдан хэд хэдэн томхон хэргийг шийдвэрлэхэд гар бие оролцож улмаар мэдлэг мэргэжил сууж нэр хүнд нь дээшилжээ.

	Зуны ид цагаар Ховдын шүүхээс ноцтой нэгэн хэрэгтнийг нийслэл хотноо чандлан хүргүүлж ирэв. Түүний асар зузаан биш хавтаст хэрэг улсын дээд шүүхийнхнийг дамжин уншигдах үеэр, тэр хэрэгтний тухай шивэр авир яриа гадуур айлаас айлд дамжин яригдаж байв.

	— Ховдын шүүхийн Жахар гэдэг хүнийг хутгалж алчихсан хүн юм гэнэ ээ.

	— Ямар муухай амьтан бэ? Яагаад тэг ээ юм бол?

	— Эхнэр булаацалдсан юм байх аа.

	— Дайсан этгээд байлгүй яах вэ?

	— Цаазаар авбал таарна! гэх мэтээр хүн бүхэн дургүйцэн хэлэлцэнэ. Гэтэл дээд шүүхийн дарга тэр даруй Долгорыг дуудан:

	— За Долгор, чи энэ нэгэн битүүлэг хэргийн үнэн мөнийг даруй ол! Ирсэн материалыг үзвэл энэ хэрэг гарцаагүй юм шиг байна. Гэвч ээдрээ бас байх шиг...

	Ямар ч гэсэн чи сайтар шалгаарай, хүний амь насны асуудал шүү гэв.

	Долгор анх удаа, том хэрэг бие дааж авсандаа сэтгэл догдлон, айх ч шиг, баярлах ч шиг, царай нь үл мэдэг улайж:

	— За мэдлээ гэж хэлээд хавтаст хэргээ барьж өрөө рүүгээ оржээ.

	Ховдын шүүхээс бүрдэл болгон ирүүлсэн материалтай танилцвал:

	— Мөнхөө овогтой Лувсан 20 настай бөгөөд эцэг Мөнхөө нь нас барсан. Эх Ханд нь хөдөө мал маллаж буй. Эхнэр агсан Дэжидийг Ховдын шүүхийн байцаагч агсан Жахар салгаж суусан. Гэтэл энэ оны наадмын үеэр шөнө орой болсон хойно. Лувсан нь архи ууж, согтуу очоод, эхнэр Дэжидийн эзгүй байх үеийг ашиглан Жахарыг хутгалан алсан байна. Тэндээс Лувсан нь хэргийг баллахын тулд худлаа дуу цуугиан болон давхиж улс амьтанд мэдэгдсэн боловч амь хохирогчийн биед үлдсэн хутга бол Лувсангийн эцэг Мөнхөөгийн хутга бөгөөд тэр хутганы хуй нь мөн амь хорлогдсон Жахарын гэрээс олдов. Үүний дээр, хэд хоногийн өмнө архи ууж суухдаа: Жахар миний эхнэрийг салган авсан тул би яавч зүгээр өнгөрөөхгүй гэж заналхийлэн ярьж байсныг ард Д. гэгч гэрчлэн мэдээлсэн бичиг баримт байх бөгөөд тэр бичгийн төгсгөлд: «Манай яруу алдарт хувьсгалт хуулийн ариун шударга ажилтны амийг бусниулсан Лувсан мэтийн дайсан этгээдийг үтэр түргэнээ цаазлан шийтгэхийг энгийн үнэнч ардын хувиар хүсэж, гагцхүү үеийн үед цэвэр ариун явж ирсэн удам судрынхаа нэр сүрийг энэ мэт бузар хэрэгт хутгахгүй гэсэндээ өөрийн нэрийг бүрэн бичсэнгүй. Гэвч гэмт зальхай этгээдийг хуулийн өмнө мэдэх, чадах хэрээр нотлох нь ард миний үүрэг болой. Манай ариун шударга, ардчилсан хууль цааз мандтугай!» гэжээ.

	Хавтаст хэргийн хамт, эд мөрийн баримт болгох зүйлс нэгэн ваадан дүүрэн ирсэн нь голдуу хохирогчийн хувцас хэрэглэл бөгөөд бас түүний аминд хүрсэн хутга байв.

	Долгор удтал бодол болон сууснаа хэрэгтэн этгээдтэй биечлэн уулзах нь зүйтэй гэж бодов.

	 

	* * *

	 

	— Бушуу ор! Наашаа зогс, битгий ойрт! гэж харгалзагч хоёр хүн сүр бадруулан, ширүүн дуугарч Лувсанг оруулан ирэв.

	Өргөн мөртэй нэлээд биерхүү залуу, хөх тэрлэг нөмөрч цэх зогсох бөгөөд өтгөн хар хөмсөгний дороос ширүүн харцтай хуурай нүд үл цавчин ширтэнэ. Зүс царай нь өнгөө алдаагүй боловч сэтгэлийн их шаналал илэрхий. Хормойн сэжүүр чичгэнэхийг ажиглавал өвдөг нь чичирч, их л эмээж байгаа бололтой.

	— Тэр сандалд суу! гэж Долгор аль болохоор тайван өгүүлбээс Лувсан сандал дээр суугаад уртаар санаа алдав.

	— Ялын төлөвлөгөөгөө сонссон биз дээ? гэж асуувал:

	— Сонссон гэж бүдэгхэн дуугаар хариулав.

	— Гомдол бий юү?

	— Хэндээ ч гомдох бил ээ дээ.

	— Өөрөө хүн алчхаад, өөр хэндээ ч гомдох бил ээ, гэж үү?

	— Би алаагүй.

	— Тэгээд, хэн тэр хүнийг алсан бэ?

	— Мэдэхгүй ээ.

	Долгор, ваадан дотроос, амь хохирогчийн хувцсыг гаргаж,

	— Энэ хэний хувцас вэ? гэв.

	— Жахарын өмсөж байсан хувцас... гэж хариулахдаа Лувсангийн хоолой бачимдан байв.

	— Энэ хэний хутга вэ?

	— Миний аавын хутга...

	— Асуудал ингээд тодорхой юм шив дээ?

	Лувсан дуугарсангүй, буруу хэрэг хийсэн хүүхэд мэт тонгойно.

	— За та хоёр энэ хүнээ аваад яв. Хэрэг нэгэн тийш болтол хоол унд олигтой өгч байгаарай. Загнаж зандчих зэргээр эрх чөлөөнд нь халдаж болохгүй. Манай хувьсгалт хууль бол хүнийг хүн ёсоор үзэж, зөөлөн харьцах ёстой гэж хэлээд тэднийг гаргав.

	Долгор хариад гэр зуурын ажлаа хийж байхдаа ч, хоол ундаа идэж ууж байхдаа ч, нөхөртэйгөө элдэв зүйл ярьж хөөрч байхдаа ч үргэлж л Лувсангийн хэргийн тухай бодож байв.

	«Тэр Жахарыг энэ Лувсан л алж дээ. Тэгээд хэлэх үггүй гөлөлзөөд хөл гар нь чичрээд, бүр гомдолгүй гэж хүртэл хэлж байна! Хүн алсан хутга нь тэр!..» гэх зэргээр бодоход хувьсгалт хуулийн нэгэн ажилтан, өөртэй нь мэргэжил нэгт хүний алтан амийг бүрэлгэсэн энэ залууг жигших сэтгэл төрж, «Асуудал нэгэнт тодорхой, баримт мэдүүлэг зөв тул маргааш өглөө очоод захирах тушаах хурал хийж, тогтоол үйлдээд үсэг зурчихъя» гэж бодогдоно. Гэтэл бас өөр бодол төрж сэтгэлийн нь альхан нэгэн өнцөг буланд ямархан нэгэн зүйл эмзэглэн өвдөх мэт болно. Энэ бол эх хүний төрөлхийн хайрлан харуусах авьяас буюу хүнийг хүн ёсоор энэрэн үзэх шударга нийтэч хүний мөн чанар ажээ.

	«Хэрвээ энэ Лувсан, хэргийг өөрөө хийгээгүй байвал яах вэ? Ид хорин настай энэ сайхан залуу, ямар нэгэн этгээдийн орноос хилсээр шийтгэгдэх болж байвал яана? Өөрийгөө ороож болох асуултууд дээр ямар ч булзаж бултах санаа агуулалгүй түс тас хэлж байсан хүн шүү! Энд нэг л юм байх шиг байна! Бас «аавын хутга» гэж байгаа! Хэрвээ Лувсан үнэхээр Жахарыг хорлоё гэж шийдсэн бол юунд өөрийн эцгийн, хэн бүхний таних тэр хутгыг авч очоод тэнд нь хаях бил ээ дээ? Өөр хутга мундсан биш» гэж бодон суух зуур нөхөр нь:

	— Чи чинь ер нь яачхаад байна аа? Ухаан чинь зүгээр биз? Чамд би хэлсэн шүү! Шүүх цаазын ажил гэдэг чинь эм хүн байтугай эр хүн тэр болгон хийчихдэг ажил биш! Чадал хүрэхгүй юманд сэвж байж ухаан нь муудах уу, улсын алба алдаж сүйд болох уу, нэг л юм болно доо! Эртхэн больж үз! гэж үглэж байв. 

	Шөнө ч Долгорын нойр хүрсэнгүй. Энэ мэтээр хоёр хонов. Олон дахин бодов. Тэгээд, ямар боловч Ховд орж, газар дээр нь заншлан шалгаж тодруулах хэрэгтэй гэж бодлоо.

	 

	* * *

	 

	Ховдод ирсээр дөчин дөрөв хонов. Буусан айлынхаа эрээн нүүртэй нэгэн модон орон дээр Долгор, намрын сэрүүн орсон тэр нэгэн шөнө нойр хулжин эргэж хөрвөж толгойд нь олон зүйлийн үйл явдал эрээлжлэн үймрэв. Мөн жижигхэн монгол цоожтой ширэн цүнхэнд нь олон хүнтэй уулзан асууж ярилцсан бичиг мэдүүлэг, зүйл зүйлээр хуримталсан нь анх Ховдын шүүхээс бүрдүүлсэн хэргийн материалд ихэвчлэн ороогүй зүйлс байлаа. Эдгээрийг анх сонсоход үл ялих зүйл мэт байвч яваандаа маш чухал зүйлс болон томорч, Лувсангийн хэргийг эргэж нарийн шалгууштай болсноор барахгүй уул хэрэгт үндсэн өөрчлөлт оруулжээ.

	Улаанбаатар хотоос анх Ховд руу явна гэхэд зарим нөхөд төдий л тоохгүй илүү явдал, цаг алдахын нэмэр, нэгэнт тодорхой болсон хэрэг! гэх мэт өгүүлэл гарган эсэргүүцсэн ч гэсэн Долгор нэгэнт уг хэргийг хариуцсан хүний хувьд өөрөө шийдэх хэрэгтэй байлаа. Дээд шүүхээс зөвшөөрөл авч улмаар өртөө хэрэглэх зар бичиг шийтгүүлэн өвөртөлж, морин өртөөгөөр алс холын замд зуны халуунаар олон хоног моринд агсагдан халуурч сульдах зэргээр явж Ховдод ирсэн билээ.

	Ирээд Ховдын шүүхийн ажилчидтай уулзаж хэргийг лавлан ярилцсан боловч олигтой үр дүн гарсангүй. Эхлээд уулзсан хэдэн хүн цөм л Лувсанг гэмт хүн гэж нэгэнт ойлгосон байв. Гэтэл Лувсангийн эх Ханд уйлан ирж Долгортой уулзаж нэлээд зүйлийг тодруулсан нь юуны өмнө Лувсангийн хамгийн дотно нөхдийг нэрлэв. Хамгийн дотно нөхдийн нэг нь амь үрэгдсэн Жахар ажээ.

	Жахар, Лувсангийн эхнэртэй суусан нь үнэн боловч салгаж суугаагүй, Лувсан Дэжид хоёрыг эв зүйгээрээ салснаас хэдэн сарын хойно Жахар нь Дэжидтэй суух болж, энэ тухайгаа Лувсанд ирж яриад Лувсан нь зөвшөөрч бодох санах юмгүй гэдгээ ярилцан хуучнаараа дотно сайн байцгаасан байна.

	Бас тэдний танил нэгэн өвгөний ярьснаас үзвэл Лувсангийн эцэг Мөнхөө жирийн нэг малчин ард, ан гөрөө хийдэг хүн байгаад 1921 онд Хасбаатар нарын журамт цэрэгт орж Толбо нуурын ба Хүрэн хайрхны өвөр, Саруул гүний хүрээнээ дөч гаруй хоног бүслэгдэн байлдахад тэнд амь үрэгдсэн бөгөөд эцгийнхээ зүүж явсан хутгыг Лувсан гэртээ ил өлгөж, хүн бүхэнд аавын минь хутга гэж үзүүлж ярьж суудаг байжээ. Лувсан өөрөө бичиг үсэг бага мэддэг тул аймгийн хувь нийлүүлсэн хоршоонд бүртгэгчээр ажилладаг байжээ. Өөр олон хүнтэй энэ мөрөөр сураглан уулзвал Лувсанг арай ч тийм хэрэг хийхгүй хүн, Дэжид бол энэ хэрэгт хамаагүй болсон хүн. Харин Лувсан нь сургуулийн багш Норжмаа гэдэг бүсгүйтэй гэрлэхээр ярилцаж сэм бэлтгэж байсан гэлцэнэ. Норжмаа бол уг хэргийг огт мэдэхгүй, гагцхүү Лувсан тохитой томоотой хүн тул түүнтэй амьдрахаар шийдсэн гээд уйлж суув. 

	Эцэст нь Дэжидтэй уулзан ярилцвал тэр хөөрхий бүсгүй:

	— Миний нөхрийг хэн хорлосныг би мэдэхгүй. Магад Лувсан л тэгж хорломгүй юм даа. Гэвч хүнийг яаж мэдэх вэ? Бид хоёр эв зүйгээрээ салаад хэдэн сар болоход Даваа гэдэг хүн надтай сууя гэж их хоргоосон. Би огт зөвшөөрөөгүй байсаар эртний таних, Лувсан бидний хуучин дотно нөхөр Жахартай суусан юм сан гэж ярив. Даваагийн тухай сураглан лавлавал архи дарс уудаг, наймаа панз хийдэг, нэлээд юмтай айлын хүү бөгөөд үсэг бичиг сайнтай боловч алба ажил хийдэггүй танхай эр бий гэлцэнэ.

	Долгор, Ховдын шүүхийн удирдлагатай ярилцан Давааг баривчлуулж нягтлан шалгавал, Жахарыг алагдахаас хэд хоногийн өмнө Лувсангийнд очиж архи ууж баахан ярилцсан нь үнэн бөгөөд нэрээ Д гэж товчлон мэдүүлэг бичсэн хүн тэр аж. Түүгээр ч барахгүй хэргийн гол эзэн тэр байлаа. Уяа олдвол үзүүр олддог гэж эртний мэргэн үг байдаг. Давааг байцаах сацуу зарим хүмүүс зохих зүйлсийг бага сагаар нэмэн тодруулсаар байтал наадмын өдөр Даваа нь Лувсантай архи эхлэн уугаад Лувсангийн гэрээс аавын нь хутгыг сэм авч тэр үдшээ Жахарын гэрт очиж амийг нь хорлосон ажээ. Лувсан гэртээ ганцаар нэлээд суугаад нэгэнт архинд халамцсан учир шөнө болсон хойно, дотно нөхөр Жахар дээрээ очиж аяга тагш юм байвал уулцаж сэтгэлийн яриа дэлгэе гэж гэнэт санаад яаран очвол ийм хэрэг болсон байхыг нүдээр үзэж цочирдон сандрахдаа ойр хавийн хүмүүс, хууль цаазын газруудад хашхиран мэдэгдэж аль ч учраа олохгүй гүйсэн аж.

	Энэ үед Дэжид хөдөө аав ээж дээрээ очсон байжээ. Иймээс Лувсанг энэ хэрэгт шийтгэх ямар ч үндэсгүй бөгөөд харин зальт этгээд Даваа элдэв гоё үгээр хуурамч мэдүүлэг өгөх зэргээр хууль цаазын ажиллагааг будилуулах гэж оролдсон нь үзтэл илэрхий болов. 

	Долгор яаран буцаж Лүн дээрээс «Гархаам» хэмээх модон хигээст хуучин машинд сууж явсаар намар өвлийн нэгэн хүйтэн орой хээр газар тэрэг эвдрэн сууж явгарсан нь тэр билээ.

	Тэнгэр харанхуйлан, зүүн хойноосоо цасан шуурга тавив. Хол замд явж ядарсан Долгор шөнө болсон хойно нэгэн хот айл олж арай гэж ирээд, хүмүүст учир байдлаа ярин хүн морь хувиасаа хөлсөөр олж тэр шөнөдөө явж маргааш өглөө нь тэнгэр цэлмэж хүйтэн салхи үлээж байхад даарч бээрсэн Долгор арай гэж нийслэл хотноо ирж дээд шүүхийн байшингийн өмнө мориноос бууж унаа морийг буцаан, шүүх рүү алхах гэвээс өрөөсөн хөл нь мэдээ байхгүй, мод мэт болжээ.

	 

	* * *

	 

	Маргааш нь эмнэлгийн газар Долгорын хөлдөж гэмтсэн өрөөсөн хөлд, монголын ард түмний үүрд үл мартах ачтан, Зөвлөлтийн нэрт эмч Шастин мэс засал хийж залуу халуун тэр гоо бүсгүйн хөлийг харамсан байж тайрчээ. Долгор дээд шүүхийн даргад Лувсангийн хэргийн тухай мэдээ материалаа танилцуулан, Лувсанг уг хэрэгт холбогдолгүй болгон тавьжээ. Нөгөөтээгүүр хөлдсөн хөлөө ийнхүү тайруулж хиймэл хөл хийлгэсэн боловч энэ тухай харамсан ярих хүмүүст: 

	Хайрт Зөвлөлтийн ачтан докторын алтан гараар би амь нас аврагдлаа. Миний хөл яах вэ? Хүний хувь заяа, амь амьдралаас илүү үнэтэй хөл гэж юу байх вэ! Их л дэндэж би хазгар болно биз. 

	Миний хазгар болох яах вэ бага хэрэг. Харин манай ардчилсан хувьсгалт хуулийн ариун зам л хазгай биш байвал болох нь тэр! гэж зориг төгс өгүүлж билээ.

	 

	* * *

	 

	Ийнхүү Лувсан, хилс хэргээс мултарч аврагдан, нутагт буцахдаа ачит хүн Долгорт чин сэтгэлийн талархлаа хүргэн хувьсгалт хуулийн хурц мэргэн хараа, шударга зөв ажиллагаанд туйлаас баярлан өөрийн хүч чадал, мэдлэг оюунаа дайчлан, хуулийн байгууллагад шилдэг ажилтан нь болж хүчин зүтгэхээр зориг шулуусан улмаар хууль цаазын сургуульд сурч удалгүй Ховдын шүүхэд ажиллан, Норжмаатайгаа гэрлэн он удаан жилийн ажил, амьдралын замналаа эхэлсэн билээ.

	Тэр дурсгалт үеэс хойш олон жил өнгөрч өнөөдөр ардын шүүхийн байгууллага үндэслэн байгуулсны түүхт 50 жилийн ойгоор, хууль цаазын ахмад ажилтан, БНМАУ-ын гавьяат хуульч Лувсан, Ховдоос хүндэт хүн Долгор гуайгаа урьсны учир энэ бөгөөд Долгор гуайн үр ач нар Улсын Дээд Шүүхийн хариуцлагатай ажилтан нарын хамт Улаанбаатарын нисэх онгоцны буудал дээр Долгор гуайг үдэхэд бас Ховдын буудал дээр Лувсан Норжмаа хоёр, тэндхийн хуульчид болон өөрийн өнөр өтгөн гэр бүлийн арав гаруй хөвгүүд охидтойгоо угтан авлаа.

	Тэр нэгэн намар өвлийн аягүй орой залуу хуульч Долгорын ширэн цүнх дотор үнэхээр олон хүний хувь заяа явж байжээ.

	 


ЧУЛУУН ДАРГА

	(Найруулал)

	 

	Бараг хүүхэд үеэсээ эхлэн энэ монгол улс юугаан батлан хамгаалах ба цэцэглэн хөгжүүлэх их үйл хэрэгт насан турш зүтгэж мөнхийн гавьяа байгуулсан ахмад хүмүүс олон байдаг билээ.

	Тэдний нэгэн болох Чулуун гэгч хүний тухай нүд үзэж, нүүр учирч явсан зарим нэгэн ахмад хүмүүсийн үнэн дуртгалаар буюу тухайн үеийн хараа данснаас нэхэн сурвалжилж үзвэл ийм буюу:

	Ардын хувьсгалыг үүсгэн бэхжүүлэх, ангийн тэмцлийн бэрх ширүүн тэр жилүүдэд халуун амь, бүлээн цусаа хайрлалгүй эх орон ард олноо гэж явсан тэр хүний зүтгэл амьдралаас зөвхөн Улсын Дээд Шүүхийн даргаар ажиллаж байсан жилүүдийн жирийн гуравхан өдрийг цухас сөхөн харцгаая.

	 

	1. 1933 оны өвлийн эхэн сарын шинийн наймны өдөр 

	 

	Тэр үед нийслэл хотод овоо гэгдэж байсан баруун дамнуурчны нарийн чөлөөний өндөр Лүү гэж байсан давхар гуанзанд гурван хүн яриа дэлгэн сууж байв. Эд нар хятад хар архи жижиг хундагаар бага бага балгаж, лүү-цай-хуй хэмээх гахайн өөхтэй холимог хуурга савхдан, тэр цаг үеийнхээ байдлаас өөрсдийн сонирхсон зүйлийг дуу нь чангаран ярилцах нь:

	— Жаргал аа, хө! Юуны төлөө манай улс чинь хаангүй улс бил ээ!

	— Ёстой доо! Захирах хаангүй, тулгах эрүү шүүлт, банз шаахай, дөнгө мөглөн, хонгор азарга байхгүй гэдэг чинь ёстой эрх дураараа туйлна гэсэн үг биз дээ!

	— Ай мэдэхгүй дээ, хө! Чи бид ч тэгж нэг их эцэг эх нь эзгүй хүүхдүүд шиг тонгочихгүй байлгүй. Манай улс шүүх цаазын газартай болоод байхад, ял шийтгэл бас л байлгүй яах вэ гэж!

	— Нээрэн, нөгөөх эрх чөлөөтэй байна гэдэг маань яалаа! Шүүх цааз гэдэг чинь эзэрхэг цагийн юм биш үү!?

	— Тийм л баймаар юм. Манжийн хууль цаазыг устгалаа гэсэн чинь бас өөрсдийн хууль цааз гараад ирлээ. Аягүй бол бас удахгүй Монгол хаан...

	— За за, чи бид үүнийг яриад ч яалаа, байгаад ч яалаа! Хар толгойноос л холуур бол чимээгүй гэлдэрч явсан нь дээр гэх мэтээр цэцэрхэнэ.

	Энэ үед тэдний ойролцоо ширээнд суугаад хоол идэж дуусаж байсан махлаг зузаан биетэй хүрлэгэр хар хүн тэдэнд хандаж:

	— Ярих юмаа бол ярих хэрэгтэй. Харин учрыг нь ололгүйгээр шууд дүгнэж болохгүй. Хүн бүхэн л миний хар толгойноос зайтай бол над хамаагүй гээд л байх юм бол энэ улс гэрийн ажил явдлыг хэн шийдвэрлэх юм бэ?!

	Ардын эрхт засаг гэдэг чинь ард олноороо эрх тэгш оролцон шийдвэрлэж байж сая ажил үйлс нь бүтэх ёстой гэхэд нөгөө гурван хүний нэг нь:

	— Ухай, хө! тэгвэл та бидэнд хэлээд аль, манжийн хууль, манай хууль, ер нь аль ч газар хууль цааз, шорон гяндан гэдэг чинь адил юм биш үү?

	Манжийн хууль шийтгэдэг, манай хууль шагнадаг биш биз дээ? гээд тэд инээлдэв.

	Нөгөө зузаан эр тайвнаар:

	— Асууж байгаа чинь зөв! Манжийн хууль яаж эрүү шүүлт тулгаж, яаж мөглөн гянданд хатааж байсныг бид мэднэ. Хээл хахууль өгчихвөл хэрэг хийгээгүй хүнийг ч яллаж, хэрэгтэн этгээдийг ч суллаж байсан удаа өдий төдийг бас та бид бэлхнээ дуулсан. Үзсэн ч байх.

	— Тэр ч тийм ээ! Тэднийг яриад яах вэ.

	— За тэгвэл манай улсын шинэ хууль шинэ тутам байгуулсан шүүхийн байгууллага бол хувьсгалт Монгол улсын ардын шүүх юм. Ард бид өөрснөө шүүхийн байгууллагыг саналаараа сонгон байгуулж, ард хүн түүний жолоог барьж байна. Эрүү шүүлт байхгүй, хээл хахууль байхгүй. Бид хэрэг явдлын үнэн мөнийг олж, түүнээс ард олноо хамгаалах явдлыг гол болгоно.

	Үнэхээр гэмт хэрэг хийсэн бол шийтгэх нь зүйн хэрэг. Тэгэхдээ яллаж залхаах гэж шийтгэхгүй, бурууг нь ойлгуулж, дахин хэрэг төвөг хийхгүй болгон засаж залруулах гэж зохих шийтгэлийг оногдуулна. Харин ардын эрх ашиг, хувьсгалт улсынхаа эрх ашгийн эсрэг хандсан этгээдтэй бол ангийн дайсны ёсоор тэмцэнэ. Ялгаа нь ийм, өдөр шөнө хоёр шиг байхгүй юу? гээд босож малгайгаа өмсөн гарав.

	Нөгөө гурван хүн дуугүй гайхан сууснаа

	— Энэ маань хэн гэгч хүн бэ, та минь? гэж асуувал тэнд суусан нэг хүн:

	— Саяын хүн чинь одоо Улсын Дээд Шүүхийн дарга Чулуун гэдэг хүн дээ! гэвээс нөгөө гурав:

	— Пээ, яадаг бил ээ! Чулуун жанжин гэдэг маань энэ үү?! гэж их л сандарцгаажээ. 

	Арга ч үгүй юм. Тэр хүний тухай сонсоогүй хүн монгол оронд ховор байлаа.

	Өгүүлэх нь:

	Монгол улс тусгаар улсыг байгуулан 1911 онд аймаг хошуудаас цэрэг татаж, үндэсний батлан хамгаалах зэвсэгт хүчний үүсвэрийг буй болгох үед Сэцэн хан аймгийн Халх голын Да вангийн хошуунаас жирийн малчин ард Өлзийн хүү Чулуун 20-иод насандаа цэрэгт татагдаж нийслэл Хүрээнд иржээ. Дараа хавар нь Хужирбуланд цэргийн бага дарга нарын түр сургууль байгуулах болж түүнд хошуу цэргүүдээс цөөн хүнийг шилж оруулахад Өлзийн Чулуун, Дамдины Сүхбаатар, Пунцагийн Тогтох зэрэг нөхдийн хамт орж суралцаад тэдэн дундаа гаргууд сайн сурсан гэгдэж Сүхбаатар, Чулуун, Тогтох, Юмжав, Чимэд нарын таван хүн, тогосын өдөн отго, шилэн жинсээр шагнуулан, тус бүр нэгэн хороо цэргийн жагсаалын дарга болцгоосон ажээ. Энэ бол монгол улсын анхны цэргийн дарга нар билээ.

	 

	 

	2. 1939 оны хаврын эхэн сарын арван тавны өдөр. 

	 

	Хуучивтар хөх даалимбан дээл дээр улбар шар бүс бүсэлсэн гуч эргэм насны нэгэн эхнэр өрөөсөн гараараа нулимсаа арчиж, өрөөсөн гараараа улсын дээд шүүхийн даргын албан тасалгааны хаалгыг аяархан татав.

	— За ор, ор! Энэ сандалд суу! Та юу гэж явна? гэж дээд шүүхийн дарга Чулууныг асуухад нөгөө эхнэр:

	— Ээ төрийн минь сүлд! Дарга минь өршөө! гэж шал дээр сөхрөн суув. 

	Ширээний цаана сууж байсан Чулуун босож гүйн очоод тохойноос нь өргөн:

	— Та юунд сөхрөв? Бос, бос! Ингэж болохгүй. Манай шинэ ёсонд таарахгүй! Тэр сандалд суу! гэж эрс өгүүлэхэд эхнэр босож, сандал дээр биеэ хураан суугаад өврөө уудлан, гурван хамар цаас дүүрэн бичсэн өргөдөл гаргаж,

	— Дарга минь, би гэдэг амьтан яах ч учраа олохгүй сүйд болоод явна. Гурван нялх хүүхэдтэй, хамгийн бага нь хөхүүл... гэтэл нөхөр маань осолдож шоронд орлоо. Хүн бүхэн л танай нөхөр толгойгүй болно. Ийм хэрэг тарьсан хүн яаж тэсэх вэ! Урьдын цагт бол дүүжлүүлж юм уу, хөвчлүүлж хороолгоно. Одоогийн ёсоор харин яаж хороохыг бүү мэд гэлцэх юм гэж уйлан өгүүлж нулимсаа арчина.

	— Танай нөхөр яачихсан хүн бэ? Хаана юу хийж байсан бэ? Та битгий уйл, тайван ярь гээд Чулуун дарга анхааралтай чагнав. 

	Түүний нөхөр Лувсанпэрэнлэй гэгч хүн, сургуулийн газар галчийн ажил хийж байгаад сургуулийн хичээлийн байрыг шатаачихжээ. Эхнэрийн нь барьж ирсэн өргөдлийг үзвэл, бичиг үсгийн чадвар сайтай хүнээр бичүүлсэн маш урт, уран цэцэн үгтэй олон дахин гуйж амь хэлтрүүлэхийг хүссэн өргөдөл аж. Энэ өргөдөл эхнэрийн яриа хоёроос хэргийн байдлыг мэдэх аргагүй тул:

	— За та харь даа! Энэ өргөдлөө ч аваад харь! Бид үүгээр Лувсанпэрэнлэйн хэргийг нягталж үзье. Одоогоор шийдээгүй байгаа хэрэгт дэмий сандрах хэрэггүй.

	Хоёр сарын дараагаар гал гарсан учир шалтгааныг тодруулан тогтоож, галч Лувсанпэрэнлэй холбогдолгүй болон эсэн мэнд гэртээ харьсан тул эхнэр нөхөр хоёр цай сүүнийхээ дээжийг Дээд Шүүх өөд хандан өргөдөг болсон гэлцдэг сэн.

	 

	 

	Түүх өгүүлэх нь:

	 

	Богд хаант Монгол улсын 7 дугаар онд буюу 1917 онд зүүн өмнө хязгаарт гарсан зэвсэгт бүлэг дээрэмчдийг дарахаар Хатанбаатар Магсаржав томилогдон явахдаа Хужирбулангаас хэсэг цэрэг дарга нарыг авч явахад орос сургагч Шойв, Сүхбаатар, Чулуун нар оролцон, улмаар дорнод хязгаар хүрч зэвсэглэсэн олон дээрэмчидтэй Тамсагаас баруун тийш Хонхор хэмээх газарт ширүүн тулалдаан хийсэн билээ. Тэр тулалдаанд ялагдсан дайсны нэгэн бүлгийг орос сургагчийн хамт Чулуун өөрийн хорооны цөөн цэрэгтэй мөрдөн хөөж жинхэнэ хил дээр байлдсаар бүгд алагдан, дайсныг ч устган, Чулуун өөрөө шархдан бас морио алуулан, их талд явгарсан боловч тэр зэр зэвсэг ба эмээл хазаараа үүрэн буцжээ. 

	Ийнхүү буцах зам маш хол, ард нь хоцорсон Хатанбаатар, Сүхбаатар нар болон олон цэрэг нөхөд нь чухам хаа байгааг үл мэдэхийн дээр шархтай биедээ зэр зэвсэг, эмээл хазаар зэргээ үүрэн их элсэн цөл дундуур хоол ундгүй гурван өдөр, гурван шөнө өлсөн цанган, зовуурилан мацахад чухамхүү хүн болсоор үзээгүй зовлонгийн туйлд хүрч арга алдахдаа олон жил сараар морины халуун хөлс нэвт шингэсэн жирэм угсуурга зэргийг авч зажлан голоо зогоож, чийгтэй баймаар газрыг малтан элгээ жигнэн хэвтэж түр сэхээ орсоор явтал гурав дахь өдрийн орой харуулаар явсан нөхөд нь олж морин дээрээ дүүрэн өөрийнхөн дээрээ ухаантай ухаангүй арай гэж ирж байсан түүхтэй хүн билээ. 

	Үүнд:

	Эх орон ард олныхоо төлөө үнэн санаагаар байлдан явж ийнхүү халуун амиа алдах гэж явсан хэрэг гэж цаг тухайн хөхүүлгээр дөрвөн нүдэт шар отго, улаан шүрэн жинсээр шагнагдаж байжээ.

	Мөн 1919 онд Хятадын гамин цэрэг Монгол орныг бүхэл бүтнээр нь эзлэн авч улмаар монгол цэргийг хүчээр татан буулгаж түүний хэрэглэн байсан бүх зэр зэвсгийг гамин цэргийн яаманд хураан авах тухайд Хужирбулангийн монгол цэргийн хэсэг дарга нараас бид өөрсдийнхөө аминаас илүүгээр үзэж эх орноо хамгаалж явсан, хайрт зэвсгээ ийнхүү найр тавин хураалгахгүй, эд нартай чухам эрэгчин эмэгчнээ үзэлцэж байж нэгэн тийш болно гэж тэмцсэн их жанжин Сүхбаатарын дотно хамт явсан зоригт хэдэн хүмүүсийн нэг нь энэ Махан хэмээх Чулуун мөн бөлгөө.

	 

	 

	3. 1934 оны зуны эхэн сарын хорин есний өдөр. 

	Тэр үед тээх - нэвтрүүлэх газар ажиллаж байсан Хүрэл Данзан гэдэг хүн эхнэр авч, шинэ гэр барьсны хуримд Чулуун гуайг танилын хувиар урихад очжээ. 

	Гэтэл хүмүүс:

	— Яадаг билээ, Дээд Шүүхийн дарга ирлээ гэлцэн шивэр авир болж, биеэ барьцгаан хурим найр нь нэг л хөгжөөн муутай болсонд Чулуун угаас сүрхий сэргэлэн хүн тул, 

	— За нөхөд та бүхэнд онцлон хэлэхэд, хэн нь ч хэзээ ч ялгаагүй албаны ба амралтын цагийг ялгаж, ажлын цагт албан үүргээ нарийн чанд, хэлбэрэлтгүй биелүүлж, амралтын цагтаа бол хэн гуайгаас ч айж зоволгүй зүйн дотор амарч, наргиж цэнгэж бай! Надаас зовох юмгүй. Би бол албан өрөөндөө очихоор л Дээд Шүүхийн дарга болохоос одоо энд бол нөгөө л халх голын хэцүү То вангийн Махан Чулуун шүү дээ!

	Алив хө, тэр хуураа нэг татаад орхи. Ойрдоо дуулаагүй юм сан, хоолой гарах нь уу, үгүй юу. Түмний эхийг нэг үзье! гэхэд цугларсан бүхэн гайхан баясаж, амьсгаа даран хүлээжээ. Хуурч ч хууртаа «Түмний эх» хэмээх эртний алдарт дуун эхэлж Чулуун гуай ч дуулж, хоолой нь баргилдуу, хүчтэй сайхан хоолой байж. Дуулж дуусахад нь бүгд бахархан найр ч хөгжиж сайхан болжээ. Тэр найр дээр Чулуун гуай, танил нөхдөдөө ардын шүүхийн байгууллагын ирээдүйн тухай ярьж байсан нь:

	— Бид олон зуун жил Манж чин улсын хууль цаазын бичгийг даган баримталж явлаа. Одоо өөрсдийн үндэслэсэн ардын шүүх, хувьсгалт хуультай боллоо. Энэ маань шинэ тулгар юм болоод одоохондоо бэрхшээл их байна. Гэвч ах дүү Зөвлөлт Оросын эрдэмт мэргэжилтэн нарын сэтгэл харамгүй зөвлөмж дэмжлэгээр бэрхшээл тулгамдлыг даван хөгжсөөр байна. Би ч яах вэ, цэргийн бүдүүн хадуун хүн болохоор энэ нарийн чухал тушаал над арай ахдаад байна. Удахгүй цэрэгтээ очно! Улсын Дээд Шүүхийн дарга гэдэг маш хариуцлагатай, өндөр итгэл хүлээсэн туйлын их боловсронгуй, хувьсгалч хүн байх хэрэгтэй юм. Бидний үр ачийн үед манай шүүхийн байгууллага мөн ч сайхан болно. Эрдэмт мэргэжилтнүүдээр хангалуун болж, шинжлэхүй ухааны нарийн нарийн багаж хэрэгсэл, тоног төхөөрөмжтэй болоод хэргийн үнэн зөвийг амархан, үнэнээр нь олдог, шийтгэлийн хэмжээ бага, хүнийг хүмүүжүүлэх ач нөлөө нь асар их болсон байх болно гэжээ.

	 

	 

	Түүх өгүүлрүүн:

	Ардын хувьсгал мандсан 1921 оны хаврын тэргүүн сард тэр тухайд цэргийн яамыг толгойлон байсан Хатанбаатар Магсаржав, нийслэл Хүрээнээс дүрвэн гарч одоогийн Алтанбулаг хотыг чиглэн одсон олон мянган гамин цэргийг гэзэг даран байлдуулахаар Олноо өргөгдсөний онуудад Хужирбулангийн цэрэгт байсан сургууль бүхий хуучин дарга нараар толгойлуулсан гурван зуугаад монгол цэргийг томилон гаргахад мөн Чулуун гуай нэгэн ангийг даргалан гарчээ.

	Тийнхүү Хатанбаатарын тушаалаар явсан энэ гурван зуугаад монгол цэрэг, гамин цэргийг хөөн байлдсаар яваад одоогийн Сэлэнгэ аймгийн нутаг Шарын ба Хүйтний хоёр голын уулзвар дээр лагерилан тэдний буцах замыг тосон байтал Их жанжин Сүхбаатарын партизан цэрэгт бут цохигдон буцсан үлэмжхэн тооны гамин цэргийг баруун өмнө зүг сүүл даран байлдан хөөсөөр явахад тэд ч мөн л гэнэт гэнэт эргэн дайрч ширүүн ширүүн байлдах буюу түрүүлэн явсан нь холуур тойрон буцаж монгол цэргийн араас хоморголон байлдах зэргээр бараг өдөр бүр буун дуу тасарсангүй явсаар Улаан хаданд хүрч эцсийнхээ байлдааныг үүгээр дуусгавар болгожээ.

	Чулуун гуай, эндээс Хатанбаатарын тушаалаар нийслэл Хүрээнээ ирж цэргийн яаманд ажиллаж байтал их жанжин Сүхбаатарын партизан цэрэг чөлөөлмөгц шинэ улсынхаа анхны цэргийн зохион байгуулалтыг шинээр хийхэд партизан цэрэг оролцсон 1, 2, 3 дугаар пулемёт ба их бууны 5 хороог нэгэн бригад болгон байгуулахад энэ бригадын даргаар Чулуун гуайг томилсон байна.

	Чулуун гуай ийнхүү бүх цэргийг захирсан бригадын даргаас эхлэн морин цэргийн байцаагч, бүх цэргийн жанжин хүртэл дэвшиж яваад 1933—1938 онуудад Улсын Дээд Шүүх ба Цэргийн Шүүхийн даргаар, дараа нь Цэргийн Яаманд шуудан холбооны даргаар ажиллаж байгаад 1940-өөд оны үеэр нас баржээ.

	 

	1976—1—25.


ТУЛГАР НАМ ТӨРИЙН НЭГЭН ЗҮТГЭЛТЭН

	(Найруулал)

	 

	Эдийн сайн нь 

	элэх тусмаа тодорно

	 

	Эрх чөлөө, энх хөгжил цогцлон мандсан өнөө үеийн маань төлөө шар наран бор хоногт алд бие амсхийлгүй зүтгэн тэмцэж явсан жинхэнэ ардын хөвгүүн бичгийн нэгэн хүний тухай энд өгүүлнэ. Гагцхүү үзэл зорилго, оюун билиг, эрдэм чадвар хурц хичээнгүйнхээ бууриар их жанжин Сүхбаатарын удирдлагад зүтгэн явж үлэмжийн гавьяа байгуулагчийн нэгэн билээ.

	Монголын хуучин тооллоор 14 дүгээр жарны улаан барс, дэлхий нийтийн тооллоор 1866 онд Түшээт хан аймгийн шадар сайд Эрдэнэ ван Намсрайн хошууны Илдэн сум, одоогийн Сэлэнгэ аймгийн Зүүнбүрэн сумын нутаг, Сүмийн булан, Цагаан тохой, Норовбанзад зэргэмжээр нутаглаж явсан дүлий хэмээх Намсрайнд төрсөн хоёрдугаар хөвгүүн түүний угаалгын нэрийг Билигсайхан хэмээн нэрийджээ.

	Намсрайнх гурван хүүтэй байжээ. Их хүү Гомбодорж, отгон хүү Дугар хоёр нь эрийн цээнд хүрмэгц тус тусдаа гэрлэж өрх айл болон амьдарчээ. Дунд хүү Билигсайхан нь эцэг эхийн үндсэн гал голомт, хөрөнгө малаа өвлөн авч эзэмшин өрх гэр толгойлжээ.

	Билигсайханы төрж өссөн нутаг Сүмийн булан гэгч нь одоогийн Сэлэнгэ аймгийн Зүүнбүрэнгийн сангийн аж ахуйн баруун хойхон, хуучин Бүдүүний тавилангаар алхуулан тавьсан Сэлэнгийн гүүрнээс баруун өмнөхөнтэй нэгэн товцог толгой юм. Тэр толгойн тухай ард түмний дотор хэзээнээс нааш уламжилсаар ирсэн домог хэлэлцвэл: Мөнөөхөн 1921 онд Их жанжин Сүхбаатарын Ардын журамт (партизан) цэргийн анх элсэн хуралдсан Алтан хэмээх алдар түүхт Орхон - Сэлэнгийн бэлчир газрын орчмоос урьд эрт нэгэн цагт шороо чулууг нь зөөж тэнд тийнхүү хиймэл уул мэт товцог толгой цогцлон босгож дээр нь нэгэн гоё сүм байгуулсан юм гэнэ билээ гэдэг домогтой ажээ. Тэр нь байгалиас өөрөө бүтсэн одоо хэзээ язгуурын ургаа уул толгой мэт гонзгой хэвтэй нэгэн толгой байна. Түүний орой дээрээс эрт цагийн яс чанар бөхтэй том жижиг янз бүрийн хөх тоосго, ваар зэрэг барилгын элдэв зүйлс олдоно. Үүгээр үзэхэд Сүмийн булан гэсэн нэр нь маш дээр үеэс одоогийн бидний үе хүртэл хэвээр уламжлан ирсэн нь магадтай биз ээ.

	Билигсайхан, хүүхэд ахуйгаас эхлэн тус хошуу нутгийн алдар цуут бичигтэн Буян, Балдан нарт шавь орж монгол үсэг бичгийг гэрээр буюу хошуу тамгын газар жасаалан суухын далимаар заалган заалгасаар яван яван ахиж сурах төлөв олж өөрийн баг сумнаас эхлэн улмаар хошуу тамгын газраа бичээчээс эхлэн туслах ба жинхэнэ түшмэл болж сүүлдээ бүр хошуу захирагч түшмэл тохоогджээ.

	Тэр цаг үесийн ёсон заншлаар хошуу захирагч хэмээх тушаал бол хотол хошууныхаа бүхий л албан хэрэг явдлыг бараг дангаар гардан шийтгэх онцгой эрх бүхий маш дээгүүр мэдэлтэнд тооцогдоно. Харин тэр тушаалд жинхэнэ харц ардын дотроос бичгийн чадвар буюу олон түмэнд нэр хүндтэй, үнэнч шударга хүнийг сонгон олж тавьдаг заншилтай байв.

	Билигсайхан, тэрхүү тушаалаас гадна Богд хаант Монгол улсын үед Дотоод явдлын яам, Улиастайн сайдын ба Хиагтын заргачийн яам, жич Түшээт хан аймгийн чуулган Да-гийн суурин жасаанд жинхэнэ түшмэлээр удаа дараа жасаалан сууж байжээ. Үүнээс уламжлан монгол орны тэр үеийн амьдрал байдалд тохиолдсон бэрхшээлийг Билигсайхан сайтар мэдэж ухамсарласан явдал нь төр улсдаа хүчин зүтгэх түүний цаашдын бодол замналд нөлөөлсөн ч байж болох юм. Жишээлэхэд тэр үесээр манай өмнөд хил хязгаараар хятадын зэвсэгт дээрэмчид үлэмжхэнээр цөмрөн дайрч байв. Тэдгээр дайсан этгээдийг манай монголчууд «Хар цэрэг» гэж нэрлэжээ. Хар цэрэгтэй удаа дараа тулалдан няцаасан байлдаанд манай Хатанбаатар Магсаржав, Хичээнгүй баатар бэйл Гомбо-Идшин, Манлай баатар Дамдинсүрэн, ялгуун баатар Сумъяа, Зоригт баатар Тогтох зэрэг эх орноо батлан хамгаалах сайн сайн эрэлхэг баатар эрс олноор тодорсон билээ. Энэ үесээр Билигсайхан дээр нэрлэсэн албан явдлын эрхээр монгол орон буюу ялангуяа өөрийн орон нутгийн ард түмний дотор нэр хүндийг нэгэнт олж хүрээлэгдсэн цуутай хүний нэгэн явлаа. Түүний дээр хэзээнээсээ нааш ядуу дорд ардыг дотночлон үздэг, ямар нэгэн юманд үнэнч шударга ханддаг хүн байлаа.

	Тухайн үес тэднийх адуу, үхэр, хонь, ямаа нийлсэн гурав - дөрвөн зуугаад мал маллаж, хадлан тариалангаар голлон амьдардаг байв. Тэгэхдээ бусдын хүч хэрэглэдэггүй айл байлаа. Тэд зөвхөн өөрийн хоёр хүү, гурван хүүхэн, мөн ах Гомбодорж, дүү Дугар, тэдгээрийн гэр бүлүүд, садан төрлийнхний амин зуурын туслалцаагаар аж төрөн явжээ.

	Тунгалаг хар, давхраат нүд, дугариг цагаан шаравтар царай, туранхайвтар боловч дунд зэргийн цэгц шулуун нуруут Билигсайханы намба төрх хэн бүхний нүдэнд энхрий дулаан тусдаг сан. Зан ааль маш даруу, тэр ямар ч хүнтэй эелдэг нийцтэй харилцана. Уурлах уцаарлахыг эс мэднэ. Хэзээ ямагт амгалан тайван явна. Цагаан хаш соруулт урт ганс хэрэглэж тамхи татна. Жижиг зэс буюу паалант гүцэнд сайн архи бага зэргийг халааж бүлээсгэн хуруувчийн чинээхэн хундаганд хундагалж зөвхөн хоолны даруулга болгож ооч оочхоноор шимж балгана. Ер аж төрөх, цайлж хооллох, явах суух байдал их л нарийн чанд нямбайхан хүн сэн. Манж, монгол төвөд бичиг нэвтэрхий мэднэ. Бас хуучин эмнэлгийн мэргэжилтэн гэгддэг байв. Билигсайхан, шавь нар олонтойн дээр нийтэд нэн ихэд хүрээлэгдсэн бөгөөд хаана ч явсан нэр хүнд ихтэй тун ч сайн хүн байж билээ. Түүний шавь нараас одоо эсэн мэнд байгаа хүн гэвэл: Зүүнхараа хотноо аж төрж суугаа Доной овогтой Ханд байна. Одоо Хувьсгалт тэмцлийн ахмад зүтгэлтэн, энэ Ханд бол 1921 онд Алтанбулагийн сайдын яаманд бичээчээр ажилласны зэрэгцээ Билигсайханыг шавийн хувиар дагаж үйлчлэх зэргээр ардын хувьсгалын тулгар үед хүчин зүтгэж явсан гавьяа бүхийг үнэлж 1921 оны өвөл их жанжин Сүхбаатарын хүртээсэн шагнал гэж харьяат сайдын яамаар дамжуулан тэр цаг үеийн хөхүүлгээр дээд тал нь Данзан ламд Хамба ямба, үнэ бүхий хөөрөг, цэрэг Дашнямд гүн зэрэг түүнээс дараалж өнгө бүрийн жинс болон үнэ бүхий зүйлээр хөхиүлэн шагнасны дотор нөхөр Ханд оролцож тавдугаар зэргийн цагаан шилэн жинсээр шагнагдсан удаатай билээ.

	1920 оны эцсээр их жанжин Сүхбаатар нарын биес хойд зүгээс ирж, Богд хаант Монгол улсын умард хязгаарын Хиагтын яаман хийгээд өөрийнхөө үндсэн нутаг бөгөөд мөнхүү Монгол Хиагт орчмын өргөн уудам газар ус хамаарсан Түшээт хан аймгийн Эрдэнэ Вангийн хошуу тамгын газар жасаалан сууж байсан сул түшмэл Билигсайхантай уулзаж түүнтэй үгсэн нийлж тутам шинээр үүсгэхийг завдан байсан ардын хувьсгалын чухал үйл ажилд элсүүлэн авчээ. Чингэхдээ юуны өмнө Монгол Хиагтад байрлан бугшсан хятадын морьт, явган түм гаруй шилдэг цэргийг зэвсэг хэрэглэн үлдэн сөнөөн арилгаж гайхал гамин чандрууны учруулж бүхий гал усны гашуун зовлонгоос ард түмнээ ангижруулан гэтэлгэнэ. Энэхүү их үйл хэрэгт амь бие, хөрөнгө хогшлоо эс хайрлан зүтгэх тийм сайн дурын журамт цэргийг уналга морьд, буу сум, дулаан хувцас, хүнс хоол зэргийг өөр өөрийнх нь хувиас бэлтгүүлэн авхуулж сэм нууцаар элсүүлэх нь хамгийн чухал. Чухамхүү энэ хэргийг одоогийн бидний оршин байгаа Түшээт хан аймгийн Эрдэнэ ван Намсрайн хошууны аль ойроос хошуу шавь гэж ялгахгүйгээр ард түмнээс хоёроос дөрвөн зуугаад цэрэг элсүүлнэ гэсэн бичиг захиаг мөнөөхөн Сүхбаатарын дотночлон хэрэглэсэн нөхөр Билигсайханы нэр дээр өгчээ. Тэгтэл тэр үеийн Эрдэнэ вангийн хошуу тамгын түшмэдээс тус хошууны эрчүүд тогтоосон журмын ёсоор бараг гэлэн гэцэл, лам санваартан болж сүм хийдийн газраа шавилан суусан тул чингэж дайчлах цэргийн жинхэнэ эр нэн цөөхөн болно гэх зэргээр хариу бичиглэсэн байна. Тэр сацуу Билигсайхан өөрийн биеэр тамгынхаа газар яаравчлан очиж: «Манай монгол улс харийн дайсан гамин цэргийн хөлд дээр доргүй бүх нийт маань бууны ам, жадны үзүүрт тарчлан байна. Иймийн тул түүнээс ангижирч шашин төрөө батлан хамгаалах үндэсний монгол цэрэг элсүүлэх явдал гарцаагүй боллоо». Үүнд: Эртний хүний өгүүлснээр цэргийг 1000 өдөр тэжээн сургаж, нэгэн өдөр хүчийг ашиглана гэсэн зүй ёсны учир байдлыг тэр хошууны тамгын түшмэл ба гол хүрээний хамба мэдээчдэд хэчнээн ухуулан хэлэвч тэд үл ойшоов. Ингээд арга буюу Билигсайхан, урьд нэгнээ тус хошууны захирагч байсан буюу тухайн үес Дотоод явдлын яамны эрхэлсэн түшмэл яваагийн хувьд тулган хэлэлцэхээс өөргүйд хүрчээ. Ийнхүү түшмэл Билигсайхан: «Зүй нь бол тус хошуу хэзээнээс нааш хууль ёсоор хэмжээлэн тогтоосон дөчин ламын данстай газар. Тийм атлаа одоо энэ хошууны гол хүрээнд мянга гаруй лам шавилан сууж байна. Ингэхээр хууль ёсоор шавилан суух зохистой албан данс бүхий дөчин ламыг үлдээн хоцоргоё. Тэд шашин төрийг өнө бат болгох хурал номоо эрхэлнэ. Нөгөө үлдэх мянгаад ламыг шууд татан авч одоогийн шинэ тутам төрийн батлан хамгаалах эр цэрэгт дайчлан мордуулъя. Энэ явдлыг би, эцсийн улирал нь нэгнээ тулж ирсэн ч гэсэн энэ хэр Богд хаант монгол улсын засгийн газрын Дотоод явдлын яамны эрхэлсэн түшмэл нэрийдэж яваагийн хувьд танай тамгын газрын эрхэлсэн түшмэдэд тулган тушааж байна» гэх зэргээр сүр далайлган зүтгэжээ.

	Үнэхээр ч дээр үеийн тогтоосон хууль журмаар бол Монголын бүх хошууд тус бүр гуч буюу дөчин ламын данстай бөгөөд тэдгээр тоот лам нарыг өөр өөрийн гол хүрээнд шавилан суулгаж хурал ном эрхлүүлнэ. Түүнээс бусад бүх эрэгтэйчүүдийг хуяг цэргийн эр гэж, хэрэв хэрэг тохиолдвол дайн тулаанд мордуулахад хэзээд бэлхэн байлгавал зохих байжээ. Тэгтэл мөнөөхөн Өндөр гэгээнийг Монголын шашны эзэн болгон өргөмжилсөн 1690-ээд оны орчмоос шар шашин нь монгол оронд өдөр ирэх тутам газар ав авсаар сүүл сүүлдээ Монголын бүх эрэгтэйчүүд ил далд зонхилон лам болцгоож сүм хийдийн газраа шавилан сууж зүгээр идэж хоосныг бясалган амьдрах болсон тэр зоргоор явдлыг анх түрүү хөндөгчийн нэгэн нь Билигсайхан болж, эх нутаг, улс гэрийн хувь заяа нийт олон түмний үйл хэрэгт оролцохгүй жаргаж туйлсан лам нарыг төрийн албанд татан оролцуулахаар тийнхүү хүчлэн оролдож билээ. 

	Гэвч хошуу түшмэд болон шашны тушаалтан лам нарын зүгээс Билигсайханы уг тушаалыг дагах нь бүү хэл, харин ч эсэргүүцэн сөрөв. Жишээлэхэд: Лам нарыг шууд хар болгож цэрэгт мордуулах гэнэ. Энэ бол даруй шашныг баллах гэсэн тэрслүү бодол мөн. Билигсайхан ерөөсөө буруу номын хүмүүстэй далдуур сэм нийлж тус хошууг үрэн таран үгүй хийх нь энэ гэх зэргээр олны дотор цуурхал үймүүлжээ. Тийм боловч Билигсайхан угаасаа ард олонд хайртай, үнэн шударга үйлсэд элэгтэй, ямар нэгэн явдал суудлыг сайтар тунгааж үнэн худлыг ялган салгадаг. Түүний дээр тус хошууны бүх ард ялангуяа ядуу ардын албан гувчуурыг хорогдуулж баячууд, тайж түшмэдэд нэмүү оногдуулан нийгэм тэгш татварлах гэсэн санал хэлдэг байжээ. Гэтэл тэр үгийг хэрэгсэж үзэх байтугай баян түрмэг этгээд хар шар хэргэм ямбатны зэвүүцлийг улам дэвэргэж байжээ.

	Иймийн учир тухайгаас эсэргүүцэл этгээдийн зүгээс Билигсайханы эсрэг дэгдээсэн үг цуурхал нийт дунд буюу нэн түрүүнээ эгэл жир ядуу дунд чинээний хүн ардад эс итгэгдэн, чухамдаа бол «Билигсайхан тийм өөдгүй бүтэлгүйг сэдэх аюултай хүн огтхон биш. Гагцхүү цаг төрийн үймээн самуунтай энэ аймшигт цаг үед хүн ард бидэндээ л тустайг хийх хүний нэгэн» гэх зэргээр харгис түшмэд, хэргэм зэрэгтэн хийгээд мяндаг тушаалт лам нарын эсэргүүцэл цуурхлыг намхраан байв. Энэ зэрэгцээ Билигсайхан түүний алдар хүнд улам өссөнөөр юуны өмнө гамин дээрэмчдээс орон нутаг юугаан хамгаалахаар энд тэнд эмхлэгдсэн баг цэргээс буюу цагаан сард сүм хийд бүхэнд болдог ерөөл хурлын лам нараас албан дансгүй заримыг оролцуулан давын өмнө далан цэрэг урьдчилан элсэн хуралдуулж Ардын журамт цэргийн эгнээнд очуулжээ. Чингэж Эрдэнэ вангийн хошуунаас цэрэг элсүүлэлтийг дарцгаар үргэлжлүүлж тэрхүү бачим тулгам явдалд Билигсайхан биечлэн чармайн зүтгэжээ. Үүний хүчээр тус хошуунаас бүгд нийлсэн гурван зуугаад цэргийг Алтан хэмээх газар илгээжээ. Тэдгээрийг мөнхүү Эрдэнэ вангийн хошууны мэйрэн Бавууд ерөнхийлөн захируулж нөхөр Сүхбаатарт шилжүүлэн өгч улмаар өөр бус хошуу харуулаас элсэн хуралдаж байсан партизан цэргийн эгнээнд багтааж хүчин зузаатгаж байв. Ийм учир Эрдэнэ вангийнхны голлосон эрсийг хошуу цэрэг гэж тусгайлан нэрлэж манай нам улсын түүхэнд зориуд тэмдэглэгдсэн сурвалжтай бөлгөө.

	Мэйрэн Бавуугийн бие тийнхүү нэгэн удаад хэсэг цэргээ авч одохоор тус хошууны гол хүрээний Цогчин дуганы өмнөх тус шөргөн хашааны өмнөтэй жагсаан тэгшилж наран зөв эргэн мордсон юм. Энэ үеэр нь Цогчин дуганд арван тав хоногийн ерөөл хурж байсан лам нарын гадаалахтай яв цав таарчээ. Олон лам хүүхэд саяхан мордсон цэрэг эрсийг ангаалж тосон бөөгнөрч: «Олон ах нар минь, сайн яваарай! Дайснаа дараад дархан цолоо олоод бушуу түргэн буцаж ирээрэй!» гэж дагалдан гүйцгээсэн юм. Чингэхэд уг цэргийг захиран дааж мордсон Бавуу мэйрэн мориноосоо буун харайж тэдгээр лам хүүхдэд хандан «За олон хүүхэд дүү нар минь, сайн сууж байгаарай! Ах нар нь сайн яваад түргэн буцаж ирнэ» гэж инээмсэглэн хэлээд мориндоо мордон хөдөлсөн юм. Дамдин миний бие, орон нутаг хамгаалах баг цэргээсээ партизан - журамт цэрэгт шилжүүлэх хэдэн хүнээ авчирч үдэн гаргаж явсан далимаар дээрх явдлыг нүдэн үзэж сайтар мэдсэний хувьд энд ийнхүү цухас төдий тэмдэглэн бичлээ.

	Ер нь хувийн жаргал цэнгэл, алдар нэр, олз ашиг эс хичээн хэзээ ямагт өөр бусад хийгээд ялангуяа ядуу зүдүү ард олны төлөө ямар ч цаг үед шантаршгүй нэгэн үзүүрт сэтгэлээр зүтгэгч голч сайн хүнийг хайрлан дотнолохгүй тийм орчин тойрныхон гэж ер байдаггүй билээ.

	Мөнөөхөн алдар түүхт цагаагчин тахиа жилийн цаг төрийн үйл хэрэг өндийн дэгдэж монголын үй түмэн ядуусын төлөө нэгэн санаа өвөрлөж ширэн гөлмөө тасартал, ширмэн дөрөөгөө сэтэртэл зовлон зүдүүрийг туулан зүтгэж яваа залуу жанжин Сүхбаатарын өөрсдөдөө элсүүлэн авснаар Билигсайхан энэхүү их үйл хэрэгт оролцохын сайхан үүд хаалга нээгджээ.

	Сүхбаатар жанжин ч гэсэн Билигсайхантай анх удаа уулзсан сайн бүхэн нь бүрдсэн өлзийт тэр нэгэн өдрөөс эхлэн түүний биеийг аль ч талаар нэвтэрхий тольдож шив шинэ үүсэн дэгжиж бүхий нам төр хийгээд журамт цэрэгт асар их нөлөө тусыг олсон гэж өгүүлэхэд үл болох газаргүй биз ээ.

	Монгол орныг тэр энгээр нь бараг зулзаган модон уяа босгох завсар чөлөөгүй, намрын хар батгана мэт хавтгайран эзэлсэн харийн дайсан гамин, бароны заналтайяа шагайсан буу, хүчтэй далайсан сэлмийн ирэн дээрээс бараг л улаан гараараа суга татан чөлөөлөх хүнд хүчир цаг нэгэнт тулгаран ирсэн тийм бачуу давчуу тэр үед Билигсайханы нөлөөгөөр чадамгай хүмүүс өөр өөрсдийн уналга хэрэглэхийн хамт элсэн ирэхийг олшрохоор барахгүй уналгын ганц морь, аяга шанага хоолны нэмэр олдсон ч асар их үнэтэйд хүрсэн чухамхүү тийм эгзэгтэй үед Билигсайхан, басхүү оюун билиг хурц, үсэг бичгийн чадвартай ямар нэгэн зүйлд ухаалаг ханддаг нэрт анчин, бичээч Дагвын Янзаган хэмээх Дашзэвэг, мөн аливаад эрдүү шалмаг маш гарамгай бууч, зүрх зоригт эрэлхэг төрсөн эрийн сайн эр Тасаран хоёрыг уналга морь, зэвсэг хэрэглэлийн хамтаар өөрөө дагуулан иржээ. Тэд тэгж зам зуур гамин цэргээс буугаа нуух бодлогоор монголчуудын хэзээнээс нааш мориныхоо зоо нурууг хөргөхгүй гэж хүйтэн өвөл тохмоо эмээлийн хойд хавтаснаас хойш тохой хэртэй илүү гарган тохож явдгийг ашиглан тус тусын орос винтов бууг морины нуруу дагуулан нууж Сүхбаатар нар дээр ирсэн байжээ. Чингэж тулгар нам төрийн төлөө өвөл, хаврын тэр нэгэн нарлаг өдрөөс хойш амь бие хайрлалгүй зүтгэж мөнхүү Билигсайханыг ихэд эрхэмлэн дотнолж хамгийн чухал чухал албан явдалдаа хэрэглэжээ.

	Ер нь Билигсайханыг нутаг усных нь хэн нэгэн хүн; Сүхбаатартай нийлснийг сонссон «Манай Билигсайхан гуай ч заавал нэгийг мэдэж зөвийг таньж нийлсэн нь гарцаагүй» гэлцжээ. Тэр үг айлаас айл, амнаас ам дамжин салхины эергүү дагах адил түгж нэн ялангуяа нэгэн санаа, чин зориг шулуудсан нутгийн эрчүүд партизан цэргийн эгнээнд олон цөөнөөр увуу цувуухан цутган элссэнийг одоо эсэн мэнд байгаа партизануудын зарим нэг нь гэрчлэн өгүүлэлцэх нь магад байх аа!

	Монголын ард түмний эрх чөлөөний хувь заяанд шийдвэрлэхүй түүхэн ялалт авчирсан 1921 оны 3 дугаар сарын 18-ны чөлөөлөх ариун дайнд давшин орсон Ардын партизан цэргийн хурдан буу, хурц сэлэм тэргүүтэн зэвсгийг Зөвлөлт Холбоот Улсаас туслан олгосныг анх хүлээн авсан баримт бичигт их жанжин Сүхбаатарын хамт гарын үсэг зуралцагчийн нэгэн бол Билигсайхан байлаа. Тийнхүү уг зэвсгийг хүлээн авахад эн түрүүнээ чармайн зүтгэсэн зэргээр эрх чөлөөний ариун дайныг нэн түргэвчлүүлсэн явдалд идэвхийлэн оролцсон бие буюу түүхэн хүний нэгэн басхүү Билигсайхан мөөн.

	Түүнчлэн 1921 оны 3 дугаар сарын нэгэн буюу Монголын 15 дугаар жарны цагаагчин тахиа жилийн цагаан сарын хорин хоёрны түүхэн дурсгалт өдөр Монгол Ардын Хувьсгалт Намыг үндэслэн байгуулсан намын анхдугаар их хурлын арван найман гишүүн төлөөлөгчийн хамгийн эхний нэгдүгээрт Эрдэнэ вангийн Билигсайхан гэж бүртгэгдсэн байдаг билээ. Мөн тэрхүү өдрийн гавьяа түүхт хурлаас Билигсайхан, Монголын ардын хувьсгалт улаан (партизан) цэргийн ерөнхий штабын буюу цэргийн Зөвлөлийн гишүүн сонгогдон уг албан үүргийг гүйцэтгэж явсан байна. Энэ тухай Чойбалсан, Лосол, Дэмид нарын зохиож нийтлүүлсэн «Монгол Ардын үндэсний хувьсгалын анх үүсэж байгуулагдсаны түүх» номын 15 дугаар талд үзэхэд тодорхой бий.

	Мөн түр засгийн газрыг сонгон байгуулахад Билигсайхан, түүний эрхэлсэн түшмэл буюу гишүүнээр сонгогдон басхүү өөр чухал чухал албаныг давхарлан хааж явжээ. Ер нь Билигсайхан, цэрэг дайны болон бичиг оюуны зэрэг албан буюу ард түмэнд эрх чөлөө, зол жаргал олгоход холбогдсон их бага ямарваа албан үүрэг гүйцэтгэхээс халширч буцдаггүй үнэхээрийн сонин хүн байв аа. Тэгээд ч орчин тойрных нь албан хаагчид болон партизан цэрэг ард түүнийг халуунаар дотнолж үнэхээр нягт зузаан хүрээлсэн байлаа.

	Жишээлэхэд: Намын Төв Хороо ба Түр засгийн газар Алтанбулагт шилжин байрлаж байхад Эрдэнэ вангийн хошууны баруун залгаа Түшээт хан аймгийн Ахай гүн Лувсанхайдавын хошуу нутаг Дух нарсны ихээхэн бартаа бүхий газраа хориглон бүгшсэн цагаантны нэгэн салбар атаман Перпелийн захирсан бөгөөд хүнд хөнгөн буугаар өвч зэвсэглэсэн үлэмжхэн цэрэг, Хиагт болон Ардын Түр засгийн газрын зүг сэмхнээ давшиж явсан байна. 

	Гэтэл одоогийнхоор Зүүнбүрэн сум, сангийн аж ахуйн төвлөсөн Норовбанзадын талд байсан ар гэртээ түр чөлөөгөөр ирсэн Билигсайханд: «Таны биеийг баривчилна. Тэндээсээ Сүхбаатарын элсүүлсэн партизан нартай байлдахаар цагаан цэргийн их хүч гэтэлхийлэн явж явна» гэсэн мэдээ иржээ. Уг мэдээг мөнхүү цагааны дээрэмчин дайсан дотор явсан бөгөөд Билигсайхан нарыг дотнологч нэгэн бээр маш нууцлан өгчилгөсөн байжээ.

	Тэр мэдээг хүлээн авмагц Билигсайхан, Алтанбулагийн газраа Сүхбаатар нарт яаравчлан дамжуулсны нөгөөтээгүүр өөрөө завдан мордож Орхоны одоогийн гүүрнээс нэлээд доогуур нутаглаж байсан хэлмэрч Лутын гэгч айлд хүрэлцэн очжээ. Тийнхүү Билигсайхан угтаа Сүхбаатарын сайн танил тэр айлд өөрийг нь хүлээн сууж байв. Тэгтэл ч Сүхбаатар партизан цэрэг зуугаадыг авч хүрэлцэн очжээ. Хаврын сөн түрсэн Орхон голын баруун эрэгт хориглон бүгсэн цагаантны цэрэг рүү нарлаг намуун тунгалаг сайхан тэр нэгэн өдрийн бага үдийн хэрд манайхан гэнэт галлаж дайсан этгээдийг устган сөнөөн сарниулжээ. Түр зуурхны жижиг боловч тэр байлдаанд манайхны хийсэн нуувчийн ором улбаа одоо ч гэсэн мэдэгдэх төдий үзэгддэг юм. Харин тэр тулалдааны эхлэх үед их жанжин Сүхбаатар болон ангийн дарга Бумцэнд нарын дэргэд зогсон буудалцаж байсан Ерэнтэйн Доржпалам гэгч партизаны зөв ташаанд хавчуулсан даалин дахь жижиг манан хөөргийн зөвхөн шүрэн толгой дайсан этгээдийн суманд оногдож хагарсан байтал эзэн хүний ташаан толгойг ч шүргээгүй өнгөрсөн сонин тохиолыг цэрэг олон гайхан хэлэлцжээ. Буун сум ер нь нарийн тусгалтайн нэгэн гэрч тэр ажээ. Эл дээрх байлдаан тулалдааны мэдээгээр үзэхэд тэр орон нутгийн ард түмэн хэн нь боловч Сүхбаатар, Билигсайхан нарыг нэн дотночлон хүрээлж, нөгөө дайсан цагаантныг сүрхийеэ өширхөн зэвүүрхэж байсан явдал илэрхий байна.

	1921 оны 6 дугаар сарын дундуур Монгол ардын журамт цэрэг, Зүүн, Баруун зам хуваан мордов. Их жанжин Сүхбаатарын шууд командын дор явах зүүн замын цэрэг нь нийслэл Хүрээг чөлөөлөхөөр Зөвлөлтийн Неймон даргатай улаан цэргийн хамтаар дайлаар мордсон билээ.

	Чингэж хөдлөхдөө бидний энэ байрласан Алтанбулаг хот бол үнэндээ манайхныг гар ганзаганд хөл дөрөөнд хүрэхэд өлзий хутгаа өгсөн хот юм. Учир нь шинэ соёолон ургаж бүхий хувьсгалын өлгий болсон Монгол Ардын Хувьсгалт Намын Төв Хороо, Ардын Түр засгийн газрын гал голомт бадраасан буурь маань гэвэл энд байна. Дэлхий дахинаа хүчирхгээр мандсан Октябрийн их хувьсгалын гэрэл туяа монгол оронд алтан нарны сацрал адил түгээмэл туссан гагц цонх маань болсон ерөөлт сайхан энэ хот бол хэзээ мөнхөд улам улмаар хөгжин цэцэглэх ёстой тул бид өөрсдийн дотроос хамгийн нэр хүндтэй, аливаад бүрэн чадвартай, хэзээд хэлбэршгүй итгэлт сайн хүнээрээ захируулан үлдээх нь зөв. Ингэхээр Намын Төв Хороо ба Түр засгийн газрын төлөөний түшмэлээс гадна одоогийн шинэ байгуулсан хязгаарын яамны сайдаар нөхөр Билигсайхан, түүний зөвлөх түшмэлээр нөхөр Гочитскийг томиллоо. Тус сайдын яаман болбоос Зөвлөлийн засагт нийгэм журамт Бүгд Найрамдах Холбоот Улс, Алс Дорнодын Бүгд Найрамдах Улсын хил хязгаар хамгаалах газартай нягт зузаан харилцаа холбоо барьж ажиллана. Жич бас Эрдэнэ вангийн болон Сумъяа Бэйсийн зэрэг Түшээт хан аймгийн аль төвшрөн тохиносон хошуудын нутагт захиргааны явдал эрхэлнэ. Мөн цагаантны зэрэг дайсан этгээд хэрэв халдалхийлбэл зэвсэг хөдөлгөн няцааж хязгаар нутгаа хамгаална. Түүнчлэн шинэ тулгар ардын нам засгийн бодлого зорилт хийгээд Зөвлөлтийн улаан армийн өмгөөлөл хамгааллын тухай нутаг хошууны ард олны дотор суртал нэвтрүүлнэ. Их жанжин Сүхбаатарын хэлсэн эдгээр үгс бол Намын Төв Хороо, Түр засгийн газрын бодлого шийдвэр байлаа.

	Ингээд Уялга, Хүдэр, Чагтай, Хяраан, Буур, Цагаан-Ус, Хархужир, Хавтгай, Жирхтэй, Ордог, Төмөрлөн, Эрэнчилам зэрэг нэр бүхий харуулуудаас гадна Түшээт хан аймгийн Эрдэнэ ван Намсрай, Дайчин ван Жамбаадорж, Ахай гүн Лувсанхайдав, Бэйс Сумъяагийн дөрвөн хошууг Алтанбулаг хязгаарын сайдын яаманд шууд захируулсан зэргээр тус яамны эрх үүргийг тийнхүү зориуд өргөтгөн тавин цэргээр хамгаалуулан үлдээсэн билээ.

	Хязгаарын сайдын яамны олон талт хүнд чухал албан явдлыг арга билиг хослон төгөлдөр явцтай эрхлэн хөдөлгөж асан Билигсайханы бие, мөнхүү 1921 оны эцсээр санамсаргүйн дотор гэнэт тавгүйдэж өвчилжээ. Хэчнээн эмчлэн сувилуулавч илаарьших төлөв олсонгүй. Харин уг өвчин улам бүр газар авсаар 1922 оны 4 дүгээр сарын сүүлчийн нэгэн гайт хар өдрөө нөхөр Билигсайхан, тавин хэдхэн насан дээрээ ертөнцөөс хальжээ. Арга буюу түүний ариун цогцсыг оршуулахад их жанжин Сүхбаатар, тусгайлан хүн илгээж хойдын явдал үйлдүүлэх зэргээр гүнээ эмгэнэл илэрхийлж талийгаач Билигсайханы цогцыг одоогийн Алтанбулаг хотын баруун нурууг давуулан Ноёны (Их овооны) баруун өмнөх энгэрт монгол хуучин ёс заншлаар хөдөөлүүлсэн билээ.

	Их жанжин Сүхбаатарын итгэлт зүтгэгч, партизан, мятаршгүй зоригтон, МАХН-ын ууган гишүүн бөгөөд монгол хүн ардынхаа өнөөгийн жаргалын төлөө нойр хоол хасан борви бохисхийн амсхийлгүй морин дэл дээр довтолгон явсаар насан өөд болсон зүтгэл гавьяат өндөр Намсрайн Билигсайханы ариун алдар нэр нь эдийн сайн элэх тусмаа тодордгийн үлгэр адил гялалзан дурсагдах болтугай.

	 


ХӨДӨЛМӨРЧИН ОЛНЫ НААДАМ

	(Нийтлэл)

	 

	Жил жилээс онцгой өгөөмөр баян зун, жилийн жилд ёслон үдэж өнгөрүүлдэг VII сарын 11-ний өдөр маань эрх чөлөө зол жаргалынхаа төгс алхмаар 59 дахь удаагаа зочлонхон ирлээ.

	Алдар түүхт 1921 онд морьтон монгол хүмүүс бид өөрийн тулгар намынхаа шууд удирдлагаар ухасхийн босож, гуйгаад олдоогүй эрх чөлөө аз жаргалыг хүчээр тэмцэн олж авсан тэр нэгэн өдрөөс хойш 59-хөн жилийн энэхэн хугацаанд малчин монголчууд бид өөрийн гар бие, өнөр зөвлөлтийн аугаа их тусламжаар юу бүтээж ямар ололт амжилтад хүрснээ ёслон тэмдэглэх гэж бүх нийтээрээ, сэтгэл дүүрэн баяртай жагсаж явна.

	Наадам гэдэг энэ баяр ёслол бол манай эсгий туургатан ард олны маань олон зуун жилийн уламжлалт цэнгэл баяслын наран билээ.

	Эрт өнийн цагаас эхлэн ан гөрөө олз омог ихтэй явсан буюу алалдах дайнд ялан дийлж ирсний баяр гэх мэтчилэн хүй төрлөөрөө бөөгнөрч эр чадлаа шалган бөх барилдах, сур харвах, морь уралдуулах зэргээр анхны наадам юугаа үүсгэж, шашин мөргөлийн хүлээсэнд байсан дунд эртний үед ч хотол олноор уул овоо тахих, байлдах найрамдах зэрэг элдэв ёслолд эрийн гурван наадам бэлгэдэн хийсээр ирсэн боловч тэр бүхэн нь жинхэнэ ард түмний өөрсдийн нь цэнгэл наадам болж огтхон ч чадаагүй байж билээ.

	Жишээлэхэд: Халхын дөрвөн аймаг, шавь таван газраас нийлж Богд гэгээнд зориулан халхын долоон хошуу даншиг хэмээн нэршсэн наадам хийх буюу Арван засгийн наадам зэрэг дээр үеийн том наадмууд хэдийгээр тэр үедээ сүр бараа, хөл хөс ихтэй болж байсан ч бөх барилдахад баруун зүүний магнайг Богд гэгээн, халхын дөрвөн хан болон олон ноёдын нэрээр босох, морь уралдахад түрүү морийг тэдний нэрээр цоллох, мэргэн харваачдыг мөнхүү тэдний нэр дээр харвуулж байжээ. Гэсэн ч тэр бүхний түрүүг авагч нь үнэн хэрэг дээрээ цөм харц дорд ардууд байв. Энэ нь ард түмэн хэмээгч хэчнээн их хүчин чадалтай, хэчнээн барагдашгүй их ундраатай аугаа хүчирхэг суурь тулгуур болохыг харуулж байсан хэрэг юм.

	Ийм ч учраас ард түмэн өөрсдөө босож, ардын эрхт засгаа байгуулж, дэлхий дахинд Бүгд Найрамдах Монгол Ард Улс гэж алдаршин, алтан соёмбот сүлд тугаа өргөнхөн мандуулсан билээ. Өөр ямар ч хүчтэний бүтээж эс чадах бүхнийг ард түмэн бүтээж чаддагийг түүх ингэж баталсан билээ.

	Ард түмэн нэгдэн босож, сэтгэл зорилгоо хамтатган чадсан цагт юуг ч бүтэж чаддагийг алдар түүхт 1921 он батална.

	Энэ үед ид 22 настай байсан би эл их хувьсгалын хүнд хүчир үйлст зүтгэж, их тоосон дотор нь оролцон явсны хувьд олны хүч оломгүй далай гэгчийг мах цусныхаа гүнд хүртэл ойлгон мэдсэн юм.

	Манай ард түмэн, намынхаа жолоодлогоор урагшилж олон зуун жилийн ужиг удаан, хүнд бэрх, зовуурьт түүхийг ардаа хийж, эх орон маань феодалын бурангуй нийгмээс баатарлаг Оросын ажилчин тариачин олны шууд дэмжлэгийг хүртэж, их Лениний заасан гэгээн саруул замаар тэмцэж капитализмын харгис хатуу нийгмийг хөл тавилгүй алгасаж, нийгэм журмын их үйлсийг гардан байгуулж буй аугаа чухаг ололт ялалтаараа энэ их ой юугаа угтаж байна.

	Сайхан монгол орноо хөрөнгөтний бус хөгжлийн нарийн төвөгтэй замаар, ангийн тэмцлийн хатуу ширүүн шуурган дундуур, ажил бүтээлийн өрнүүн алхаагаар зоригжуулан хөтлөхдөө дөрвөн удаагийн түүхт программаа гаргаж ард түмэндээ гардуулан хайрласан алдарт МАХН-ынхаа ялгуусан удирдлага дор VI таван жилийн төлөвлөгөөгөө баяр баясгалантай баталсан ард олон маань энэ их баяр наадмаа чамгүй их хийсэн бүтээснээрээ бахархан ёсолж байна.

	Хэзээнээс нааш энх амрыг бэлгэдсэн төвшин цэнхэр тэнгэртэй ардынхаа сэтгэл шиг тэнүүн уужим талтай, дэлхийд цуутай морьд шигээ омголон урсгалт гол мөрөнтэй, далай даян дархан аваргууд шигээ сүрлэг өндөр уулстай миний монгол орон долоодугаар сарын 11-ний энэ учралт сайхан өглөө ер бусын хөл хөгжөөн, үй олон ардын бялхан цалгилсан сэтгэл, үр ачийнхаа эрүүл цовоо инээд баяслаар дүүрч сүр жавхлантай жагсаж байна.

	Намынхаа их хурлаас дэвшүүлэн тавьсан үүрэг даалгаврыг сард нь, улиралд нь, жилд нь багтааж давуулан биелүүлсэн дүнгээ, энх тайвныг бэлгэдсэн цэнхэр тагтаагаа, маргаашийн ирээдүйг тусгасан амьд цэцгийн баглаагаа, нам төрийнхөө бат төвшнийг нотолсон гал улаан тугаа тэргүүн дээрээ мандуулан залсан ажилчин, сэхээтэн, нэгдэлчин олны маань цэгц төгөлдөр, өнгө бүрийн цэцэг мэт алагласан сүрлэг цуваа жагсаалууд Сүхбаатар жанжны саруул талбайд Сэлэнгэ мөрний цөн түрэх үер мэт урсан хөвөрнө.

	Индэр дээр нам, засгийн удирдагчид олон түмэндээ халуун баярын мэндчилгээг хүргэн гар буулгах чөлөөгүй ёслон талархаж байна. Ард, нам хоёрын маань ган бат холбоо үүрд мөнхийн хүрээлэл ингэж илчлэгдэж байна.

	Монгол нутгийн наран, хөх мөнгөн тэнгэрт хөдөлмөрийн баатрын алтан соёмбо мэт арван зүгийг гэрэлтүүлэн дурайж ахин ахин хөөрч бүхий түг түмэн өлзий бүрдсэн түгээмлийн энэ сайхан үеэр наадмын талбайд монгол хүн бүхний хүсэн тэмүүлдэг эрийн гурван наадам эхэллээ.

	Манай удирдагч Цэдэнбалаас олны баяр наадмыг нээж үгээ хэллээ. Дуу хөгжим чөлөөт талын яруу аялгуу нижигнэн эртний түмэн эх хэмээх эрийн гурван наадмыг эхлүүлдэг, төрийн урт дууг хуучин заншлаар эрэмгий цээлхэн хоолойгоор хуурын эгшигтэй хослуулан хүнгэнүүлж ая барихад ардын хувьсгалын 59 жилийн ойн их баяр наадмын нэгдүгээр үеийн анхдугаар гараанд ардын засгийн үеийн маань арваад аваргаар манлайлуулсан сүр хүчин төгөлдөр 64 бөхчүүд жагсаалаараа гарч эртний алдар түүхт далай даян дархан дайчин аваргуудын цуут дэлэлтээр халин дэвэн гарах сацуу, хотол даяар цуурайтсан монголын алдарт түг түмэн хурдан хүлэг морьдыг төлөөлүүлж эн тэргүүнд нь төрийнхөө алтан соёмбот гал улаан тугаа намируулсан хэсэг морьтон сүр жавхлан төгсөөр нижигнэтэл давхилдан тоос татуулан өнгөрөхөд харвааны сурын дэвжээн дээр нэр суу нь олон даяар дуурьссан ахмад мэргэн харваачаа залгамжилсан манай энэ үеийн мэргэн харваачид алаг эрээн нумаа онилж аагт нь тултал ангайлган тэлж, чинээнд нь хүртэл чивчрүүлэн татаж тавихад тэртээ алсад ханаран үзэгдэх сурын гол домбо нь агаарт дэгдэн уухайн дуу өндөрлөн хүнгэнэнэ.

	Монгол улсын эрийн гурван наадам ийм маягаар эхэлнэ. Гэтэл эдүгээ нам засгаас бидэнд ямагт урагш алхахыг заасаар байгаагийн үр дүн, зөвхөн үеийн үед уламжилж ирсэн эрийн гурван наадам төдийгүй дэлхийн таван тив, дөрвөн далайн хаана ч явуулдаг биеийн тамир спортын олон төрлийн тэмцээн үргэлжилж одоо цагт даян дэлхийд бат бэх буурь сууриа эзэлсэн монголын маань үр ач ямар ч үндэстний ямар ч тоглоомоор чадамгай наадаж ялан дийлж, даван туулж үзэгч олноо бахархуулж байна.

	Ингэж бид олсон бүтээсэн, санасан бүхнээ ид бахыг үзэж ард олны их баяр наадмаа цог хийморь төгс ёслон тэмдэглэж байна. 

	Юм хийж бүтээгээгүй хүн тэр тухай найр наадамд оролцоход нүүр халдаг ичгүүртэй ёс байдаг. Хийх юмаа хийсэн буюу давуулан гүйцээсэн хүн наргих цэнгэх цагаа олж наргивал нүүр бардам, сэтгэл дүүрэн, хавтай бахтай байдаг.

	Бид нийгмийн бүхэл бүтэн шатыг алгасаж, даян дэлхийн нийгмийн хөгжлийг хошуучилж яваа ах дүү социалист орнуудтай мөр зэрэгцэн давшиж олон зуу мянган жилийн задгай бутархай аж ахуйг нэгтгэн зохион байгуулж орчин үеийн социалист том аж ахуй болгоод үйлдвэр, хөдөө аж ахуй, соёлын салбарт хийж бүтээхээр төлөвлөсөн бүхнээ аль хэдийнэ бахтайяа амжуулж гүйцээсэндээ сэтгэл бахархан монгол ардын хувьсгалт намаа улам бүр бат нягтаар хүрээлэн, өлзий учрал ихтэй ард олон маань ийнхүү ардын эрхт төрийг мандуулсныхаа түүхт 59 жилийн ойн их баяраа ёслон тэмдэглэж улмаар Ардын хувьсгалын 60 жилийн ойг угтаж байгаа нь чухамдаа бүтээсэн бүтээлийн эзэд бүтээлийнхээ оргилуун их дүнг тэмдэглэн баясаж цаашдын их амжилтын гараанд эрч хүчтэй давшиж хүн бүхний хөдөлмөр бүтээлийн шинэ өрнөлт эхэлж байна.


ЗАМЫН ЭХЭН

	(Дуртгал)

	 

	Монгол оронд Ардын нам, засаг сая мандаж гадаад дотоодын давхар давхар дарлагдал мөлжигдлөөс дөнгөж сая ангижран ядаж, юм бүхэн цоо шинээр эхэлж байсан 1925 оны цан хүүрэг савссан хүйтэн өвөл юм сан.

	Тэр үед би монголын хувьсгалт залуучуудын эвлэлийн төв хорооны суртлын хэлтэст ажиллаж байсан цаг билээ. Тэгэхэд Эвлэлийн Төв хороо маань одоогийн «Улаанбаатар» зочид буудлын баруухан хойно гадуураа шаттай, нийтдээ 10-аад тасалгаа бүхий хоёр давхар жижигхэн цагаан байшинд тэр үеийн цэргийн зөвлөлийн тэргүүлэгч байсан эрдэмтэн Жадамбаа даргатай, партизан зохиолч Дунгарын Чимид орлогч даргатай нийтдээ 20—30-аас илүүгүй орон тоотой ийм л нэгэн байгууллага ажиллаж байлаа.

	Миний ажиллаж байсан суртлын хэлтсийн даргаар партизан цэрэг анх нийслэл Хүрээг чөлөөлөх сацуу Монгол улсын цэргийн зохион байгуулалтыг анх шинээр зохиоход бүх цэргийг нэгэн бригад болгон түүний даргаар ажиллаж байгаад их жанжны шийдвэрээр тэр үед шинээр байгуулсан Дотоодыг хамгаалах газар (одоогийн НАХЯ)-ийн даргаар томилогдон улмаар хэрмэл Дамбийжанцаныг устгах явдлыг эрхлэн удирдаж явсан хувьсгалын эхний үеийн түүхт хүмүүсийн нэгэн болсон Балдандорж гэгч хүн байв.

	Мөнхүү Балдандоржоос нэгэн хүйтэн өглөө, Дамдин намайг тэр үеийн Дотоод Яаманд очиж тэнд хүлээж байгаа Улсын Бага Хурал (одоогийн Улсын Их Хурал)-ын дарга Гэндэнтэй уулзаж түүний даалгасан үүргийг бусад нөхдийн хамтаар ёсчлон биелүүлэх хэрэгтэй, харин Эвлэлийн Төв Хорооны ажлыг хийдүүлж болохгүй гэснээр би очсон чинь 30 орчмын хүмүүс сууж байв. Түүний дотор миний сайн таних партизан Дэжид-Осор, Наваанжамба, зүс таних төдий партизан Лосол, Янжмаа, жич бага зэрэг таних Цэндсүрэн, Өлзийхутаг, Шагдар, Санжмятав, Данди нарын зэрэг хүмүүс байгаа бололтой харагдана. 

	Тэнд орос, монгол хэдэн хүний хамт сууж байсан Гэндэн дарга бидний зүг хандаж: Манай монголчууд өөрийн уудам нутаг орондоо ардын нам, ардын төрийг тулгар байгуулаад дөнгөж 4-хөн жил боллоо. Энэ завсар юм бүхнээ тулгар шинээр эхлэн ажиллаж явна. Үүний дотроос одоо чухалчлан явуулбаас зохих нэгэн чухаг ажил байна. Энэ нь Үйлдвэрчний эвлэлийг цоо шинээр үүсгэн байгуулах их ажил үйлс мөн бөгөөд түүнийг нарийвчлан байгуулах явдал манай нам төрийн өмнө тулгараад байна.

	Иймд Намын Төв Хороо ба Улсын бага хурлын газраас тус хотын доторх олон албан үйлдвэрийн газруудаас энэ зүйлийг гүйцэтгэж чадах хүмүүс гэж та бүхнийг нэр заан томилон ирүүлсэн хэрэг билээ.

	Ийнхүү Монгол оронд Үйлдвэрчний Эвлэлийг байгуулснаар Монгол нутаг дахь бүх биеийн хүчин үнэлэгчдийн ашиг тусыг төлөөлөн хамгаалах ба албан үйлдвэрийн газруудын ажлын чанарыг сайжруулах үүрэг зорилго бүхий олон нийтийн том байгууллага болно гэх зэргээр товч танилцуулав. Тэгээд бидний 30 хүнийг гурав гурваар нь арван хэсэг болгон хувааж тус хотын бүх албан, үйлдвэрийн газруудад Үйлдвэрчний үүрийг байгуулахаар газар болзоо тогтоон томилоход мөнөөхөн 1921 оны 3 дугаар сарын 1-нд Монгол Ардын Хувьсгалт Намыг анх байгуулсан нэр бүхий 17 гишүүний доторх нарийн бичгийн дарга байсан Дэжид-Осор ахлагчтай нэгэн хэсэгт, сүүлдээ Шүүх Яамны сайд байсан Өлзийхутаг бид хоёр оролцож гурвуулаа болж аваад өлөн гэдэсний завод, хэвлэлийн хороо, Шүүх яамны зэрэг гурван газар албан хаагчдын ба үйлдвэрчний үүрийг тус тус байгуулсан санагдана. Шүүх яам ба түүний харьяа газруудын албан хаагчдыг элсүүлэн нэгэн үүр болгон байгуулахад түүнд шинээр элссэн гишүүн бичиг үсгийн чадвар бүхий Юндэн гэгч залуу хархүүг бид тэр үеэс эхлэн бүр Үйлдвэрчний 1 ба 2 дугаар их хурал хүртэл түүний бичгийн чадварыг ашиглан гишүүний нь хувиар төв товчоо ба зөвлөлд татаж ажиллуулсаар явсан болохыг энд цухас тэмдэглэв. Харин тэр Юндэн маань сүүлдээ мал тариалангийн Яамны сайд болсон. Хожим хувьсгалт тэмцлийн ахмад зүтгэлтэн болсон хуучин ахмад хүн билээ.

	Ийнхүү үүр байгуулах явдал бидэнд хэдийгээр шинэ тулгам ажил байсан боловч бид 1921 оноос эхлэн нам, эвлэлийн үүрүүдийг хот хөдөөгүүр байгуулсаар ирсэн тэр туршлагаараа ажиллаж явлаа. Тэр үед миний хувьд үйлдвэрчний үүр гэдэг маань эцэстээ чухам ямар байгууллага болохыг үнэндээ мэдэхгүй явлаа.

	Бидний 10 хэсэг тус бүрдээ үүргээ биелүүлсэн гэдэг сайхан үгийг сонсож цөм баярлалдан 1926 оны эхээр бараг 30-аад үүрээс төлөөлөгч сонгон ирүүлж Үйлдвэрчний Түр Товчоог байгуулан анхдугаар хурлыг хуралдуулж энэхүү шинэ байгууллагын зорилго ба ашиг тусыг олон албан, үйлдвэрийн ба олон түмэн ардуудад танилцуулахын хамт үүр болон гишүүдийг нэмэн байгуулах, элсүүлэх, хойших ажлын төлөвлөгөөг зохиож батлуулж, Түр товчооны дарга тэргүүлэгчдийг сонгосон шиг санагдана. Гэхдээ л анхны томилогдсон гучин хүн өөр өөрийн хуучин эрхэлсэн албан ажлыг давхарлан ажилласаар л байж билээ.

	1926 оны хавар цагт хуралдсан нэгэн хурлаар бидний энэ ажиллаж яваа зохион байгуулалтын бэлтгэл ажилд бага сага алдаа дутагдал гарсан явдлыг засаж залруулах, хойших ажилд удирдлага заавар өгөх, урьд түүгээрээ энд тэнд нэгэнт байгуулсан үйлдвэрчний доод шатны байгууллагуудыг шинээр байгуулсан Монголын Үйлдвэрчний үүр товчоодод татан харьяалуулах, тус хот дахь худалдаа үйлдвэр, улсын ба олон нийтийн байгууллагуудын албан хаагчид болон ажилчдын үйлдвэрчний үүрүүдийг өөр өөрийн нь албан, үйлдвэрийн газруудыг түшиглэн төрөл ангиар нь байгуулахын хамт үйлдвэрчний үүрүүдийг хөдөө зүг хандуулан Алтанбулаг хотын булигаарын завод зэрэг бололцоо бүхий газруудаар байгуулах, үйлдвэр, хөгжих байдал бүхий суурин газруудаар түгээмэл болгон байгуулахаар тогтсоны гадна Түр Товчоо болон дарга тэргүүлэгчдийг сонгон ажиллуулсан санагдана.

	1926 оны зун намрын цаг шиг санагдана. Бидний ажлын хүрээ нэлээд өргөн далайцтай болж ирсэн сацуу Намын Төв Хорооны Тэргүүлэгчдийн нэгэн хурлаас Үйлдвэрчний Эвлэлийн зохион байгуулалтын тухай зааж тогтоохдоо Үйлдвэрчний Эвлэлийг язгуур үндсээр биш үйлдвэрийг баримтлан байгуулах, мөн Үйлдвэрчний Эвлэлийн зохион байгуулалтын удирдлагыг нэгтгэн явуулах үүнд: Үйлдвэрчний эвлэлийн үндэс үүрээс эхлэн Монголын үйлдвэрчний эвлэлүүдийн төв зөвлөл хэмээн дэс дараалан байгуулж үүр ба гишүүдийг нэмэгдүүлэн гэгээрэл боловсролын ажлыг голчлон явуулахаар тогтож байсны гадна одоохон чухалчлан байгуулах эвлэлүүд нь:

	1. Улсын ба олон нийтийн албан хаагчдын эвлэл,

	2.  Худалдаа ба аж үйлдвэрийн эвлэл,

	3. Эмнэлгийн бүх албан хаагчид ба ажилчдын эвлэл,

	4. Улсын тээх нэвтрүүлэхийн албан хаагчид ба ажилчдын эвлэл,

	5. Арьс шир боловсруулах газруудын ажилчид ба албан хаагчид болон мал адуулагчид хийгээд зарц нарын эвлэл гэж тодорхойлсон билээ.

	Эдгээр эвлэлүүдийн зөвлөл ба үүр товчоодыг ерөнхийлөн удирдах Түр Товчооны даргад Намын Төв Хорооны дарга Дамбадоржийг тэргүүлэгч гишүүн тавын хамтаар сонгон ажиллуулсны дээр одоогийн зохион байгуулалтаа аль болохоор өргөтгөхийн хамт 1927 онд Монголын Үйлдвэрчний анхдугаар Их Хурлыг зарлан хуралдуулах бүх бэлтгэл ажлыг хамтатган хийж эхлэх, үйлдвэрчний үүрүүдийг хот хөдөөгүүр нэмэн байгуулж гишүүдийг элсүүлэх ажлыг үргэлжлүүлэн явуулсаар байсан учир 1927 оны зун хот хөдөөгийн нийлсэн бүх үүр 40 гаруй гишүүд 3000 гаруй болоод байгаа энэ үеэр Монголын Үйлдвэрчний анхдугаар Их Хурал хуралдсан шиг санагдана.

	Манай монгол оронд Үйлдвэрчний Эвлэлийн хөдөлгөөн үүний урьд удаа дараа гарч байсан тухай энд товч хэдэн үг дурдахгүй өнгөрч боломгүй санагдлаа.

	Манай монгол нутагт анх 1905 оны үеэр Грод гэгч нэгэн америк хүн эрхлэн одоогийн Сэлэнгэ аймгийн нутаг Ерөө голын Буурал зэрэг 8 газар алтны уурхайг удаа дараа нээж анхны нь их олз ололтыг эхлэн ашигласан боловч 1910-аад оны үеэс тэдгээр алтны уурхайг орос хүмүүс эрхлэн байсан тул Монголын Олноо өргөгдсөн хааны 6—7 (1916—1917) оны орчмоор хэдэн орос ажилчдаас санал гаргаж дээрх уурхайчдын төв болох Бууралын уурхай дээр өөрсдийн ашиг тусыг хамгаалах зорилгоор үйлдвэрчний нэгэн үүрийг анх нээн байгуулсны дараа мөн зуун модны уурхайд бас нэгэн үүр нэмэгдүүлэн байгуулсан гэдэг билээ.

	Энэ нь Хэнтий, Ерөөгийн ян их Сарьдгийн гүнд ан амьтнаас өөр ямар ч эзэнгүй байсан тэр зэлүүд их ой хөвчийн дунд түүгээрээ байгуулсан үйлдвэрчний үүрүүдийг тэр үеийн эзэн хаант Монгол улсын аль ч нэгэн албан газраас анхаарсангүй өнгөрсөн нь харамсалтай. Тэр ч байтугай 1925 оны өвөл цаг Намын Төв Хороо, Улсын Бага Хурлын шийдвэрээр монгол оронд анх үүсгэн байгуулж эхэлсэн Монголын Үйлдвэрчний Эвлэлээс бараг нэг хоёр жилийн өмнө манай хувь нийлүүлсэн монголбанк зэрэг газруудад ажиллаж байсан орос албан хаагчид ба ажилчдаас эрхлэн үйлдвэрчний үүрийг өөрсдөө байгуулан, хэзээ язааны тохижиж төвхнөсөн нэгэн үүр байж билээ. Мөн үүрт тэр үеийн банкны монгол дарга Бат-Очир, монгол гишүүн партизан Дугар, мөнгөний нярав, зарлага ийм дөрөвхөн монгол гишүүнтэй бусад нь цөм орос буриад гишүүд байв. Энэ нь чухам хэдийд хаанаас эрхлэн хэн гэгч хүн байгуулсан үүр вэ гэвэл:

	1923—1924 оны хавраас эхлэн орос ажилчдаас эрхлэн байгуулсан үүр бөгөөд энэ нь үнэндээ орос хэвлэлийн хороо зэргээр дамжиж байгуулагдаж, хөгжих буурах зэргээр цаг төрийн хатуу бэрх үеийг даван туулсаар ирсэн монгол орон дахь үйлдвэрчний байгууллагын чухам үлдэц нь энэ мөн болно гэх зэргээр тэр үүрийн орос гишүүдээс хариулж байсныг мөн үүрийн буриад гишүүн Гомбожав нараас бидэнд орчуулж өгч байсан шиг санагдаж байна. Тэр үед монгол банкны тэргүүлэгч гишүүн байсан бөгөөд тэр үүрийн гишүүн явж сүүлч үес Улсын Их Хурлын дэргэдэх Хувьсгалт тэмцлийн ахмад зүтгэлтний хороонд ажиллаж байсан партизан Дугар хувьсгалын эхний үеэс ажиллаж эхэлсэн хүн бөгөөд ялангуяа нам, эвлэл, үйлдвэрчний их хурлуудад удаа дараа хуралдаж нам эвлэлийн төв хороо, үйлдвэрчний төв зөвлөлийн шалган байцаах комиссын гишүүн ба даргаар олон удаа тус тус улиран сонгогдож явсан манай ахмад хүмүүсийн нэг байв.

	Энэ мэтээр монгол оронд Үйлдвэрчний эвлэлийг энд тэнд удаа дараа ингэж чингэж байгуулсан хэмээх үг яриа нийтийн дунд олонтоо яригддаг боловч үнэндээ Монгол Ардын Нам засаг тулгар мандсан тэр өдрөөс 4 жилийн дараа Намын Төв Хороо, Улсын Бага Хурлаас гарсан шийдвэр удирдлагын ёсоор Монголын Үйлдвэрчний Эвлэлийг байгуулж билээ.

	Тийнхүү 1927 оны зун гэхэд, хот хөдөөгийн бүх үүр 40—50 болж, гишүүд 4000 гаруй, Монголын үйлдвэрчний байгууллага, анхныхаа их хурлыг хуралдсан билээ.

	Тэр их хурал, хот хөдөөгийн үүрүүдээс сонгогдсон 100-гаад төлөөлөгчтэйгөөр, тус нийслэл хотноо шинэхэн сүндэрлэж боссон Ардын Төв Цэнгэлдэх хүрээлэн буюу олон даяар «Бөмбөгөр ногоон» гэж алдаршсан, улсынхаа ууган театрын танхимд нээгдсэн билээ.

	Анхдугаар их хурал маань анхны юм болоод ч тэр үү, гадаад орнуудаас төлөөлөгчид ирж оролцоогүй, харин манай ууган өмөг түшиг Зөвлөлт Орос Улсын олон мянган хөдөлмөрчдийн өмнөөс, Зөвлөлтийн Элчин сайдын яамны Берлин гэгч нэгэн орос хүн ирж бидэнд баяр хүргэн, халуун дотно үгс хэлж байсан сан. Мөн манай засгийн газрын ерөнхий сайд Цэрэндорж, Намын Төв Хорооны дарга Дамбадорж нараас тус тус баяр хүргэснийг тодхон санаж байна.

	Энэ хуралд хэлэлцсэн гол асуудал нь: Монголын Үйлдвэрчний Эвлэлийн үүр товчооны тайлан илтгэл, даруй гүйцэтгэх ажлын зорилтууд хэлэлцэн шинэ дүрэм зохиож батлах, сонгууль явуулах, эдгээр зүйлс байлаа.

	Ингээд анхны их хурлаас, Монголын Үйлдвэрчний Эвлэлийн түр товчоог, Монголын үйлдвэрчний эвлэлийн төв зөвлөл гэж нэрлэх, Зөвлөлт Орос Улс болон дэлхий дахины хувьсгалт үйлдвэрчний эвлэлүүдийн байгууллагатай хэлхээ холбоогоо үүсгэн зузаатгах, тэдний олон улсын байдлыг өөрийн гишүүдэд өргөнөөр танилцуулж байх, Монголын Үйлдвэрчний Эвлэлийг бүх дэлхийн улаан профинтерний гишүүнд багтааж улмаар дэлхий дахины хувьсгалт Үйлдвэрчний Эвлэлийн хурлуудад өөрийн төлөөлөгчдийг оролцуулж байх зэрэг шийдвэр гаргаж билээ.

	Монголын Үйлдвэрчний Эвлэл нь, өөрийн зохион байгуулалт ба гишүүдийн эгнээг өргөтгөхдөө, бүх хүн амын хагас хувийг эзэлсэн эмэгтэйчүүдээс өргөнөөр элсүүлж, олон нийтээр өөрийгөө хүрээлүүлэн, үүрүүдийг хөдөө нутгаар олшруулан байгуулж, гишүүд ба ялангуяа эмэгтэйчүүдийг бичиг үсэгт сургаж, улс төрийн мэдлэг олгож хүмүүжүүлэх нэгдсэн газруудыг байгуулах, тоо бүртгэлийн ажлыг сайжруулан тус байгууллагыг санхүүжүүлэх, гишүүдийг аюулаас хамгаалах мөнгө хуримтлуулах, зээлдэн туслах касс үүсгэн байгуулах, рашаан амралтын ба нэгдсэн хоолны газруудыг байгуулах, өөрийн гишүүдийн ажил бүтээлийн чанарыг дээшлүүлэх зэрэг олон арга хэмжээг авч явуулахаар тогтоосон билээ. Мөн Үйлдвэрчний Төв Зөвлөлийг дотор нь ажил төрлийн чиглэлийг нь гаргаж зохион байгуулсан бөгөөд ийнхүү улс орны хэмжээний, биеэ даасан байгууллага болоод цаашид өөрийнхөө хөгжил дэвшлийн зам харгуйг, шинэ монгол орны атар эмнэг онууд дундуур зоригтойгоор гарган давшсан юм.

	Шинээр төрж байсан ажилчин ангийнхаа эрх ашгийг хамгаалан батжих шинэ тулгам үйлдвэрчний байгууллагын маань урагш ахин бойжих чухал тэр цаг үеэс өнөөдрийг хүртэл аугаа их Зөвлөлт Улсын үйлдвэрчний байгууллага гүн туслалцаа, яруу дуурайл болсоор ирсэн билээ. Тэрхүү дурсгалт анхдугаар их хурлаас, миний хувьд бүгд хурлын гишүүн ба тэргүүлэгчдийн орлогчоор сонгогдон, улмаар албан хаагчдын зөвлөлийн нарийн бичгийн даргаар ажилласан билээ.

	Асар удалгүй, Үйлдвэрчний Эвлэлийн Төв Зөвлөлийн даргыг хавсран байсан, Намын Төв Хорооны дарга Дамбадоржийн ажил хүндэрсэн учраас, манай албан хаагчдын зөвлөлийн дарга Батын Баярыг Төв Зөвлөлийн даргаар тохоон ажиллуулав.

	Үйлдвэрчний байгууллага маань өөрийн гэсэн орон байр байхгүй учир, аль нэгэн илүү өрөө, зайтай албан газруудыг бараадан, тэнд гэх тодорхой хаяггүй явсан тул Баярын санаачилгаар бид бүхэн гар биеэр оролцож тусдаа байшинтай болохоор шийдлээ. Цаг дээрээ тулахад байшин байтугай гэр ч шинээр буй болгоход их төвөгтэй, хөрөнгө мөнгө их ордог хойно, бид ч тэр бэрхшээлийг мөн үзэж, өөрсдийн харьяа, үйлдвэрчний гишүүн ажилчид, зарим албан хаагчдаар ший жүжиг тоглуулах, улсаас мөнгө гуйх зэргээр мөнгө цуглуулан хуримтлуулж, хүч бололцоогоо дайчлан нэгэн байшин босгосон нь тэр цагтаа овоо том, 2 давхар бөгөөд дотроо 10 гаруй өрөө тасалгаатай, яггүй цэвэрхэн байшин байж билээ. Энэ байшинг цоо шинэ байхад 1928 оны 9 дүгээр сард, Үйлдвэрчний маань хоёрдугаар их хурал, өөрийн гэсэн анхны гал голомтоо ёслон тэмдэглэх мэт, будаг шунх нь ханхалсан тэр байшиндаа хуралдсан юм сан. Тэр байшин одоо Ленин клубийн зүүн талд зэрэгцээ байсаар байна.

	Жич энэ байшинд хуралдсан хоёрдугаар их хурал бол тухайн онцлог цаг үед хуралдсан түүхт хурал юм. Учир нь тэр үед манай намын дотор барууны хэлбэрэл гарч, түүнийг нэгэн тийш болгохоор намын 7, улсын 5, үйлдвэрчний 2 дугаар их хурлуудыг тохиолдуулан Коминтернээс, Шмераль даргатай 3 хүн ирсний дотор Магдональ гэгч, улаан профинтернээс манай үйлдвэрчний 2 дугаар их хуралд төлөөлөгчөөр оролцох гэж ирсэн байлаа.

	Тэрхүү Магдональ гэгч хүн улаан профинтерний өмнөөс Монголын үйлдвэрчний хоёрдугаар их хуралд баяр хүргэж, санал зөвлөгөөгөө өгөх зэргээр оролцсон бөгөөд дараа нь тус хурлаас сонгогдсон бүгд хурлын гишүүдийн хамт зургаа татуулсны нэг хувийг би хадгалж явсаар, Монголын Үйлдвэрчний Төв Зөвлөлөөс 50 жилийнхээ ойд зориулан гэрэл зургийн үзмэрт дурсгал болгон шилжүүлсэн.

	Тэр түүхт хуралд миний бие жинхэнэ төлөөлөгчөөр оролцож улмаар бүгд хурлын гишүүн, Төв Зөвлөлийн тэргүүлэгч, албан хаагчдын зөвлөлийн даргаар тус тус улиран сонгогдсон бөгөөд дараа 1929 онд Номхон Далайн орнуудын Үйлдвэрчний эвлэлүүдийн хоёрдугаар Бага Хуралд Монголын Үйлдвэрчний Эвлэлийн төлөөлөгчөөр одож, Зөвлөлтийн Алс дорно дахь Владивосток хотод хуралдсан явдлыг энд цухас дурдав.

	Монголын Үйлдвэрчний эвлэлийн хоёрдугаар хурлаас улсын 5, Намын долоодугаар их хуралд бүрэн эрхтэй оролцох төлөөлөгч тус бүр 5-ыг зориуд сонгон оролцуулж байж билээ.

	Иймэрхүү намтартайгаар тус улсын Үйлдвэрчний байгууллагыг анх үүсгэж, нэг, хоёрдугаар их хуралд нь оролцож буюу 1925 оноос 1930 оны хавар хүртэл, үйлдвэрчний байгууллагын үйл хэрэгт гар бие оролцон явсан миний бие, тухайн үед намын даалгавар биелүүлэхээр баруун хязгаар нутагт одсон билээ.

	Гагцхүү, өөрийн гар бие оролцон явсан тэр нэгэн цагийн үйл явдлыг товч дурдахад ийм бөгөөд Монголын Үйлдвэрчний Эвлэл нь үүсэн торниж, бэхжин бэхжиж улмаар ирээдүй өөд, эх орныхоо хөгжил бадралтын их жагсаалд ажилчин хөдөлмөрчин олныгоо хошуучлан, Ардын хувьсгалт намынхаа зөв мэргэн бодлогыг хэлбэрэлтгүй биелүүлэн яваа лут том хүч болж өсжээ.

	Өнөөдөр эгнээндээ хэдэн зуугаад мянган гишүүдийг багтааж, сүрлэг сайхан ордон барилгатай, тансаг том соёлын төв ордонтой, улсын хэмжээгээр олон тооны амралт сувиллын газрыг хамарч ажилчин олноо хамгаалан тэтгэж, хөдөлмөрийн чадвар алдагсдад мөнгөн тэтгэвэр олгож, хөдөлмөр хамгаалал, эрүүл ахуй, амьдралын хангамж бүхнийг хариуцсан асар өргөн далайцтай, бат нягтралтай байгууллага болж өсөөд, дэлхийн олон арван орны үйлдвэрчний байгууллагатай харилцаатай ажиллаж байна.

	Ийнхүү Монголын Үйлдвэрчний Эвлэлийг анх эхлэн байгуулах үйл хэрэгт миний бие чухам ид хавтай хорин тав зургаан наснаасаа ханцуй шамлан оролцож, тулганых нь чулууг тавилцан, тооно унийг нь хатгалцаж, туургыг нь барилцан, хаяаг нь маналцах зэргээр ажиллаж эхэлсэн идэр залуу насны тэр нарлаг сайхан өдрөөс хойш 50 гаруй жилийн бартаат урт зам туулахдаа Монголын Үйлдвэрчний Эвлэл нь Монгол Ардын Хувьсгалт Намын удирдлагаар энэ завсар гүйцэтгэж ирсэн олон талт их хөгжлийг нь өвгөн би наяад насныхаа өндөр даваан дээрээс өөрийн нүдээр эргэн харж үзэх хувьтай байсандаа нэн ч хязгаарлашгүй баярлан бахархаж байна.

	Манай монголын үйлдвэрчний эвлэл нь ирээдүйнхээ зуу зуун жилийн урт замын нүүр царайг энэчлэн аварга их хөгжлөөрөө хэзээ мөнхөд угтсаар үдсээр байх болтугай.


ЯЛГУУСАН ОКТЯБРИЙН ӨЛГИЙ НУТАГТ

	(Дуртгал)

	 

	Манай хорвоо ертөнцөд гадаад их далай гэж байдаг. Түүний хөвөө эрэг дээр ой модноос олон тооны хүчирхэг цэрэгтэй их Орос улсын эзэн баатар Цагаан хааны эрдэнэсээр бүтээсэн Петербург хэмээх үзэсгэлэн төгөлдөр их хот сүндэрлэнхэн байдаг хэмээн биднийг хүүхэд байх цагт ярилцдаг сан.

	Монгол оронд ардын засаг сая мандаж, олон зуун жилээр эрхшээлийг олж хэвшсэн феодалын давхар давхар хүлээснээс дөнгөж сая ангижран ядаж байсан 1924 оны намар цаг билээ. Хөдөө нутагт малчин тариачин байсан бидний хэдэн залуусыг буюу нэн ялангуяа намайг тэрхүү алс холын тэнгис далайн эрэг дээрх Ленинград хотод хүрч очоод зогсож байсан гэхэд одоо үнэмшихэд нэн бэрх биз ээ. Түүнээс хоёрхон жилийн өмнө 1922 оны эхэн үеэр Монголын хувьсгалт Залуучуудын Эвлэлийн Төв Хороо, өөрийн шилдэг гишүүд гэж хориод залуусыг хувьсгалт цэрэгт шилжүүлэн ажиллуулсны дотор миний бие оролцон очиж тэр үеийн үхэр бууны хороонд цэргийн алба хааж байсан болохоор одоо хүртэл намайг үхэр буу Дамдин гэж дууддаг нь ийм учиртай юм. Ер нь тэр үед манайд орсоор «Пушка» гэж нэрлэдэг их буу хараахан хүрэлцэн ирээгүй байсан цаг билээ.

	1924 оны намар Шархүүгийн Шагдар, Гомбын Дэндэв, Түмэн-Өлзий, Гомбо, Дамдин бидний таван залууг Эвлэлийн Төв Хорооны дарга Жадамбаа дууджээ. Хүрч очвол:

	— Та нарыг гадаад улсад сургуульд явуулах болсон тул Ардыг гэгээрүүлэх яаманд оч! гэв. Ардыг гэгээрүүлэх яаманд очвол сайд Эрдэнэбат, эрхэлсэн түшмэл Дашням, сургуулийн хэлтсийн дарга Дугаржав нартай дараалан уулзаж улмаар гадаадын сургуульд явахаар энд тэндээс ирсэн олон залуустай нийлэлдэн их л хөгжөөнтэй сэтгэл санаа оволзон энгийн хий үг ярих ч чөлөөгүй шахам явлаа.

	Мөн яамны тэр үеийн сургуулийн хэлтсийн дарга Дугаржав гэгч нь өндөр гоолиг биетэй, босоо цагаан царайтай, залуухан сайхан эр байв. Тэр сүүлдээ гэгээрүүлэх яамны жинхэнэ сайд хүртэл дэвшин ажиллаж явсан сүрхий чадвартай хүн байсан учраас өөрийн зохиосон цагаан толгойг тухайн байдалд тохируулан «Улаан толгой» хэмээх нэрээр хэвлүүлснээрээ сүүлдээ «Улаан толгой Дугаржав» гэж нэрлэгдэв.

	Бид «Аавын бийд хүн таних агтын бийд газар үзэх» гэсэн эртний мэргэн үгийн ёсоор алс хол явах болсондоо баярлаж догдолцгоов. Нөгөөтээгүүр тэр үе гадаадад сургуульд явна гэдэг «буруу номын шашинд орж өөрийн шашин шүтлэг, гал голомт, эцэг эхээ хөнөөх тангараг өгдөг» мэтийн сүрхий үг яриа нийтийн дунд тарж байсан тул чухамхүү тэр гадаадын сургуульд одоо явах болсон болохоор сэтгэл нэг л хачин байв. Гэвч хувьсгалт засаг тогтох анхны өдрөөс эхлэн хүчээ өгч мөн анхны нь оюутан болж гадаад орон, тэр тусмаа Зөвлөлт орос улсад явах хувьтай төрсөн бидний хэсэг залуусын хэн нь ч явахаасаа татгалзсангүй. Харин ч нийлж дарвиад баяртай зоригтой байцгаасан билээ.

	Миний хувьд бол би 1921 онд монголын хувьсгалт залуучуудын эвлэлийн гишүүнд элсэж, 1923 онд Монгол Ардын Намын гишүүнд элссэн байсан тул элдэвт эргэлзэх явдал байсангүй залуу насны нарлаг өдрүүдийн тэр хөл хөгжөөнт явдлуудаа одоо дурсахад уярлын нэгэн нарийн утас хайлах мэт болдог юм.

	Тийнхүү бид Ардыг гэгээрүүлэх яамнаа цуглараад сургуульд явахаар бэлэн болж, яг шийдээд байтал бидний гурван хүнийг Эрдэнэ Шанзав ноён дууджээ. Учир нь тэдэн дотроос Шагдар, Чимиддорж бид гурвуулхнаа Их шавийн харьяат байсан юм байжээ. Эрдэнэ Шанзав гэдэг бол тухайн үедээ буман шавийг захирсан их хэргэмтэн билээ. Иймд зориуд өөрийн харьяат нарыг ялган дуудуулсан явдал бол бидний сургуульд явах явдлыг болиулах хэрэг мөн гэж нөхөд маань дурамжхан өгүүлж явлаа. Би, нөгөө хоёроо бодвол их л эрэлхүү аашилж,

	— Ардын засаг, Цэргийн яам, Эвлэлийн Төв Хороо шийдсэн байхад зэрэг хэргэмээ хэзээ хэзээгүй хураалгах гэж байгаа Шанзвын яам хэчнээн татгалзаад яах вэ. Хэрэв түүнийг явуулахгүй гэх юм бол зад хэрэлдээд гарна! гэж явлаа. 

	Бид явсаар Эрдэнэ Шанзвын яаманд очиж урьд нь монгол бичиг суралцахаар хэдэн жил зайг нь бөглөж суусан үүдний нь өргөөнд орлоо. Энэ нь Эрдэнэ Шанзвын өөрийнх нь суух өргөөний үүдэнд гонхлон барьсан арав гаруй ханатай улаан халзан өргөө бөлгөө.

	Тэнд үүдний дөрвөн их бичээч, туслах хэдэн бичээч хүүхэд, Шанзав ноёны хиа, хаалгач нар суудаг юм. Биднийг үүдний ба тусгай гонхноор дамжин Эрдэнэ Шанзвын зандан шалтай торгон тугдмын босгыг алхмагц буман шавийг захирсан, хамгийн сүүлчийн Шанзав Жигмиддорж хэмээгч, бага зэргийн сахал - живэр бүхий нэлээд хижээлдүүхэн настай ихэмсэг хүн, орныхоо урд налайн суух нь бас ч сүртэй ажээ.

	Түүнийг хөдөө нутгаас дэвшин суусан, ардач үзэлтэй гэж гадуур сэм ярилцдаг билээ. Тэр хүний амгалан ихэмсэг буурь суурьтай байдлыг үзмэгц миний түрүүчийн омог сүр, агшин зуур алга болон шалчийж, бид бараг мэндлэх ч сөгөөгүй зогсоцгоосонд харин ашгүй тэр Шанзав маань өөрөө бидний урдаас мэндэлж «сууцгаа» гэж хэлсэн нь нүүр, нүдний хөдөлгөөн, дууны өнгө зэрэг нь их л эелдэг найртай, ёс төрч голч байдлыг илчлэх тул бид үг дуугүй сууцгаалаа. Шанзав бидэнд ийнхүү өгүүлж билээ.

	— За та нар одоо гадаад гүрэнд эрдэм ном сурахаар явах гэж байна. Та гурав бол их шавийн харьяат хүмүүс тул өнөөдөртөө шанзвын үүрэг хүлээсний хувьд би хэдэн үг захих гэсэн юм. Үүнийг та нар сонсох ёстой. Та нар бол Монгол улсынхаа шинэ тулгам төрийг засах, хойчийн их үйлсэд хүчин зүтгэх их хэргийн үүднээс явж байна. Хуучин бүхний халааг авч, шинэ засаг төрийг мандуулан, Монгол улс юугаан хөгжүүлэх их үйлсэд чин үнэнээсээ зүтгэх итгэл найдлагатай хэмээн үзэж та нарыг алс холын газар бид явууллаа. Иймд та нар танихгүй мэдэхгүй харь хол газарт, монгол улсаа төлөөлөн яваа хүмүүс тул дор бүрдээ биеэ хянаж, төлөв томоотой, шударга шулуун яваарай! Ардын засаг байгуулагдсанаас нааш нэг ч хүн сурахаар очоогүй тэр алс холын Петроград хотонд шинэ монгол улс чинь иймэрхүү хүмүүс байдаг гэдгийг та нар эрхбиш өөрсдийн биеэр үзүүлэх болно. Иймд бусчир явдал, худал хуурмаг зан гаргавал улсынхаа нэрийг гутааж байгаа нь тэр гэдгийг сайн мэдээрэй. За хүүхэд минь, сайн яваарай! Эрдэм их сураад ирээрэй! гээд тэр үед манай улсад зарцуулж байсан хятад мөнгөн төгрөг, тус бүр 50-ийг аяга дүүрэн сүүний хамт их хадаг дээр тавьж дэргэдэх нэгэн хүнээр бидэнд тус тус гардуулан өгөв.

	Бид алд цэнхэр хадаг дээр, аяга дүүрэн сүүг мэлтэлзүүлэн чичрүүлэн байж, өөрснөө бас мэлтэлзүүлэн уярч, нулимс юугаан дуслуулж билээ. Анх очихдоо энэ зэргийн элэгсэг энхрий үгс сонсоно гэж бодоогүй, гэнэн залуу насны маань, амар амгалан уярал баяр гэгч тэр ажээ.

	Жигмиддорж шанзав Богдын хөрөнгөнөөс дуртай юмаа авахыг бидэнд зөвшөөрч,

	— Та нар гэр орондоо бус, зөвхөн өөр зуураа аян замд хэрэглэх зүйлсээ аваарай! гэж нэг хүн дагалдуулан илгээв.

	Тэр хавар Богд хаан нэгэнт таалал төгссөн тул түүний сан хөмрөгт байсан, эд агуурс гэж асар их зүйлийг ардыг гэгээрүүлэх, эрүүлийг хамгаалах, шашны газар гуравт тус тус хуваарилан худалдсаар байсан билээ. Бид тэр их юмны дунд ороод юуг нь авах, юуг нь болихоо мэдэхгүй, дэмий л сонирхон ажигласаар явлаа. Тэнд зөвхөн дорно дахины нарийн нандин зүйлээр ч зогсохгүй, өрнө зүгийн элдэв сонин хачин зүйл, наад зах нь том сайхан шар ширэн чемодан, том жижиг янз бүрийн буу, ханын ба ширээний болон өврийн ба бугуйн цаг, зургийн аппарат хүртэл байсан сан. Тэр сан хөмрөгийг хариуцсан нэгэн өвгөжөөр хүн бидэнд

	— Та нарт энэ л лав хэрэгтэй байж магадгүй гэж том шар ширэн чемоданууд руу заав; «Яасан ч том золигийн авдрууд вэ дээ!» гэж сэтгэлд ороод нэг л тоосонгүй, харин түүний дэргэд байсан жижиг сийрсэн чемодануудаас авах дур хүрч билээ. Бага залуу байхад юмны чанарыг харахаасаа, өнгийг харах нь илүү тохиолддог юм билээ. Ингээд бид нэг нэг сийрсэн чемодан, хурган дотортой дурдан дээл тус бүр нэгийг авч гарлаа. Иймэрхүү паянтайгаар бид 1924 оны 10 дугаар сарын дунд хэрээр намар цагийн нэгэн сайхан нарлаг өдөр Түмт өртөөнөөс улаа хэрэглэн Гандангийн хойгуур чиглэн нийслэл Хүрээнээс гарч билээ.

	Алсын моринд дөрөөлөн, алтан шар замаа амдан, ардын засагт шинэ монгол улсдаа баярлан, Мааньтын хөтлөөр давж одох үес нийслэл Хүрээ далдлагдах сацуу сэтгэлд янз бүрийн юм бодогдон зарим нэг маань нулимсаа ч унагаж явсан билээ. Толгойтын засмал замаар арван найман цэл залуус шуугилдан давхиж

	 

	Ар монголынхоо нутгаас

	Арван наймуул гарлаа даа

	Алс холын Ленинградад

	Эрдэм сурахаар явлаа даа 

	 

	гэж хүн тус бүр нэгэн үг мөр нэм нэмсээр нэлээд хэдэн бадаг дуу болгон зохиож Давагийн Гончиг гэгч эвлэг хоолойтой нэгэн залууг даган аялан дуулсаар, эртний аяны их тэргэн замыг доргилуулан явж байсныг одоо санахад уярмаар бөгөөд цог залийг бадруулан, хэцүү хатууг даван туулж байсан залуу халуун нас юугаан бахархаж баясмаар байдаг билээ.

	Нийслэл Хүрээний газар, одоогийн цэргийн эмнэлэг байгаа хоёр давхар байшинг анх байгуулан сууж байсан Грот гэгч гадаадын нэгэн баян, Хүйн голын Магнаг толгойн газарт долоон хошуу даншиг наадам болж байх үед Богдыг түүгээр залрахад нь зориулан, өөрийн хөрөнгө хүчээр хэдхэн хоногийн дотор уулын хажууг ухаж тэгшлэн зассан Толгойтын засмал зам хэмээх шороо чулуун засмал зам байж билээ. Одоо ч тэр замын ул мөр нь хэвээр бий. Энэ замаар бидний дуулж гаргасан тэр дууг, хожим болтол хот хөдөөгүй дуулсаар байсан юм сан.

	Шинэ соргог сэтгэл оюуныхаа яруу дуугаар алс холын алтан шар зам юугаан ийнхүү мялааж өлзий хутаг болсон алс мянганы эрдэм эрдэнэ цогцолсон их хот Ленинградыг зорьсон анхны арван найман залуус маань чухам хэн хэн болохын заримыг он жил удсан учраас би умартсан тул тэр залуу цагийн нарлаг сайхан өдрүүдэд хамт бужигнан явсан бөгөөд одоо сэрүүн тунгалаг ажиллаж яваа, академийн О. Намнандорж, барилгын ажилтан байсан Гончигтой ярилцаж мөн тэр тухайн албан баримт сэлтээс магадлан үзэж жагсааваас; 

	 

	1. О. Намнандорж, 

	2. барилгын ажилтан Гончиг, 

	3. Ж. Дамдин, 

	4. Т. Гончиг (хуучин дотоодыг хамгаалах газар ажиллаж байсан), 

	5. Ш. Шагдар (анхны их эмч), 

	6. Г. Чимиддорж (монгол банканд ажиллаж байсан), 

	7. М. Гомбожав (академийн зурагчин байсан), 

	8. Их Шагдар (Хуучин монгол үсгийн нэрд гарсан сайн бичээч байсан бөгөөд хожим нь эмийн худалдааны төв дэлгүүрийн дарга байв.) 

	9. Н. Цэвэгжав (ардын цэргийн анхны багш, алтан шүдэт Намсрай гэгч хүний хөвгүүн), 

	10. Гомбожав (зөвлөлт улсад олон жилээр сургуульд байж тун сүрхий эрдэмтэй хүн гарах нь гэж хэлэлцэж байсан одоогийн Архангай аймгийн мэргэн гүн Гомбожав, гэгч хүн мөөн), 

	11. Гомбо (хожим нь тэр үеийн дотоодыг хамгаалах газрын ерөнхий комиссар байсан одоогийн Булган аймгийн хүн) 

	12. Данзан (Хүнсний яамны сайд байсан) 

	13. Дэндэв (анхны их эмч бөгөөд бүх цэргийн эмнэлгийн газрын дарга байсан), 

	14. Түмэн-Өлзий (Булган аймгийн ойн ангийн дарга байсан), 

	15. Туваансүрэн (Элдэв-Очирын эхнэр), 

	16. Цэрэндорж (дансны мэргэжилтэн), 

	17. Даш (цэргийн яаманд ахлах тушаалын дарга байсан), 

	18. Түвдэн (дансны мэргэжилтэн. Бас энэ үеэр Москвагийн сургуульд одоогийн төв театрын Түвдэн хуурч гэгч нэгэн халх хүн явж байсан удаатай). Харин бидний хамт явсан энэ Түвдэн гэгч бол Алтанбулагийн буриад хүн юм сан. Энэ завсар он жил маш удсан учраас нэр адилшаах хоёр хүн хоорондоо самуурагдан үймүүлэх магадгүй гэж ийнхүү яс үндсээр нь ялган бичлээ. 

	 

	Эдгээр 18 бөгөөд харин тэр жилдээ бидэн дээр нэмэгдэн очсон хүмүүс олон болохыг нэрлэн дурдвал:

	 

	Нэрт эрдэмтэн доктор профессор Бямбын Ринчин академич, 

	генерал агсан Б. Равдан, 

	Э. Цэвэгжав (1923 оны үеэр Москвад сууж байсан Монгол элчний нарийн бичгийн дарга байсан одоо Төв аймаг, Баянчандмань сумаар банкны Цэвэгжав хэмээх нэрээр алдаршсан), 

	Гонжоон (цэргийн дарга, комиссар, аймгийн дарга, гэгээрүүлэх яамны сайд зэрэг ажилтай байсан), 

	Д. Нацагдорж (их зохиолч яруу найрагч), 

	Гүж лам хэмээх Батсуурь (1925 онд Алтанбулаг хотод ирэх замд нас барсан), 

	Эрдэнэбилэг (шинжлэх ухааны академид ажиллаж байсан, эдүгээ тэтгэвэрт), 

	Батсүх (партизан, зохиолч байсан Дамбадоржийн эхнэр, одоо эсэн мэнд ажиллаж байна), 

	Гонгоржав (их эмч байсан), 

	Данзаны Лувсаннайман (ардын хувьсгалыг анх үүсгэн байгуулсан Сүхбаатар нарын долоон хүний нэг нь болох Данзан жанжин гэгчийн төрсөн хөвгүүн байсан бөгөөд хожим нь хоршоодын төв холбоонд ажиллаж байсан), 

	Өлзийбадрах (1930-аад оны үеэр Улаанбаатар хотын шүүх таслах газрын дарга байсан бөгөөд барга хүн юм сан), 

	Лхагвадулам (дээрх Гонжооны эхнэр) 

	 

	нарын зэрэг нэлээд оюутан нэмэгдэж билээ.

	Ингээд бидний гучаад залуус эх орноосоо алсад орших Ленинград хотод зорьсон анхны 18 хэмээн аян замаа эхэлж монгол үлгэрт гардаг үзүүртэй модны дээгүүр, үүлтэй тэнгэрийн доогуур нисэн дүүлдэг гуурстай сайн хүлэг морьдоороо хос хосоор нь өртөөлөн сэлгэж довтолсон ч үл хүрэх газраас эрдэм өвөрлөж ирнэ гэж зорьж явсан юм даа. Бид аян замдаа анхных болоод ч тэр юм уу, их л урт удаан явж байсан санагдана.

	Бид ийнхүү явсаар Алтанбулаг орж тэндээр тус бүр гурван морь хөллөсөн дөрвөн дугуйт тэрэг есийг хэрэглэн хөдөлж билээ. Тэр үес улсын хилийг алхана гэж хүн бүхний сэтгэл нэг л янзтай болж ихэд догдолсон нь илт байв. Чухам хэн маань ч ам нээж санал гаргаагүй боловч, хүн бүхэн тус тусдаа нутгийнхаа шорооноос нэгэн атга, мөн чулуунаас нь гурваад ширхгийг авч боон өвөртөлж байлаа. Миний хувьд их л авбал сайн биз гэж бодоод, анх хотоос гарахад дотнын нэгэн хүнээс дурсгал болгон өгсөн орой амын хэртэй дурдан алчуурт бараг дүүрэн шахам түнтийсэн шороо, хэд хэдэн бэсрэгхэн чулуу боож өвөрлөсөн нь нэг л их хүлхийсэн юм явж билээ.

	Ингээд бид улсын хил давлаа. Эх орон, элгэн төрөл, эртнээс түүхтэй монгол нутаг, ард түмэн маань ард үлдэж, бидний биес орос улсын газар шороон дээр анх удаагаа хөл тавив. Тэр үед «хүний газар, гүний нутаг» гэсэн үг сэтгэлийн гүнд сэр хийж, зарим нэгэн маань нулимс юугаан арчсан боловч эх орныхоо шороог өвөрлөн яваа тул түүнийгээ барьж үзэж тайвширч байх жишээтэй явцгаав. Тийнхүү бид өөрсдийн бодож байгаагаар элгэн халуун хайрт «Монгол орноо өвөрлөөд одсон» мэт санагдаж билээ. Ямар ч хүнд «эх орон» гэдэг хамгийн хүндтэй бөгөөд хамгийн үнэтэй нэгэн их хайр сэтгэл байдгийг тэгэхэд л бид лавтай сайн ойлгосон юм.

	Бид намрын сүүл үеийн хүйт орсон цагийн бартаа халтираа бүхий холын замд морь тэргэн уналгаар баахан зүдрэн явавч хүн бүхний сэтгэл, цэнгэл зугаатай, цаанаа л нэг сайхан явж байж билээ. Бид Буриад нутагт эх цагаан Сэлэнгэтэйгээ дахин золгож зүүн эргийг нь дагаж ергүүлсээр Цөх хэмээх голын мөсөөр гатлах болж, намар, өвөл цагийн нимгэн мөсөнд тэрэгний дугуй цөмрөн орж аюул болох шахаж, тэргээ гаргах гэж хага ташим хүйтэн усанд салтаа тултал зүтгэн уур цан савссан хүйтэн агаарт дагжин чичрэн байсан боловч түүнийг юман төдийд бодолгүй явжээ.

	Тэр үеийн Сэлэнгийн Думээс зүүн хойш Цөх-Хёлга хоёр голын хооронд нэгэн жижиг тосгонд хоноглохоор хүрэлцэн очсон чинь харин айл бүр нь бараг эзэнгүй, хааяа нэг айл нь хүнтэй боловч тэд нь хүүхэд хөгшид байх тул биднийг даргалан авч яваа Петров хэмээх орос хүн хошуучлан үүгээр түүгээр хэсүүчлэн явж байтал харин нэг жижгэвтэр дүнзэн байшинд орос, буриад олон хүн цугларч, хөл үймээн ихтэй байхыг ажиглаваас гадна үүдэндээ цагаан өнгөөр бичсэн лоозонтой улаан даавуу хадсан, туг далбаа намирсан байхыг үзэж тэнд очиж асуувал Октябрийн их баяр болж байгаа нь тэр ажээ. Бид ч дэлхийн олон улсын дотроос хамгийн түрүүнд Октябрийн хувьсгалын үр шимийг олж хүртсэн учир угтлагын хуралд нь оролцоно гэж тэнд орлоо.

	Байшингийн дотор оройвч малгайтай буриад хүмүүс, огтор нэхий хүрэмтэй орос хүн, элдэв өнгийн алчуур боосон авгай, хүүхнүүд дүүрэн сууж, махор тамхины утаа суунаглан байхын цаана улаан даавуу бүтээлэгтэй ширээний ард хэдэн хүн сууж, түүний дундаас нэгэн орос хүн Октябрийн тухай илтгэл хийж байв. Түүнчлэн буриад, орос хэд хэдэн хүн дараалан илтгэж дуусмагц манай ахлагч орос Петровыг монгол сурагчдын өмнөөс Октябрийн хувьсгалын тухай илтгэл тавь гэсэнд бидний дотроос цэргийн газар комиссар байсан Гомбо хэмээх нэг залуу уриалагханаар босож тэр улаан бүтээлэгтэй ширээний өмнө дажгүй очив. Түүний юу хэлэхийг бид сонирхон чагнасан бөгөөд цөм тэнд байсан орос, буриад олон хүн ч биднээс илүү сонирхон чив чимээгүй болж билээ.

	Мань Гомбо өндөр дуугаар ер торж түгдрэлгүй сайхан ярив. Тэр Гомбо бол угаас маш сэргэлэн цовоо, юм сурахдаа тун онцгой, ямар нэгэн юманд хурц шаламгай хүн байлаа. Бид тийнхүү Сэлэнгэ, Цех-Хёлгын тэртээд нэгэн тосгонд Октябрийн хувьсгалын долоо дахь жилийн ойг ийм шиг намтартай тэмдэглэлцэн өнгөрөөж билээ. Ингээд цааш Улаан-Үд хотноо хүрч, тэндээс галт тэрэгнээ сууж, арав шахам хоног явж Ленинград хотноо хүрэв.

	Галт тэрэг гэдгийг шохоорхон үзэж, энд тэнд нь гарч, чив чимээгүй зогсон харж сонирхоцгоож байхад, тос тортог дааварласан аварга том байшингууд төмөр шугам дээр зогсож байгаа дугуйнууд нь их л хачин, ер явдаг гэхэд үнэмшимгүй санагдаж билээ. Дотор нь орж суугаад нөгөө л морин тэрэг зэрэг зүйлтэй адил их сэгсчин донслох байх хэмээн хүлээж суухдаа яндан дохиог нь гэнэт дуугарахад санамсаргүй цочиж байсан ч удаа бий. Удалгүй галт тэрэг хөдлөн явсан нь явж байгаа, үгүй хоёр нь мэдэгдэхгүй жигтэйхэн зөөлөн тул цонхоор нь харахад мод шонгууд болон байшин хашаа, уул ус жирэлзэн өнгөрч үнэхээрийн хурдан явдгийг нь гайхан харж явав.

	Ялангуяа Байгал далайг хараад Сибирь орны зүрх гэж нэршсэн тэр гайхам сайхан усыг шагшин бахархаж, Байгалын баруун өмнөд уулс дунд, уул нүхлэн шургаж гарах олон нүхийг өнгөрөөхөд сонирхон сандарч явсан билээ. Ер Улаан-Үдээс эхлэн оросын хот орон газрын байдал улам бүр сайхан болон үргэлжилсээр, эцэст Ленинград хотыг үзсэн нь бидний тоймлон төсөөлж чадаагүй их газар ажээ. Тэр газрыг, бас ч нэлээд сургууль хийж, албан хааж юм юмны зах үзсэн бид ийнхүү гайхан шагшиж байхад үүнээс хоёрхон жилийн өмнө буюу алдар түүхт 1921 оны зургаадугаар сард хуралдсан коминтерны III их хуралд Монгол Ардын Хувьсгалт Намын төлөөлөгчөөр анх удаа оролцсон Эрдэнэ вангийн хошууны Хоролхүнд, гандан диваажинд энэ биеэрээ очиж үзсэн гэж ярьсан нь аргагүй бөгөөд бас ч Хоролхүндээсээ бага юм үзсэн тэр үеийн хөдөө нутгийн ард олон түүний үгийг сонсоод оюун ухаандаа төсөөлж чадахгүй, хөл алдаж Хоролхүнд маань галзуурчхаад ирж гэж ярьцгааж байсан нь долоон зөв билээ.

	Бид хаант засгийн газартай Агваан Лхаарамбын түншлэн байгуулсан нэгэн сайхан монгол сүмийн горлом дотор таван давхар сайхан байшинд буудаллан байрлав. Уг сүмийг «дом монголо-тибетской миссии» буюу «Монгол-Төвөд элчний байшин» гэдэг бөгөөд тэндхийн хүмүүс «Буддийский храм» гэж нэрлэдэг байсан билээ. Биднийг анх тэнд очиход уул сүмийн баруун өмнө хажууд барьсан таван давхар байшингийн 3 дугаар давхарт байрлуулсан нь Агваан Лхаарамбын мэдлийн байшин байсан бөгөөд тэр хүн өөрөө монголоос ирэх сурагчдыг тэнд суулгаарай! гэсэн юм санжээ. Тэгтэл ч тэр өвөл нь Агваан Лхаарамба Монгол улсын анхдугаар их хуралд Төвөдийн төлөөлөгчөөр оролцон суулцаад өндөр сайхан сэтгэгдэлтэй буцаж явав. Түүнээс бидэнд хэлэх нь: «одоо манай монгол улсын цог хийморь нэн үлэмж мандаж бадрах цаг ирсэн явдал нь юм бүхнээс илэрхий мэдэгдэж байна. Тэр бүхнийг та нарт ширхэгчлэн тайлбарлаад яах вэ. Тэртэй тэргүй та нар өөрснөө бүрэн ойлгох болно. Харин та нар нутаг ус, улс гэрээсээ алс хол газар нэгэнт ирсэн учир эрдэм номыг аль болохоор сав дүүрэн олж буцах хэрэгтэй. Хүний газар нэрээ бодож даруу томоотой, цэвэр нямбай байж эрдэм сур! Өөр юу байх вэ? гэж захиж билээ. Агваан Лхаарамба намхандуу нуруутай хавтгайдуу нимгэн бор царайтай, булга минж, торго дурдан болсон их л гоё сүрхий намбатай буриад хүн байсан нь одоо миний сэтгэлд ил тод байна. Тэр хүний зураг нь манай улсын анхдугаар их хурлын төлөөлөгчдийн зураг дотор өвөр эгнээний гол дунд булган хүрэмтэй, минжин малгайтай, намхандуу хүн зогсож байгаагаар манай түүхэнд үлдсэн байна. Ингэж бид Авгаан Лхаарамба хэмээх нэр цуунд гарсан нэгэн хүнтэй холбогдол бүхий «Буддийский храм» гэгчийн дэргэд байрлан сууж суралцан байсан юм.

	Биднийг хааяа буддын шашны сүмд ороход урьд таних хүн шиг, том том гуулин бурхад, бүрээ бишгүүр, гандан, цан, сэлнэн, хэнгэрэг зэрэг байх нь сонин юм шиг санагдаж зарим нэгэн саваагүй маань цанг нь цохиж, хэнгэргийг нь дэлдэхэд харсан хүмүүс их л гайхаж байгаа бололтой байдаг сан. 

	Тийнхүү Ленинград хотын дорно дахиныг судлах дээд сургуульд анх оюутнаар ороод суралцан байх үед бидэнд ба ялангуяа над сонирхолтой хэдэн үйл явдал тохиолдсон юм. Нэгэн өдөр манайханд Комсомолын төлөөлөгч гэж нэгэн залуухан орос хүн ирж яриа хийлээ. Түүний ярианаас үзвэл комсомолын гишүүн гэгч, элдэв хуучин зүйлийг хайр найргүй устгах, бурхан шүтээн, шашин болон хаан ёсны төрийг үл хэрэгсэн, тэдний эсрэг тэмцэх явдалд амь биеэ үл хайрлан тулалдах ёстой гэнэ. Ярианы нь төгсгөлд манай нөхөд нэр усаа бичүүлэн, комсомолын гишүүнд сайн дураар орцгоолоо. Миний хувьд түр татгалзан үлдэж, сайтар бодож байж хариулъя гэсэн чинь нөхөд маань учиргүй инээлдэж билээ. Миний бодсон зүйл гэвэл:

	«Бид тун саяхан монгол нутгийн шороо чулуу гэж өдий төдий бөндийж цондойсон шороо чулууг тээсээр яваа маань нэгэн ёсондоо сүсэг бишрэлтэй зайлшгүй холбоотой зүйл ээ» гэж би бодсон юм. Гэтэл шашин шүтлэггүй хүн комсомолын гишүүнд орох ёстой тул тэднийг хуураад яах вэ? Харин энэхүү боодолтой зүйлээ хаяж цэвэр үнэнч хүн болоод комсомолд оръё гэхэд бас тэртээ холын нарлаг сайхан монгол орны маань хэлтэрхий болсон энэ эрхэм зүйлийг энэ газар авчирч хаяна гэдэг үнэхээр хайран мэт. Тэгж бодоод комсомолд элсэлгүй үлдэж билээ. Тэгээд тэр тухайгаа нөхдөдөө илэн далангүй хэлсний хойно бүгдээрээ ярилцаж байж тэр чулуу бол сүсэг бишрэлтэй холбоотой бус, эрт цагийн заншил, эх оронч үзлийн нэгэн илрэл хэмээн шийдэж, нэгэн долоо хоногийн дараа би комсомолын гишүүнд элсэн орсон билээ. 

	Ийнхүү Лениний комсомолын гишүүн байсан учраас 1925 оны зуны амралтаар монгол нутагтаа түр буцаж ирсэн тухайд миний комсомолын батлах зэргийг үзээд, тэр онд явагдсан нам, эвлэлийн гишүүдийн анхдугаар шалгалтаар Жавзандамба хутагтын шавь, шинээр аймаг хошуу болгон зохиосон Дэлгэр их уулын ба Богд хаан уулын хоёр аймгийн хойд зүгийн арав гаруй хошууд жич Алтанбулаг хотын шалгагдаагүй хоцорсон гишүүдийг нөхөн шалгах комиссын гишүүнээр томилогдсон билээ. Тийнхүү Намын Төв Хорооны томилолтоор явж байсан Дэжид-Осор ахлагчтай гурван хүнээс одоо амьд мэнд байгаа нь үүний урьд Улсын номын санд ажиллаж байсан Жадамбаа гэгч хүн бид хоёр л байна. 

	Бид хоёрын ахлагчаар явж байсан Дэжид-Осор гэгч нь МАХН-ыг тулгар байгуулсан ууган 17 гишүүний дотор Сайн ханы гол хошууны Дэжид-Осор хэмээн бүртгэгдэж улмаар нарийн бичгийн даргаар сонгогдсон хуучин Хиагт хотын жинхэнэ харьяат бөгөөд 1925 онд МҮЭ-ийг тус улсад эхлэн байгуулалцсан гучин хүний нэг нь байсан бөлгөө. Сүүлдээ 1930—1940-өөд оны үеэр Намын Төв Хороо ба Дотоод явдлын яамны хэрэг эрхлэх газруудын даргаар дараалан ажиллаж байсан энэхүү партизан Дэжид-Осор гэгч нь угтаан өвөрлөгч хүн байсан юм даа.

	Харь холын газар суралцан байх тэр эхний үед бид хэл бичиг, газар нутаг, зан заншил үл мэдэх учраас нэлээд сандарч нутаг ус монгол орноо мөрөөдөн санаж байсныг нуух ягуун. Гэтэл тэр үед бидний багш нар эрдэм ухаан төгөлдөр хүмүүс байсан болохоор бидний сэтгэлийг засахаар монголын цагаан сарыг тус байранд монгол ёсоор нь тэмдэглэх шийдвэр гаргажээ. Тэгээд цагаан сарыг монгол ёсоор ёслоход чухам юу юу ордгийг бэлтгүүлэх хүмүүс томилж цагаан сараар хэрэглэх амьд хонь авчруулан монгол ёсоор төхөөрүүлж бүх махыг нь монгол заншлаар эвдэж сайхан чануулан таваглаж монгол бууз хийлгэж, айргийн оронд шар айраг сөгнөөд битүүний орой зөндөө сайхан битүүлж билээ. Багш нар маань өөрснөө энэ битүүлгэ дээр шөнө болтол байж монголын битүүлэх, шинэлэх ёс, хэлэх үгс, ерөөх ерөөлийг нэгд нэгэнгүй биднээр хийлгэж хэлүүлж өөрснөө ч оролцож ууц таллан, ууж идэх зэргээр наргиж билээ. Яг энэ битүүний орой Воробьев, Козин, Владимирцов, Поппей, Грумм-Гржимайло, Ольеенбург зэрэг нэрт эрдэмтэн багш нар бидэнтэй цуг хивсэн дээр нам ширээ засаж цөм зэрэглэн сууж битүүлсэн билээ. Энэхүү Дорно дахины дээд сургуулийн ерөнхий ректор Воробьев бол манжич эрдэмтэн байсан бөгөөд сүүлдээ манай монголын Шинжлэх ухааны хүрээлэнгийн зөвлөхөөр ажиллаж байв. Мөн тэр дээд сургуулийн хичээл ангийн эрхлэгч Козин Монгол улсын олноо өргөгдсөний жилүүдэд манай нийслэл Хүрээнд сууж Сангийн Яамны зөвлөхөөр ажиллаж байхдаа ой модыг хайрлан хамгаалах анхны алхам хийж, түлээ модны бичиг зөвшөөрөл буй болгосноор монголчууд түүний нэрийг хазгай дуудан «Гоожин» гэж нэрлэх болсон Козин гэдэг нэрт эрдэмтэн маань энэ билээ. Мөн багш нар дотор алдарт монголч эрдэмтэн Владимирцов гуай байв. Энэ хүн бол 1916—1917 оны үед монгол орны баруун хойд хязгаараар явж олон ястны хэлний шинжилгээ хийж манай монголын тухай панчатантараас авсан рашааны дусал хэмээх монгол өгүүллэгийн цоморлог, Монголын нийгмийн байгуулал, Монгол хэлний харьцуулсан зүй, Цогт тайжийн хадны бичиг, Монгол ойрадын баатарлаг туульс зэрэг олон сайхан ном бичиж үлдээсэн бөгөөд бас 1926 оны хавар цаг Улаанбаатар хотноо ирж улмаар Хэнтийн уулсаар манай төв музейн дарга чөтгөр хэмээх Дэндэв бичээчийн хамтаар явж хайгуул хийсэн цуут эрдэмтэн энэ хүн, 1884 онд мэндэлж 1931 онд ертөнцийн мөнх бусыг үзүүлсэн тул эрдэмтэн багшийн сэрүүн тунгалаг цагтаа таалан ажиллаж байсан эрдэм шинжилгээний их үйлс ажлыг үүрд үргэлжлүүлэн явуулахад зориулсан эрдэм шинжилгээний бага хурлыг 1974 оны өвөл Москва хотноо хийхэд манай ШУА-ийн академич Ц. Дамдинсүрэн, Ш. Нацагдорж нар төлөөлөгчөөр оролцсон билээ.

	Алдар нь дэлхий дахинаа цуурайтсан суут эрдэмтэн багшаа тийнхүү дөнгөж 47-хон сүүдэр зоогломогц таалал төгссөн явдалд тэр үеийн хувьгүй шавь нар бид одоо чин сэтгэлийн гашуудлыг энэ завшаанаа тэмдэглэв. Ийнхүү монгол бүхний хэзээд бахархан ярилцдаг их танил Б. Я. Владимирцов гуай бидэнд багшилж байв. Бас орос Петров, буриад Бямбаев, Авшаев зэрэг багш нар байв. Мөн бидний эмчээр тусгайлан байсан Очир гэгч буриад эмч, сүүлдээ 30—40-өөд оны үед монголд, төвөд эмийн сангийн дарга байлаа. Ингээд энэ ухаалаг сайхан сэтгэлт багш нараас бидний төлөө тийнхүү санаа тавьж байсан явдал нь зөвлөлтийн хүний эгэл даруу сайхан сэтгэлийн бэлгэ тэмдэг болж анхны сурагчид бидний ой тойнд орж үүрд үлдсэн юм. Бас нэгэн сонирхолтой зүйл гэвэл тэр өвлийн ид хүйтний үеэр Балтын тэнгисийн зүгээс хүчтэй салхи хэд хоног үлээсний эцэст Нева мөрөн үерлэж нэгэн шөнө хүрхрэн тэмүүлсэн их ус Ленинград хотын зарим байшингийн хоёрдугаар давхрын цонхоор орж хот нийтээр нь сандраав. Бид хамгийн дээд таван давхарт өөрийн эрхгүй шилжин гарч тэр их үерийн хүчит чимээг сонсох завсар хоорондоо үг дугарах ч сөгөөгүй энэ хол газар ирж хүний нутагт усанд үхэх байж гээд зарим маань нулимсаа унагааж ч байсан санагднам. 

	Мэдэхээс л шинжлэх ухааны академийн хэвлэлийн байшингийн хоёрдугаар давхрын цонхоор ус орж ном цаас зэргийг норгон сүйтгэж байсан юм. Тэр үерийг үзээд бүх хотынхон ялангуяа тийм аюултай их үерийг үзээгүй бидний монгол сурагчид бүр ч ихээр сандарч байж билээ. Гэтэл уг үер ашгүй тэр шөнийн үүр гэгээрэх үеэр татарсан учир тус хот нийтээр урьдах амгалан байдалдаа эргэн орсон юм. Тэр үер хүний аминд хүрч, олон зуун мянган төгрөгийн гарз хохирол учруулсан юм. Дээр цагт нэг удаа ингэж үерлэхэд нь А. С. Пушкин «Зэс морьтой хүн» гэдэг найраглалаа бичсэн гэдэг.

	Нева мөрнийг зуун жил болоод л нэг удаа үерлэх учиртай гэлцэх тул тэр ховор үзэгдэл нь заавал биднийг тэнд байх үеэр тохиолдсон нь юутай сонин хэрэг вэ? гэж бид ярилцаж байв. Тэр аюулт үерийн дараа тус хотынхны ярилцахыг сонсвол хотын хойд хэсэгт байх Васильевский остров хэмээх арал дээр барилгын хамгийн доод ёроолд байсан хулганууд тийнхүү үер болохыг урьдчилан мэдэж үймэлдэн нялх нялзрай гөлчгийнүүдээ өөд нь зөөж барилгын хоёрдугаар давхрын шатны гишгүүр дээгүүр аваачин ноохой засан тавих зэргээр бужигнан байхыг нь хүмүүс үзээд их гайхалдан байсан гэдэг.

	Гэтэл маргааш орой нь усны үер болж барилгуудын доод давхар усанд автаад хулганууд нялзрай гөлчгий аваачин ноохойлон тавьсан шатны гишгүүрт арай хүрэлгүй татарсан гэнэ гэж ярилцаж байв. Үүгээр үзэхэд ус ихтэй газрын оготно, хулгана усны үер болохыг урьдаас мэдэх төдийгүй бас ус чухам ямар хэмжээнд зогсохыг хүртэл мэддэг байх нь ээ. Ер нь оготно хулгана их л зөнч амьтан мэт санагддаг, манай монголд ч гэсэн хээрийн оготно, хулгана их зуд болохын урьд намар хөеө ноохойг асар их хурааж авсан нь энд тэндгүй түнтийж тэнтийсэн юмнууд морь мал үргээн сандрааж байдгийг бид сайн мэднэ. Хэрэв өнтэй сайхан жил болох бол урьд нь тийнхүү хөеө хураах явдал нь гайгүй бага сагаар хураасан болоод өнгөрдөг билээ. Ерөөсөө оготно, хулгана бол усны үер буюу байгалийн ямар нэгэн цаг бусын аюулыг урьдаас мэддэг гэж манай монголчууд хэдийнээс ярилцдаг нь эдгээр зүйлээс үзэхэд их төлөв үнэнтэй болох мэт.

	Энэ нь эрдэмтэн судлагчдын бас нэгэн тодорхойлууштай сонин зүйл биш үү. Бидний суралцаж байсан тэр үе бол Октябрийн их хувьсгал сая мандаад арайхийж зургаа, долоохон жилийн нүүрийг үзэж дотоодын ард иргэний дайн бараг төгсөөгүй, шинэ тулгар Зөвлөлт Холбоот Улс дөнгөж хөл дээрээ тэнцэн ядаж, зуу зуун жилийн гаслан зовлон, олон жилийн дайн дажныг үзэж өнгөрсөн ард түмэн нь сэргээн босгох, шинэчлэн байгуулах их ажил хийж байсан цаг. Тэр үед мөн зөвлөлт оронд эдийн засгийн шинэ бодлого «НЭП» гэдгийг явуулсан учир тус хотод энгийн худалдаа чөлөөтэй дэлгэрэн, аж ахуйн хувийн худалдаа болох идэш ууш ба эд барааны зүйлсээр ард түмэн нь өөр хоорондоо хангалцаж байв. Харин энэ зэрэгцээгээр улсаас эрхлэн бүх зөвлөлт орныг хангах төрөл бүрийн үйлдвэрүүдийг өргөн олноор өндийлгөн босгож байсан сүрхий давчим цаг билээ.

	Хавар болж байхад л юм сан. Чухам хэдэн сарын хэднийг мартжээ. Манай хэсэг монгол оюутныг хотын түүх дурсгалт, чухаг нандин зүйлүүдтэй танилцуул гэж Владимирцов багшаас биднийг монгол хэл бичиг сайн мэдэх нэгэн орос багш Петров гэгчийн хамтаар явуулсанд тэр багш маань хамгийн түрүүнд Нева мөрний нэгэн их усан дээр сүндэрлэн зогсож байгаа аварга том цагаан саарал хөлөг онгоц үзүүлэв.

	— Энэ бол «Аврора» гэдэг нэртэй, усан хөлөг бөгөөд үүний энэ буугаар анх Октябрийн хувьсгалын зэвсэгт бослогыг дуудаж, дохио болгон буудсан юм. Тэр түүхт буудлага хийсэн газраа, үеийн үед биет нандин үзмэр болон тавигдаад байгаа нь энэ ээ гэж бидэнд тайлбарлан үзүүлэв. Тэр онгоцны лут том, бөх бат хийгээд гоё цэвэрхнийг бид ам амандаа шагшин гайхаж, гурван хүн гар гараасаа барилцан тойроод арай гэж тэвэрч хүрмээр бүдүүн, тэмээтэй хүнээс ч хавьгүй өндөр хэд хэдэн яндан, бас бус нэр үл мэдэх, барилга байшин мэт том том тоног төхөөрөмжийг сонирхов. Миний хувьд үхэр бууны хороонд байсан болоод ч тэр үү, Аврора онгоцны буунуудыг сонирхон, ер тийм лут буугаар буудваас юу ч үлдэхгүй буй заа гэж их л бахархаж билээ. Миний үзсэн, хуурай замын ногоон буунууд түүний дэргэд бараг тоглоом гэсэн үг.

	Нева мөрөн бол нуур далай мэт арвин их уст, тэнгэр мэт цэв цэнхэртсэн гайхалтай сайхан мөрөн билээ. Энэ мөрөн дөрвөн их салаагаар Балтийн тэнгист цутгадаг бөгөөд хотын орчин дотуур 50 гаруй бага гол, суваг татаал Невад цутгадаг. Тэднийг алхуулж тавьсан олон арван их бага гүүр бий гэлцэнэ. Хамгийн бага гүүр нь мань мэтийн зүүдэнд ч ороогүй лут эд байсан билээ. Тэдгээр гүүрнүүдийг шөнө дүлийн цагаар дээш татан салгаж, өглөө нийлүүлдэг тусгай оньсон хөдлүүртэй хийжээ. Түүнийг харах гэж бид үлгэрийн ид шид буюу зарим нь газар хөдлөхийг үзэх мэт дуу шуу болон гайхаж байсан сан. Ер тэнд эргийн чулуун арслан, хүндэтгэлийн багана, цайз боомт гээд л тоо томшгүй сайхан юм үзсэн. Тэр ч байтугай, усны эрэг нь хүртэл бат бэх боржин буюу гантиг чулууг бяслаг мэт тэгшхэн зүсэж, жааз мэт эвлүүлэн бэхэлсэн нь хөдөлмөрчин хүн ардын сүр хүчийг бахархан хэлэх үг олдохгүй ажээ. Тэндээс бид Смольный гэдэг ордон барилгыг үзсэн. Тэрхүү өтгөн цэцэрлэг модод дунд умбасан сайхан давхар барилгад 1917 оны 11-р сарын 7-ны шөнө Ленин багш, зэвсэгт бослогыг удирдан нойргүй ажиллаж, бас бүх оросын цэрэг, ажилчин тариачны зөвлөлийн их хурал хуралдаж, дэлхийд анх удаа ажилчин тариачны хувьсгалт засгийг батлан тунхагласан түүхт байшин гэж мэдэв. Бас тэр түүхт үеийн сүрт их жагсаалууд пижигнэж байсан дурсгалт газрууд - Невийн өргөн гудамж, Бослогын талбай, Ленин гадаадаас нууцаар ирж хуягт тэрэгний цамхаг дээр гарч олны өмнө, хувьсгалын дайчин үгээ илтгэж байсан домогт Финляндын өртөө гэгчийг үзэж билээ. Тэндээс бид урьдын түүх дурсгалт газруудын томоохон нь болох Эрмитаж гэдэг сонин сайхан үзмэрийг үзэв. Энэ их үзэсгэлэнгийн барилгыг гайхалтай уран гоёор хийсэн чулуун хүн - багануудаар чимсэн бөгөөд тэр чулуун хүмүүс нь булчин шөрмөс нь зангирсан аварга эрс нүцгэнээр яг л амьд зогсож байгаа мэт санагдан, анхандаа бараг цочих шахаж билээ. Үзэсгэлэнгийн доторх зураг хөрөг, баримал шуумал, сийлбэр цоолборыг тоочин хэлэх байтугай тэр цагт хараад хараад нүд гүйцээгүй билээ. Энэ нь дэлхийд хосгүй их өв цуглуулгатай, нэр цуут музей юм билээ. Үүнийг 1812 оны оросын ард түмний эх орны дайны ялалтад зориулж нээсэн гэдэг. Анхандаа цэргийн музей байсан юм гэнэ лээ. Дараа нь бид оросын хааны ордон, түүний гайхалтай сайхан цэцэрлэг, нуур цөөрөм, хөшөө баримлыг үзсэн. Ер уул хангайд ургасан мод шугуй, цэцэг жимсийг бишгүйдээ л нэг үзсэн боловч, тэр цэцэрлэг шиг тийм сайхан ургамал мод, уран цэцэг, усан оргилуур зэргийг зүүдэндээ ч үзээгүй сэн. Хүний гараар тарьж ургуулаад, хүний гараар засаж залж тийнхүү үзэмж төгөлдөр болгосон тул, ажил хөдөлмөрч хүний уран гарын ид шидийг аргагүй бахархаад баршгүй ажээ. Алтдаж мөнгөлсөн уран баримлууд нь амьд юм шиг бөгөөд тэдний ам хамраас, гар хөлөөс бургилан цацрах усан оргилуур нь солонго татуулан манарна.

	Орд харшийн дотоод төхөөрөмж чимэглэл нь тансаг үзэсгэлэнтэй, асар үнэт ховор, аварга их хэмжээтэйг хэлж баршгүй. Оросын баатар цагаан хаан гэгч үнэхээр баян чинээлэг, зугаа цэнгэл жаргалыг эрхэмлэж, түмэн ардын хөрөнгөөр туйлж байж дээ гэж сэтгэлд аргагүй л орном. Дараа нь бид Исаакеевын цогчин дуган гэгч асар өндөр, бөмбөгөр оройтой, алтан шармал дээвэртэй их тансаг сүмийг үзсэн. Сүм ч гэж нэг их гоё орд барилга билээ л дээ. Түүний өндрийг 100 гаран метр буюу гучин давхар барилгатай тэнцэнэ гэж биднийг удирдан яваа багш тайлбарлаж байсан санагдана. Түүний дотор 14 мянган хүн багтдаг гэж ярьдаг. Бид түүний доторх шат, бөмбөгөр орой, дотор талын зураг чимэглэлүүдийг гайхан сонирхож, яг л тэнгэр дээр амьд хүмүүс нисэн, үүл солонгын дундуур бурхан болон заларч, хоргой торгон жанч, орхимж нь намиран хөдөлж байгаа юм уу даа гэж эндүүрмээр тэр уран зургуудыг ширтсээр хүзүү хөшиж билээ. Тэр лут дуганы дээд давхраас харахад Ленинград хот тэр аяараа цэлийн, алган дээр тавьсан мэт тод байх боловч цаад зах нь хүдэнтэж хөхрөөд нүдний хараа үл гүйцэх нь ямаршуу аварга их хот болохыг илтгэнэ.

	Энэ их хотыг анх Петр хаан байгуулсан гэдэг бөгөөд тэр хааны зарлигаар олон мянган орос тариачин, уран дархнууд цугларч, намаг шалбааг болсон их талыг суваг шуудуугаар усыг шавхан хатааж, чулуун хот босгосон нь энэ аж. Тэр хааны сүрлэг хүрэл хөшөөг ч бид үзсэн билээ.

	Харин энэ хотод аугаа их Ленин багш, олон мянган жилийн дарлал зовлонг үеийн үед устган, ард түмэнд эрх чөлөө, жаргалыг авчрах их Октябрийн социалист хувьсгалыг үүсгэн мандуулснаар энэ хотын нэр цуу дэлхий дахинаар дуурьсаж, мөнхүү бидний очсон жил, тус хотын ажилчид хөдөлмөрчдийн хүсэлтээр, хувьсгалын их удирдагч Владимир Ильич Лениний нэрээр тус хотыг нэрлэж өгнө үү гэснийг Зөвлөлт засаг ёсчлон биелүүлж, урьдын Петрбург хот, өнө цагийн Ленинград хот болон түүхэнд бичигдсэн билээ. Бид энэ алдарт хотод болдог цагаан шөнө гэгч гайхалтай сонин үзэгдлийг үзэж, хожим нь монгол нутагтаа ирээд их л бахархуулан ярихад, зарим хүн эс үнэмшин, "хол газар явснаараа түрүү барьж баахан худал залдаг бол оо юу даа?" гэх мэт байж билээ.

	Цагаан шөнө гэдэг нь зургаадугаар сард болдог хэдхэн шөнө бөгөөд тийм шөнө, манай нутагт, нар шингэсний дараах цагаан гэгээт үе шиг бүхэл шөнөжин умар зүгээсээ тийм их цагаан гэгээтэй байж өглөөний нартай золгодог юм билээ. Хэрэв хүсвэл тэр гэгээнд, сонин уншиж болохоор тод гэгээтэй байдаг. Энэ нь Ленинград хот, умар туйлын бүсэд хамаарагдах нутагт байх тул тэрхүү туйлын туяа, агаар мандлын гэрлийн ойлтоор тэгж тусч тардаг сонин үзэгдэлт газар ажээ. Энэ гайхамшигт сайхан хотыг Германы булаан эзлэгчид 900 хоног бүслээд эзэлж чадалгүй ялагдан ухарсан юм. Зөвлөлтийн хүмүүс, Октябрийнхаа өлгий, их Ленинийхээ нэрэмжит хотыг нүдний цэцгий мэт хамгаалан, тэр дурсгалт зүйлсийг цөмийг бүрэн бүтэн хадгалж чадсан билээ. Тэр үеийг бодвол одоо Зөвлөлт Холбоот Улс хүчирхэг хүнд үйлдвэртэй, хамтын аж ахуйгаар амьсгалсан социализмаас коммунизмд амжилттайгаар дэвших үе шатанд нэгэнт хүрсэн аль ч талаар дэлхий дээр хамгийн том хүчирхэг их гүрэн болоод байгааг үзэхэд тун ч бахархалтай ажээ.

	Одоо Зөвлөлт Холбоот Улс Лениний намаар жолоодуулж социализмын замаар замнаж пролетарийн интернационализмын үзэл санааг нэгэн үзүүрт сэтгэлээр баримтлан явуулж зөвлөлтийн ард түмэн өөрийн орон төдийгүй, бусад улс түмний төлөө үнэн санаа тавьж, тэдэнд дотно нөхрийн ёсоор ханддаг нь өдөр тутам тодорхой харагдах болсноор үл барам бүх дэлхийн аль ядарсан зүдэрсэн улс ба хүмүүсийн оройн дээд авралын ганц орон, ач тусын наран болон мандаж байна.

	Зөвлөлтийн хүмүүс бусад улс түмний тусгаар тогтнол, биеэ даасан байдал, амьдрал, соёл, зан суртахууныг хэрхэн хүндэтгэн үздэгийг бидэнд эрдэм ном зааж байсан эрдэмтэн багш нар, хамт сурч ажиллаж байсан нөхөд маань манай монголын цагаан сарыг хэрхэн бидэнтэй цуг баяр баясгалантай ёслон өнгөрүүлсэн болон бас бус олон арван амьд дуртгал, зөвлөлт оронд эрдэм сурч явсан хүн бүхний сэтгэл зүрхэнд үүрд үлджээ.

	Бидний тийнхүү идэр залуу насандаа чингэж цас мөс, хад чулуу, жалга ганга болсон хэцүү бэрх замаар морин уналга, модон тэргээр явж байсан тэр замаараа одоо нэг удаа явж үзэх ахул үнэхээр гайхамшигт сайхан хот сүндэрлэн боссон байхыг харах нь эргэлзээгүй биз ээ. Ер нь тэр үед орос орны хөдөө нутаг бараг манай монгол лугаа адил хуучин цагийн бүдүүлэг байдалтай хэвээр, машиныг нийтийн аян замд хараахан хэрэглэх болоогүй, онгоц гэвэл Сибирь хавьд хоёрхон байсан гэдэг. Тэр нь гагцхүү дайн байлдааны талаар хэрэглэгддэг байв.

	Энэ үеэр манай монголд ч болов Богдын машин, ерөнхий сайдын машин гэж хоёр гуравхан машин байсан бөгөөд нисэх онгоц гэгчийг 1921 онд зөвхөн Сэлэнгэ нутагт баронтай байлдан явсан зөвлөлт оросын онгоцыг тэр хойд нутгийн хүмүүс төдийхөн анх удаа үзэж бараг түүнийг бурхан тэнгэрийн хувилгаант, ер бусын нэгэн зүйл болгон дөнгөж ярьж эхлэн байсан үе билээ. Одоо тэр хөдөө хээрийн бэрх замыг тэгшлэн засаж, шил толь мэт цардаад зогссонгүй бидний морин өртөө, модон тэргээр давхилдан шуугьж явсан Хүрээ - Хиагтын буухиа дамжин явсан бартаат замын оронд ган зам зурайж Улаанбаатар - Москва - Ленинград хотыг холбосон тэр ган замаар олон улсын буухиа тэрэг давхиж бүх зорчигчид явахын хамт манай гадаадын сургуульд явах хөвгүүд охид халуунд халж хүйтэнд хөрөхгүй гэртээ сууж байгаа мэт аль тавтай сайхнаар явж хэдхэн хоног Москва - Ленинград хот хүрэх ажээ. Бидний тэр үед морин тэргээр Цөх, Хёлго голуудыг гатлах гэж мөстэй хүйтэн усанд унах зэргээр үйлээ үзэж зүдрэх ядрах, даарах хөрөх, өлсөх ундаасах лугаа адил зовлонгүй, хурдан тийрэлтэт онгоцоор агаар тэнгэрээр хүрхрэн дүүлэн явсаар хэдхэн цагийн дотор Москва - Ленинград зэрэг хотод хүрнэ гэдэг юутай бахтай, юутай сайхан хөгжил вэ?

	Энэ их хөгжил бол цөм бидний саяын зам зуур ойг нь ёслон тэмдэглэсэн Октябрийн их хувьсгалын ач үр мөн. Зөвлөлт Холбоот Улсын Ленинград хотын дорно дахиныг судлах дээд сургуульд ийм шиг маягаар суралцан байснаа одоо би 80 хүрсэн өвгөн насан дээрээ эргэн харж, санан санан бичиж суухад жар илүү жилийн жаргал эдэлсэн аугаа их Октябрийн хувьсгалын алтан аяганаас эрдмийн шим хүртсэн манай эх орны мянга мянган сэхээтэн цөм энэ мэт их Лениний орныг бахархан дурсаж явдаг даа гэж сэтгэл дүүрэн байна. 

	Ялгуусан их Октябрь мандан мандсаар байхын өлзий хутаг хүсэн ерөөж өргөн дэвшүүлье.


ЮМ БҮХЭН ЭХЭЛСЭН ОН

	(Дуртгал)

	 

	Алдар түүхт 1921 он бол нэгэн хүний амьдралд байтугай нийт Монгол улсын түүхнээ үүрд дурсагдах чухаг он билээ.

	Тэр оныг эхэлж байх үед юм сан. Нэгдүгээр сарын тэсгэм хүйтнээр миний бие нийслэл Хүрээнээс гарч, эхийн бие муу гэж хэлүүлэн дуудсан учир төрж өссөн өлгий сайхан нутаг Сэлэнгэ - Товхон ханын зүг зорин гарч, зам зууртаа гамин цэрэгт ахин дахин баригдан өчнөөн төчнөөн хоногоор саатан явсаар дөнгөж амь мэндийн төдий амьтан харьсан боловч, ар гэрийн газраа удтал өвчлөн байсан эмэг эхийн биеийг гэр зуураа сууж, өдөр шөнөгүй өргөн сувилах тийм зав чөлөө над олдсонгүй, учир нь тэр үеийн цаг төрийн үймээн, дайн дажны хөлд ардаа албатай хүн байтугай жирийн нэгэн монгол хүн ч тэр тэмцэлд татагдан оролцсон юм. Түүний нэгэнд би хамрагдан орох ёстой болж, гэртээ хариад удаагүй байтал отгийн даргын газрын бичээчээр томилогдож билээ.

	Тийнхүү оногдсон албыг, чадахгүй гэж шалтгаацах ёсон тэр үед үгүй байсан тул отгийн бичээч болсны дээр нутгийн ард Дэлэгдорж, Батай начин нарын удирдлагаар, орон нутгаа, гамин бароны зандалчин цэргээс хамгаалах баг цэрэг байгуулахад, хамгийн түрүүнээ идэвхийлэн оролцож, түүнээсээ урам зориг хөгжиж, улмаар Хиагт хотыг арав гаруй мянган гамин цэргээс чөлөөлөх явдалд хамгийн чухал хэрэглэгдэх гурван зуун лам дээлийг бие даан явж цуглуулан нийлүүлсэн, мөн баячуудын далдалж нуусан бөөн агт морьдыг илрүүлэн авч журамт цэргийн унаа хөсөг болгон нийлүүлсэн.

	Зөвлөлт Оросын байлдааны улаан цэргийн нисэх онгоц анх ирж буухад, Номун хааны, их ёслолын цагаан гардмыг дайчлан гаргуулж, онгоц буух тэмдэг үйлдүүлсэн.

	Эрдэнэ вангийн Ганжуур залантай хамт, Орос, Монгол улаан цэргийн хүнсэнд гурван зуун сайн шар үхэр цуглуулан нийлүүлсэн. Сэлэнгэ мөрний Бүдүүний тавиланд улаан цэргийн пароход онгоц хайрдан зогссон үед 200 хөсөг тэрэг дайчлан олж, ачаа хэрэгслийг нь Дух нарсанд байлдан бүхий Орос улаан цэргийн ангид хүргэх зэргээр ардын хувьсгалын ид үүсвэр газар нь маш чухал хэргүүдээс нь өөрт тохиолдсоныг гүйцэтгэж, гэрт суух зав бараг гарсангүй явсаар 1921 оны 9 дүгээр сар гарлаа, энэхүү есдүгээр сар бол миний амьдралд нэлээд чухаг сар болж билээ.

	 

	Өгүүлэх нь:

	Намайг эхийн хэвлээс дөнгөж төрмөгц, үрчлэн авч чухамхүү алган дээрээ бөмбөрүүлэн бойжуулж, гарыг минь ганзаганд, хөлийг минь дөрөөнд хүргэх зэргээр хүн болгон хайрласан эмэг эх Буяндэлгэр (Бүндий) ээж минь тэр сайхан ухаа хонгор намрын үзэсгэлэн төгс есдүгээр сард далан дөрвөн насан сүүдэр дээрээ ганц хүү намайгаа өнчрүүлэн орхиод өөд боллоо.

	Ийнхүү эмэг эхээсээ үүрд салсандаа гашуудан байтал басхүү долоохон хоногийн дотор ариун хэвлээ сунатал, арван сар тээж арай ядан төрүүлж, ангир шар уургаа амлан шимүүлсэн, ачит эх Намжимаа ээж минь дөч дөнгөж хүрч явсан чухамхүү ид дунд насан дээрээ зуурдаар үүл далдалж, ийнхүү төрүүлсэн, үрчилсэн ачит хоёр ээж минь долоохон хоногийн дотор бараг нэгэн зэргээр ертөнцийн мөнх бусыг үзүүлсэн нь үнэндээ ганц хөвгүүнээ зориглосон их үйлэн явдалд нь саад болохгүй хэмээсэн эчнээ өрөвдлөг шиг санагдан мэлтгэнүүлж, унасан хүлгийн зоон дээр, хэрэг зориг нэгдсэн нөхдийн хамтаар, урсах сумны зайгаар, харийн дайсны хавчлагад байж ачит хоёр эхийгээ хойчийн замд нь үдэн ёсолж оршуулж билээ. Ингээд, ар гэрт нэгэнт таталгаагүй болсон тул даруй нийслэл Хүрээнээ буцаж билээ. 

	 Орон нутагт ардын засаг хэмээн сураг сонсох төдийд, хүчин зүтгэлээ зориулж явсан тэрхүү шинэ тулгар бөгөөд хүчирхэг чадалтайгаар төрөн өндийж байгаа хувьсгалт засагтаа одоо биечлэн тус болох цаг нэгэнт иржээ. Ийнхүү миний амьдралын алтан үе ч гэсэн, улс орны маань хөгжлийн түүх ч гэсэн, шинээр эхэлсэн билээ. Тэр намартаа нийслэл Хүрээнээ эгж ирсэн би хуучин байсан Эрдэнэ Шанзвын яамнаа тусын бичээч нэрээрээ байхын сацуу, хар багаасаа сайн танил өөрийн нутгийн Дэндэвтэй уулзаж, түүний зөвлөгөөг дагаж, мөн оны өвөл Монголын хувьсгалт залуучуудын эвлэлд гишүүнээр элслээ. Тэр өдөр бол, Хувьсгалын шинэ замаар алхсан миний энэ насны амьдралын ууган шинэ алхам байсан юм. Учир нь тэр үед нам ба эвлэлийн гишүүнд элсэнэ гэдэг чухамхүү тэр шинээр элсэж байгаа хүний хувьд нэлээд хүнд асуудал байсныг тэр үеийн хэн бүхэн андахгүй мэднэ.

	Тэр цагт, нам, эвлэлийн гишүүнд элсэх явдлыг эсэргүүцсэн, янз бүрийн цуу үг энд тэндгүй тархсан байлаа. Жишээг хэлэхэд: «Хэрвээ нам, эвлэлийн гишүүн болно гэж бодох юм бол, өөрийн эцэг эх, ах дүүгээ алах, лам багш, бурхан шүтээнээ устгах ам тангаргаа өгч байж гишүүн болдог, нэгэнт гишүүн болсон хүнд муу зүгийн юм шүглэж, ухаан санаа нь урваад, гал голомтоо үгүйрүүлнэ» гэх зэрэг ярилцдаг байлаа. Энэ тухай олон хачин яриа яригдаж байсны нэгийг одоо би санаж байна. Тэр ярианд: «Нэгэн сүрхий сайн ламын төрсөн дүү нь, эвлэлийн гишүүнд орчихсон юм гэнэ ээ! Тэгээд царай зүс нь хувирч, сэтгэл санаа нь урван, садан төрлөө хядах, халгаатай муу хүн болмогц, ах лам нь угаас чадалтай сүрхий хүн тулдаа, өөрийн дэргэд аваачиж гүрэм ном уншиж жинсрэгдээд эм уулгачихсан чинь, харин цаад дүүгийн нь дотроос нохойны нялзрай гөлөгнүүд, мөн шар толгойтой олон жижиг хүүхдийн дүрсүүд гарч, бие нь зүгээр болсон гэнэ ээ» гэж ярилцаж байсан юм.

	Шар, хар феодалуудын зүгээс зориуд дэгдээсэн энэ цуурхал ухуулга нь ардын хөвүүд охидыг хувьсгалт тэмцлийн замаас ангижруулан хөндийрүүлж чадаагүй юм аа. Зарим ухвар мөчид эцэг эхчүүд өөрийн хөвүүд охидыг «тэр гайтай гишүүн гэдэгт нь элсэх вий» гэж гэртээ хорьж, заримдаа цоожилж ч байсан айл байсан билээ. Гэвч дарлал мөлжлөгийг туйлдаа хүртэл үзсэн ядуу ардын охид, хөвгүүд монголын хувьсгалт залуучуудын эвлэлийн эгнээнд элсэн орсоор байсан юм.

	Миний хувьд бол, тэр цуурхал ярианд татагдан орох ч байтугай, урьдчилан өөрөө энэ засгийн төлөөнөө зүтгэн тэмцэж эхэлсэн болохоороо харин бүр ч намын гишүүнд 1921 оны өвөл элсэн орохыг хүссэн боловч 25 нас хүрээгүй залуусыг урьдаар эвлэлд элсүүлэн, улмаар эвлэлээр хүмүүжүүлэн намд элсүүлэх буюу эсвэл 25 нас хүрсэн хойно нь сая намд авдаг учиртай байсан тул би 22 настай учраас хувьсгалт залуучуудын эвлэлийн гишүүн анх болсон явдал тэр бөлгөө.

	Намайг ийнхүү МХЗЭ-ийн дайчин эгнээнд орох явдалд чиг зам зааж өгсөн манай нутгийн Дэндэв бол, тэр үед хувьсгалт Залуучуудын эвлэлийн төв хорооны тэргүүлэгч гишүүн, бүх цэргийн сурган боловсруулах газрын (одоогоор цэргийн улс төрийн газрын) даргаар ажиллаж байсан юм сан. Харин би намын гишүүнд элсэхийг их л яарч байсан тул 24 нас хүрсэн 1923 оны хавар завшаанаар цэрэг ардыг сурган боловсруулах газрын дарга бөгөөд Эвлэлийн Төв Хорооны тэргүүлэгч, партизан Дэндэв, мөн партизан шар Доржпалам бид гурвыг Эрдэнэ шанзвын яамны дэргэдэх намын 88 дугаар үүрийг удирдуулахаар илгээсэн учир Эвлэлийн Төв Хорооны саналаар Намын Төв Хорооноос миний биеийг тэр үүр нь гишүүн болгон элсүүлж билээ. Тэгээд дээрх хоёр нөхрийн хамт мөнхүү 88 дугаар үүрийн бараг дээд ангийн 60 шахам дан лам нарын дотор намын ажлыг явуулах болгосныг энд цухас дурдлаа. 

	Үүнийг үл өгүүлэн өгүүлэх нь: 

	1921 оны 12 дугаар сард, МХЗЭ-ийн гишүүн болсныхоо дараахан, Эвлэлийн Төв Хорооны санал ба Шанзвын яамны томилолтоор Богдын шавь нараас цэрэг татах үүрэг хүлээн авч их шавийн Мөр дарга гэгчтэй хамт хойд зүгийн дөчин хэдэн отгийг хариуцан мордож билээ. Халхын дөрвөн аймгаас гадна, газар бүхэнд Шавь нар гэж олон отог хүмүүс байсан нь өндөр гэгээний үеэс эхлэн, (анх үүссэн цагаасаа) улс төрийг батлан хамгаалах цэргийн албанд огт оролцож үзээгүй, дан хурал номын тал хариуцах нэртэйгээр, аливаа үйл хэргээс чөлөөтэй, зоргодоо явдаг олон мянган эрчүүд байсан билээ. Нийтийг хамарсан хэрэгт тэднийг татан оролцуулах, улмаар үндсэн аймаг хошуудад захируулан нийтийн адил болгох саналыг, Залуучуудын эвлэлийн хурлаар хэлэлцэн дэвшүүлж байсан бөгөөд тэр ёсоор би шавь нараас цэрэг элсүүлэх үүрэг хүлээж мордсон нь тэр билээ.

	Шавь нарын эрэгтэйчүүд нь их, багагүй цөмөөрөө лам байсан бөгөөд цэргийн албанд элсүүлэх тухайг сонсох ч дургүй, элдэв янзын цуу үг зохиож, зарим хэсэг нь ил эсэргүүцэж ч байлаа. Бид олон зуун жилээр улирч ирсэн хэвшил зуршлыг өөрчлөх цаг төрийн чухал үүрэг хүлээсэн болохоор тэдний аясыг дагалдаад явбал юу ч эс бүтэхийг ойлгож, шууд дайчилгааны журам хэрэглэн цуглуулан шаргуу хөөцөлдсөний эцэст, аргын тооллын шинэ жилийн дараахан 500 цэрэг бүрэлдүүлэн, Бороогийн зуун мод хэмээх газар байрлуулж, тэр цэргийг хүлээн авах зохих хүмүүст нь хариуцуулан өгч зүйл дуусгаад 1922 оны нэгдүгээр сард нийслэл Хүрээнээ буцаж ирлээ.

	Шавь нарыг анх удаа улс нийгмийн тустай үйлст ийнхүү татан оролцуулсан нь тэр үед улс төрийн чухал үйл явдлын нэгэн байсан юм. Нийслэл Хүрээнээ эгж ирснээс хойхно, МХЗЭ-ийн Төв Хорооны шийдвэр гарч, бидний хориод залуусыг Цэргийн яамны мэдэлд шилжүүлэн өгсөн билээ. Тэр үед цэрэг ардын дотор бичиг үсэгтэй хүн цөөн байсан учир, Ардын цэргийн дунд нам улс төрийн бодлогыг таниулах боловсон хүчнийг бэлтгэх шаардлагатай болсноос, биднийг тийнхүү Цэргийн яамны мэдэлд шууд шилжүүлэн, улмаар цэргийн дарга нарыг бэлтгэх хоёр сарын түр сургуульд оруулсан юм. Энэ явдалд би дээрх Дэндэвийн удирдамж доор явж, даалгагдсан бүхнийг хийсээр, 1922 оны 4 дүгээр сар эхлэхэд, түр сургуулиа төгсгөж, шалгалт шүүлгээ өгч зохих хуваариа хүлээж авлаа.

	Хуваарь ёсоор би их бууны хороонд албан хаасан бөгөөд тэр үед ижил нэртэй хүн хэд байснаас ч тэгсэн бил үү, эсвэл олж мэдэхэд амрыг ч бодсон бил үү, хүмүүсийг овгоор нь дуудахаасаа, албан ажил, бүтээсэн зүйл зэргээр нь хоршоо нэр өгдөг байснаас намайг үхэр бууны хорооны Дамдин гэж байснаа яваандаа үхэр бууны гэж, бүр сүүлдээ «Үхэр буу» гэж нэрийн минь урьд хэлдэг болсноор эдүгээ хүртэл буюу үүрд хойшид миний нэртэй хамт дуудагдах энэ нэр үнэндээ намайг дээр үеийн цэрэг болохын хамт үнэмлэх буюу дурсгал болон ганц энэ л над үлджээ!

	Би их бууны хороонд сумангийн комиссараас эхлэн хороо штабын дарга хүртэл үүрэг гүйцэтгэж 1924 оны есдүгээр сар хүртэл ажилласан билээ. Ингэж анх хөдөө нутаг, Сэлэнгэ, Товхон ханы орчим газар гамин чандрууг эсэргүүцэн босож байсан жирийн малчин ардын удам угсаа миний хувьсгалт үйлсийн замд хэлбэрэлтгүй орсон ээдрээт замыг товчид нь өгүүлбэл иймэрхүү билээ. 

	Энэ тухайгаа эдүгээ эргэн санахад нэн сонин бөгөөд сэтгэл зүрхний гүнээ орших холбогдолтой нэгэн зүйл санаанд орном билээ. 

	Юу гэвэл: 

	Нийслэл Хүрээнд жирийн нэгэн тусын бичээчээр суусан намайг ачит ээж маань, бие муудлаа ир! гэж дуудан аваачсан нь чухамхүү хувьсгалын их хэрэг үүсэн гарч агсан голомт дээр нь татан аваачиж, ардын засаг төр болон их Зөвлөлт Оросын тухай анхны ойлгоцыг үлдээж, тэмцлийн эхний алхмыг хийлгэх гэж эх хүн зориуд шийдсэн юм шиг санагддаг билээ.

	Хувьсгалын үйл хэрэг жигдрэн мандаж улмаар Сүхбаатарын партизан цэрэг нийслэл Хүрээг эзлэн, Монгол улсын төрийн эрхийг бүрнээ шилжүүлэн авч ардын засаг тогтнохын хамт, «Миний хүү одоо ар тийшээ зовох юмгүй, эх орон, шинэ тулгар засаг төрдөө хүчээ өг! Яв!» гэсэн юм шиг, хоёр ээж маань зэрэг шахам нас барсан явдал, үнэндээ намайг, ардын хувьсгалт засаг төрийн эхнээс эдүгээ хүртэл хүчин зүтгэж явах замыг минь зааж өгсөнтэй адил билээ. Ийнхүү би ээжийнхээ эцсийн ач, засгийнхаа үүрдийн ачийг хүртэж, шинэ үе, шинэ хөгжлийн төлөөнөө жараад жил махран зүтгэж, одоо 80 нас хэтрээд тэр алдар түүхт үеэ эргэн дурсаж байгаа маань энэ билээ.

	Үнэндээ 1921 он бол юм бүхний эхэлсэн он бөгөөд миний болон миний үе настан үй олон хүний сэтгэл зүрх, мах цусанд насан үүрд хадгалагдах он билээ. Одоо бид үр ач нарынхаа хамт Ардын хувьсгалын яруу алдарт 60 жилийн ойг сэтгэл догдлон, МАХН-ынхаа дөрөв дэх удаагийн программыг өндөрт өргөн угтаж байна.

	 


НАЛАЙХЫН ТУХАЙ ЭРГЭН САНАХАД

	(Дуртгал)

	 

	Тулгар төрийн үйл ажил ид үүсэн оргилж агсан 1925 дугаар онд юм сан. Хан Хэнтий уулын аймагт шинээр байгуулагдсан залуучуудын эвлэлийн үүрийн дарга нарын түр сургууль заахаар тэр өвлийн зудархаг хүйтэн цагаар өртөө хэрэглэн зүүн зүгийг чиглэж Баянзүрхийн өртөөнөөс улаа юүлж, уудам хөндийг нэвт явсаар Хөл Налайхын гүвээ гэдэг тарган ухааг давж, «Хөл Налайх» гэж нэршсэн их хүнхэр саруулхан хөндийд уг нь Түшээт хан аймгийн Дархан чин ван Пунцагцэрэнгийн хошууны харьяат ардууд нутагладаг аж. Бид түүгээр зам даган шогшуулж явтал замын зөв талд яльгүй зайтай газар, цасан цагаан тал дунд адууны зогсоол мэт хэсэг хар бараан газар тов тод үзэгдэж, хүн амьтан бужигнаж, бас ч гэр, байшин мэт юмс торойн харагдахад сонирхон асуувал улаач:

	— Нүүрс малтдаг газар! гэв.

	— Юуны нүүрс вэ? Яах нь вэ? гэж лавлан шалгаавал:

	— Газрын нүүрс гэж тас хар чулуу байдаг юм билээ. Газар дороос л ухаж гаргадаг эд юм байх гэнэ.

	— Тэгээд түүгээр чинь юу хийдэг эд вэ? гэвэл,

	— Хятад, оросууд түлшинд хэрэглэдэг юм даг уу даа. Их л хэрэгтэй зүйл юм байх. Хятадууд л овтойгоороо эндээс ухаж олсон юм гэнэ билээ.

	— Энд ийм юм бийг тэд анх яаж мэдээ юм бол? гэж гайхан асуухад минь,

	— Уг нь ч тэд сүрхийдээ ч биш, манай монголын тарвага эхэлж нээсэн юм гэнэлээ. Айлын хэдэн хүүхэд чулуугаар тоглохдоо тарваганы нүхэн дээрээс хачин хар чулуу олоод гэр болгож тоглоод сууж байтал шүншүүр худалдааны хятад хүн тэдэн дээр очоод хар чулууг нь үзэж байгаад, хаанаас олсныг нь асууж, газрыг нь үзээд явсан гэдэг. Тэгээд л намар нь хэсэг хятад ирээд энэ газрыг малтаж, нүүрс гаргаж эхэлсэн юм даа. гэж улаач маань ярив.

	— Хоёул тэр нүүрс гэдгийг чинь очиж үзье гэсээр, улаачтайгаа хамт тэр бараалан харагдсан хэсэг ташуу ар газар хүрч очив. Эргэн тойрон цас ихтэй газар модны нүүрс мэт хар болсон газар, хар чулуу шороон дунд нэг жижигхэн шавар байшин байв.

	Гадуур нь арваад муусайн бор гэр, энд тэнд газар ухсан нүхнүүд, бас хос морьд хөллөсөн нэлээд даачаа тэрэг зогсож үзэгдэв. Хүрз, зээтүү барьсан, түрдэг тэрэгтэй хятад бололтой тас хар хүмүүс нүд шүд нь гялалзан үзэгдэх нь монголчууд нүүрсний хятад шиг гэж бараан царайтай хүнийг хэлдэг үг санаанд орж байв. Байшинд мөн тийм хар халтар болсон хэдэн ажилчин байв. Бид тэднээс нүүрсний нүх зэргийг үзэж болох уу? гэж асуугаад (зөвшөөрөл авч) гадаа нүхэн дээр очлоо.

	Нүх нь эгц, худаг мэт бөгөөд аман дээр нь худгийн эргүүлэг мэт модон хүрд зоож, урт олсон татлагаар, бургасан поолуу дүүрэн хар чулуу гаргаж ирж шуудайд дүүргээд морин тэргэнд ачиж байв. Бас тэр нүхнээс цул хар хөө болсон хятадууд дүүжингээр гарч ирж, зарим нь орж байлаа. Нүхийг өнгийвөл юу ч харагдахгүй аж. Энэ хар чулуу маань чулуун нүүрс гэдэг нэгэн төрлийн түлш. Энэ худаг шиг нүхийг уурхай гэдгийг тэгж анх үзэж мэдсэн билээ.

	Хоёр гурван жилийн хойно би, үйлдвэрчний төв зөвлөлд ажиллаж байхдаа Худалдаа үйлдвэрийн Зөвлөлийн дарга партизан Наваанжамбын хамт, чулуун нүүрсний уурхайн үйлдвэрчний үүрийг шалгах албан ажлаар томилогдон, мөнөөх Налайхын уурхайд очсон юм. Уурхайн байдал арай өргөжиж олон гэр, хэд хэдэн бяцхан шавар байшинтай болж, хятад голдуу 100 орчим ажилчинтай, дарга нь монгол хүн (нэрийг мартжээ) болсон байлаа. Мөн уурхайн Үйлдвэрчний үүр байгуулагдаж, нийслэл хот руу өдөртөө гуравласан морь хөллөсөн 50—60-аад даачаа тэргэнд, тэрэг бүрд гуч шахам шуудай нүүрс ачиж оруулдаг хүч чадалтай болсон байв.

	Улсын мэдлийн уурхай болоод хэдэн жил болсон тул «Налайхын чулуун нүүрсний уурхай» гэдэг нэрээ улс орон даяар анх дуулган эхэлж байсан үе билээ. Ингэж би Налайхын чулуун нүүрсний уурхайтай анх танилцсан билээ. Түүнээс хойш олон жил өнгөрч их үйл явдлууд болжээ. Энэ завсар уулын үйлдвэр, уурхай баялаг ихэд хөгжиж, зам тээвэр, цахилгаан станц, ажилчин анги, барилга ордон цоо шинээр буй болжээ.

	Нийслэл Улаанбаатар хотынхоо хагас зуун жилийн ойгоор, түүний амин чухал салбар болсон Налайхын чулуун нүүрсний уурхайг би очиж барааг нь харвал үнэхээр гайхаад баршгүй хүчирхэг том үйлдвэр болжээ. Нөгөөх урьдын бяцхан хар газар хэдэн хар гэр ба нэгэн муу жижиг байшингийн ул мөр юу ч үгүй болж, Хөл Налайх гэж байсан тэр зэлүүд ухаа огт танигдашгүй болтлоо хөгжжээ.

	Асар том уурхайн цамхаг, өдий төдий үйлдвэрийн барилгатай болжээ. Өнөөх даачаа тэрэгний оронд хэдэн арван тонн нүүрс даадаг олон угсраа вагон зогсолтгүй нүүрс ачиж тээвэрлэдэг байна!

	Хэдэн ээлжийн 1200-гаад уурхайчин, боловсон багаж, хувцас эзэмшиж, уурхайгаас гарч ирмэгц халуун усанд орж цэвэрхэн хувцаслан гялалзаж явах бөгөөд ажилчдын орон сууц, хоолны газар, үзвэр, соёлын ордон, дэлгүүрүүд, нам захиргаа, үйлдвэрчний байгууллагууд, сургууль, эмнэлэг, амралт сувиллын газар цөм бүрэн, нэгэн их том хот буй болжээ.

	Энэ уурхайгаас, БНМАУ-ын хөдөлмөрийн баатар арваадыг, гавьяат уурхайчин дөрвийг, Ардын Их Хурлын депутат 40 шахам төрж гарсан гэж бодоход бахархаад баршгүй байна. Гадаад дотоод дээд сургууль төгссөн 30 гаруй инженер, механикч, эдийн засагч, 200 шахам дунд боловсролын ажилтантай болж хөгжсөн энэ их уурхай, жилдээ 600000 тонн нүүрс гаргаж эх орныхоо үйлдвэр, албан газар, айл өрхийг элч сайтай түлшээр хангаж байна.

	Нийслэл хотдоо Улаанбаатар хэмээх алдар өргөсний 50 жилийн ойгоор, Улаанбаатарын нэгэн чухал эрхтэн нь болсон Налайхын их ойгоо угтсан бахдам хөдөлмөрийн амжилтуудыг сэтгэл дүүрэн сонсож, аварга их дүр барааг нь харж байхад манай Эх орны хөгжил энэ мэтчилэн газар бүр ундран сүндэрлэж байгаа нь сэтгэлд тодхон урганам.


МАНАЙ МУЗЕЙ

	(Дуртгал)

	 

	1924 оны аравдугаар сарын 20-дын үеэр юм сан. Алс холын Ленинград орж эрдэм ном сурах болсон бидний хэдэн залуус Ардыг гэгээрүүлэх яамнаа цугларч тэр үеийн Гэгээрүүлэх яам, одоогийн Улаанбаатар зочид буудлын баруун талаар болов уу тэр л багцаанд урьд энгийн айлын нэгэн жижигхэн дан цагаан байшинд байрлан байв. Түүний баруун залгаа шахам газарт нэгэн таглагар дээвэртэй дөрвөлжин байшин харагдах бөгөөд тэр байшинг дүнзээр зааж, Түвд дуганы загвар оруулан барьсан нь сонин харагдана. Эргэн тойрон нь дээд ирмэгийн янзыг хар өнгөөр будаж түүн дээр нь алтан шармал өнгөөр нар, сар дүрслэн зурж будсан байшин байж билээ. Бид гэгээрүүлэх яамны баруунаар тэр байшинг сонирхон түүний ар талд барьсан том гэрийг бас юун гэр бол? хэмээн ойртон очвол дотроос нь урьд Шанзвын яамнаа хамт алба хааж байсан Дэндэв бичээч гарч ирэв. Түүнээс энэ юун гэр вэ? хэмээн асуувал энэ бол Судар бичгийн хүрээлэн байгаа юм гэв. Үүдээр нь саваагүйтэн шагайж харвал хоймор нь Жамьян гүн ор хэвийн вандан дээр завилан том хөлгөн судар дэлгэн үзэж сууна. Өрөөсөн талд нь Цэвээн Жамсрано мөн л ном үзэж сууна. Баруун, зүүн талаарх вандан дээр Сэцэн ханы «хорины» хочтой Бат-Очир шадар, бас Мишиг, Жамьян-Очир тэргүүн хэмээх хүмүүс байв. Энэ хачин байшин чинь юун байшин бэ? гэж Дэндэвээс асуувал: Манай музей гэж учир нь үл мэдэгдэх товч хариу өгч билээ. 

	Тэр үед музей гэгч нь чухам юу гэсэн үг болохыг мэдэх хүн нэн ховор байлаа. Харин манай музейг та нар үз л дээ гэж Дэндэв урьсан тул бид түүнд орж үзлээ. Тэрхүү сонин хэлбэрт байшингийн дотор чухам ямар зохион байгуулалттай юу юуг харуулсныг одоо би мартжээ. Лав л хананд нь энд тэнд зээр гөрөөсний арьс, элдэв яс, эвэр, мод чулуу, муусайн эвдэрхий цахиур буу, сэлмийн зүйл гэх, мэт хаа ч үзэгддэг хэрэгцээнээсээ өнгөрсөн аар саар юмс өлгөөтэй байхаас өөр тийм гойд юм үгүй байсан тул миний урам жаахан хугарч энэ муусайн арьс ширээр яах нь вэ, энэ байтугай амьд зээр, гөрөөсийг авлаж, шинэ буу зэвсгийг агсаж явдаг хүмүүст үүнийг үзүүлэх хэрэг юу байна вэ? гэх мэтээр сүрхий их үг хэлж гарсанд Дэндэв маань, би ч бас зэвсэг үүрчихдэг, амьтан алчихдаг шүү л хүн дээ. Харин чи их орон газар явж эрдэм ном үзэх гэж байгаа хүн тул тэндээ очоод аяндаа энэ музей гэгчийн учрыг сайн мэдэх байх аа. Чи ирээд харин түүнээ энэ улс олондоо сайн ярьж өгнө биз. Миний хувьд бол өөрөө хэлж сайн мэдэхгүй байна гэж Дэндэв хэлж байж билээ. Энэ Дэндэв бол Цэвээн Жамсрангийн даалгавраар Эрдэнэ зуугийн гол шүтээний хамт хэзээд ломбо битүүмж бүхий нандигнан байсан Авдай сайн ханы үнэн хөргийг буулган авч олж ирэхээр яваад тэдний тогтоосон заншлаар их тахилгаар тахиулах өглөгийн эзний хувиар нүүрэн талд хамгийн урд онцгой сууж байхад сая битүүлж задлан далдаас гаргасан Авдай сайн ханы үнэн хөргийн өмнө хормой дэвсэн мөргөх маяг үзүүлэх зуураа өвдөгнийхөө хооронд буулгах цаасаа нууцлан тавьж харандаагаар маш түргэн таталж зураад тэдний лам нарт мэдэгддэгийн даваан дээр зугтан ирж уг таталгаа зургаа зүй ёсоор тодруулан жинхэнэ зураг болгон буулгаж анхны татлага зургийн хамт хоёр зургаа Цэвээн Жамсран ба Жамъян гүн нарт өгөхөд тэд баярлаж бэрх юмыг овжин бүтээсэн нь чөтгөр шиг амьтан гэж хошигнон хэлснээс хойш Чөтгөр Дэндэв гэжээ. Олонд алдаршсан тийм л цог золбоотой хүн байж билээ.

	Харандаагаар яаран таталгасан анхны зураг ба дараагаар нь ёсчлон буулгасан жинхэнэ зураг хоёр нь одоо бэлхнээ Төв музейн фондод тэр хэвээрээ хадгалагдан байдаг билээ. Мөн 1925 оны хавар Зөвлөлтийн нэрт эрдэмтэн Владимирцов манай монголд ирж Чингис хааны шарилыг эрэхээр Хэнтэйн их уулсаар олон сар хоногоор бядан аялахад чөтгөр Дэндэвийг түүнд түшиг хань болгон зориуд томилон явуулсан гэдэг. Энэ нь Дэндэвийн итгэл найдвар, тэсвэр хатуужил, элдэвт самбаатай эрэлхэг хүн байсны гэрч нотолгоо мөн. Харин энэхүү явах далимдаа өөрийн музейдээ эрдэмтэн Владимирцовын туслалцаатайгаар их л сонин юмс цуглуулж ирсэн ажээ.

	Чөтгөр Дэндэв мод баривал нарийн сайн мужаан ба сийлбэрч, алт мөнгө баривал сайн төмөрчин болдог, бийр баривал сайн бичээч, зураач болдог, хулсан үзэг баривал дармал ба хичээнгүйгээр бичихдээ нэн гарамгай. Утас тавих, шаглаас оёх зэрэг үйл үртсийн зүйлийг тун сайхнаар хийчихдэг, буу зэвсэг баривал сайн анчин болдог ер нь юу л баривал түүнийгээ хүнээс л илүү хийчихдэг тийм л нэгэн ховор авьяастай, уран гартан байсан юм даа. Жамьян гүн нь Сэцэн чин ван Наянт лугаа байгуулсан гэрээ бичгийг цагаан боржин чулуун дээр сийлсэн нь одоо ч Улсын номын сангийн гадна үүдэнд тавиастай байдаг нь даруй чөтгөр Дэндэвийн үүрдийн дурсгал мөн болой. Мөн Дэндэвийн урлан хийсэн морин хуур, ятга, том жижиг шатар зэрэг зүйлс одоо ч Төв музейн сан хөмрөгт байдаг билээ. 1924 оны намар, музей гэгч тэр үед дөнгөж үүсэж байсан нэгэн сонин үзмэрийн ууган дарга нь Чөтгөр Дэндэв гэж ийм л нэгэн хүн байгаад 1960-аад оны үеэр төрсөн охиныхоо гар дээр өндөр насандаа хүрээд бие барсан юм. Энэхүү Дэндэв агсны дээрх байдлыг доктор Ц. Дамдинсүрэн, X. Пэрлээ, жич Соёлын гавьяат зүтгэлтэн Я. Цэвэл, О. Намнандорж нар сайн мэдэх байх аа, Дэндэв бол өөрөө ан хийж, түүгээрээ чихмэл хийж үзмэр болгон тавьдаг хүн байсан юм. Тэр дурсгалт 1924 оноос хойш олон жил нөхцөж олон үйл явдал ээлжлэн өнгөрсөн тул миний хувьд музейн тухай онц анхааралгүй явсаар сүүлийн үед би Зөвлөлтийн доктор, зохиолч Ефремов даргатай эрдэм шинжилгээний ангийн хамт 1946—1951 он хүртэл хээрийн хайгуулаар ажиллаж явахдаа Монгол орны баруун өмнө их говийн Нэмэгт, Алтан уул, Цагаан хонгил зэрэг газраас Динозаврын хэд хэдэн хэлхээ ясыг малтаж ололцсон бөгөөд түүний дотор Цагаан хонгил хэмээх газраас олсон ясыг Москвад хэлхэж авчраад одоо тус музейн үзмэрт дотоод гадаадын үзэгчдийн сонирхлыг татан байгаа гайхамшигт үзмэрийн нэгэн болж буйн дээр тэдний олсон бүх зүйлсээс би дээж болгон авчирсан яс чулууны зэрэг элдвийн юмс ба хангай, говиос агнасан баавгай, хандгай, чоно, буга, шилүүс, гахай, хүдэр, зээх, бор гөрөөс, үнэг, хярс, хэрэм, цагаан зээр, бөхөн гөрөөс, аргал, угалз, янгир ямаа, тэмээн гөрөөс, хулан зэрэг анг нэгээс 4 тоонд хүртэл агнаж Чүүчил (чихмэл) хийхэд зориулан авчирч музейд өгсөөр байсан биет зүйлээс одоо над энд баримт болон үлдэж байгаа миний хувийн дурсгалт зүйл гэвэл 1946—1951 оны үеэр алс говийн шатам халуун наранд хэдэн жилээр үйлээ үзэн явж авчирсан (одоогийн музейн үзмэрт сүндэрлэн байгаа гайхамшигт үзмэрийн манлай болон буй) Динозаврын бүтэн хэлхээ яс, мөн 1952 оны өвөл цаг ичээний нэгэн баавгайд бараг идүүлчихээ шахан явж арай чамай алж авчирсан цагаан хүзүүтэй том баавгай хоёр л одоо миний дурсгал болон үлдэж байх төдий үзэгднэм. Харин сүүлдээ би музейн ажилтан болж хэдэн жил ор нэр бөглөж явлаа.

	Миний анх үзсэн тэр ядуу зүдүүхэн үзмэртэй байсан музей маань ийм баялаг музей болтлоо өргөжин хөгжиж ирсний үндсэн шалтгаан бол

	1. Богд хааны хөрөнгөнөөс зарим нэгэн дурсгалт зүйлийг шилжүүлэн ирсэн,

	2. Хийд хүрээний газар хадгалагдан байсан дурсгалт зүйлээс шилжүүлэн ирсэн,

	3. Феодалын хөрөнгө хураахад шилжүүлэн ирсэн дурсгалт зүйлс,

	4. 1939—1940-өөд оны үеэр хийд хүрээний газраас шилжиж ирсэн дурсгалт зүйл,

	5. Музейг анх байгуулах үеэс цуглуулгын журмаар нэмэгдсэн зүйлс,

	6. Ард түмнээс учрыг ойлгосны үндсэн дээр өөрсдийн сайн дураар дурсгасан зүйлсээр бүрдэж байсан баялаг үзмэр ба сан хөмрөгүүдэд үндэслэн тулгуурлаж 1956 онд одоогийн энэ барилгадаа шинээр орж Ядамсүрэн даргатай Улсын Төв Музей гэгдэх болж үзмэр тавьц нь баяжин төрөлжиж байгалийн, түүхийн, урлагийн тасгуудтай болж эхэлсэн нь манай музейн хөл дээрээ зогсож жинхэнэ музей болон олон орны сонирхогчдод алдар нэрээ түгээж эхэлсэн шинэ үе билээ. Энэхүү даргаар ажиллаж байсан Ядамсүрэн нь амьд ахуй цагтаа Улсын Төв Музейн урагшлан хөгжиж ийнхүү өргөжих явдалд зохих хувь нэмрээ оруулан бага бус зүтгэл гаргаж явсан хүн гэж болно. Миний дээр цагийн танил Чөтгөр Дэндэв агсны анх бидэнд манай музей гэж сонирхуулан сонсгож байсан цоо шинэ нэр одоо монгол хүн бүхний өмнөө барьж бахархан нэрлэдэг нэр болтлоо өсөж дэлхийн олон орны эрт дээр үеэс түүхтэй их их музейнүүдтэй бараг эн зэрэгцэх болтлоо хөгжсөн манай энэ музей өөрийн өсөж хөгжсөн 50 жилийнхээ хугацаанд ард олноороо хүрээлүүлж чадсаны дээр үзмэрээр баян тун сайхан музей болжээ.

	Дээр үеэс өөрийн сайн дураар ховор сонин үзмэр бэлгэлсээр ирсэн ард олон хийгээд тус музейг улам хөгжүүлэхийн төлөө олон жилээр уйгагүй зүтгэж явсан О. Намнандорж, X. Пэрэнлэй, Сэр-Оджав, Насанбалжир, Т. Наваан нарын зэрэг хүмүүс, жич: тус Төв музейдээ ажиллаж байгаа хичээл зүтгэл бүхий сайн сайн хүмүүст хувийн бахархал талархлаа илэрхийлж хойшдын ажилд нь их амжилтыг хүсэн ерөөе. 

	Тус музейд урьд ажиллаж байсны хувьд буюу ахмад хүний хувиар санал болгох хэдэн зүйл байна.

	1. Музей бол өөрийн орны түүх соёл болон бүх баялгийг дотоод гадаадын хүмүүст бахархан сурталчлах бодит баримт бүхий газар болох тул хэзээд улсын нэр алдартай салшгүй холбоотой энэ музейгээ бид зогсолтгүй баяжуулж шинэ үзмэр нэмэгдүүлэх, арчлан хамгаалах зэрэг явдалд нийтээрээ анхааран оролцож тал бүрээс нь тусалж байх нь чухал байна.

	2. Музейн сан хөмрөг хадгаламжид байгаа бүх зүйлс 1956 оноос нааш тодорхой данстай явж ирсэн юм. Нэн ялангуяа 1963 онд Улсын Хянан шалгах газар ба Шинжлэх ухааны академийн хамтарсан Балдан ахлагчтай (Монгол банкны дарга байсан) комиссоос 4-5 сарын турш фондын бүх юмыг ширхэгчлэн тоолон үзэж алт, мөнгө сувдын зэрэг үнэ бүхий зүйлсийг жин хэмжүүрийн газартай нийлж хэмжих тоолох зэргээр нарийвчлан хэд хэдэн төрлийн маягт данс хөтөлсөн нь одоо музейн сан хөмрөгт хадгалагдан байдаг.

	3. 1924 онд музейг анх байгуулсан цагаас хойш цуглуулсан түүх дурсгалын зүйлсийг эрдэм шинжилгээний үндэслэл тодорхойлолтгүй музейн фондод зөвхөн дансаар хадгалагдан байдаг билээ. Энэ тухай буруу нь одоогийн ажиллаж байгаа хүмүүст ноогдох бус, бүр анхнаасаа эхлээд удаа дараагийн бүх хүмүүс энэ талаар анхаарч санаа тавиагүйн харгаа болжээ. Иймд энэ зүйлийг Соёлын Яамнаас эхлээд музей өөрөө тэргүүн зэргээр анхаарч чухлын чухал ажил болгож явуулах цаг одоо болжээ.

	4. 1924 онд Чөтгөр Дэндэвээс манай музейг үз л дээ гэж Намнандорж бидэнд таниулж бидний үзэж явсантай одоо тун адилгүй болжээ. Одоо бол музей үзэгч нийт ард түмний мэдлэг хүмүүжил эрс дээшилж ирсэн тул музейг төрөл бүрийн мэргэжил чадвартай хүмүүсээр хангаж дэлхийн соёлт орнуудын шилдэг музейнүүдийн хэр хэмжээнд хүргэхийн тулд Улсын Төв Музейг шууд гардан удирдах дээд газар нь болж буй Соёлын яамны анхаарлыг энэ талаар сайжруулах нь чухал байна.

	 


ТҮҮХТ ХУРАЛ ТҮҮНИЙ ТӨЛӨӨЛӨГЧ

	(Дурсамж)

	 

	16 дугаар жарны хөх хулгана жилийн өвлийн хүйтэн боловч тунгалаг сайхан нэгэн өдөр, манай эх орны нийслэл хотод нээгдэн хуралдсан тус улсын анхдугаар их хурал бол хамгийн онцгой түүхт хурал болсон юм. Тэр үе бол монгол орон олон зуун жилийнхээ дарлал мөлжлөгийн хүнд гинжнээс бүрмөсөн салах эсэх хоёр замын салаан дээр ирээд байсан түүхэн чухал үе билээ.

	Хэдийгээр тус оронд 1921 оны ялгуусан их хувьсгал ялан мандаад бүтэн 3 жил болж байгаа боловч дотоодод хар шар феодалын эдийн засгийн суурь хөрөнгө мал, засаг захиргаа, хууль цааз, эрх сүр, эрүү шүүлт зэрэг нь бараг хэвээр, түүний дээр шашны нөлөө их, Богд хааны эрхийг хэдийгээр хязгаарласан боловч түүний нөлөө үлэмжхэн байсан билээ.

	Энэ тухайг манай намаас онцгой анхаарч тус орныг хөрөнгөтний бус, хөгжлийн замаар тууштай урагшлуулахын чухлыг зааж гуравдугаар их хурлаараа мэргэн шийдвэр гаргасан юм. Тэр ёсоор монгол оронд жинхэнэ ардчиллыг тогтоон явуулах ширүүн тэмцэл эхэлсэн бөгөөд тэр тэмцлийн ид халуун дунд нь идэвхтэй оролцож явсан шилдэг хувьсгалч түүхт хүмүүс Бүгд Найрамдах Монгол Ард Улсын анхдугаар их хуралд төлөөлөгчөөр оролцож ардын засгийн газрын 3 жилийн үйл ажиллагааны тайланг хэлэлцэн, Бүгд Найрамдах Засаг явуулснаа хууль ёсоор тунхаглан зарлаад, үндсэн хуулийг баталж байв.

	Тэр түүхт их хурал 1924 оны 11 дүгээр сарын 8-нд эхлэн хуралдаж мөн сарын 26-нд үндсэн хуулийг батлалцах тэр үедээ 36 настай байсан Чүлтэм овогтой Балдан бичээч бол тус анхдугаар их хуралд оролцсон 77 төлөөлөгч дотроос өдрийн од шиг торойн үлдэж мөн хурлаас заасан чиг замаа алдаагүй замнан явсаар түүхт 50 жилийнхээ их ойтой 86 насан дээрээ ийнхүү сэрүүн тунгалгаар эргэн золгож байгаа явдал бол нэн бахархалтай сонин байна. 

	Энэ хүний тухай одоо би товч төдий өгүүлэхэд ийн буюу. Энэ их хуралд чухам ямар шүү хүмүүс хуралдан чуулж байсан нь аяндаа үүгээр тодорхой болно биз ээ!

	Тэр үед манай улс дөрвөн аймаг, шавь тав, Дөрвөд Далай хан ба Дарьганга зэргээр бүрдэж байв. Түүний доторх шавь хэмээгч нь дөрвөн аймгийн олон засаг хошуудын ардуудаас өндөр гэгээн Лувсандамбийжанцаныг анх халхын шашны эзэн болон өргөмжлөгдөх тэр үеэс эхлэн дараалсан олон богдын үед удаа дараа тасран богдын шавь болсоор 200 гаруй жилийн турш улсын өртөө судлын алба, улсын албан татвар, эх орноо батлан хамгаалах цэргийн албан зэргээс үүрд чөлөөлөгдөн дархлагдсан өчнөөн төчнөөн өрх ардууд халх монголын аль тохиолдсон хошуудын нутгаар тархмал оршиж байсан богдын буман шавь нар хэмээхийг нэгтгэн захирч байсан Эрдэнэ шанзвын яамны дэргэд 1921 онд томилон суулгасан ардын засгийн төлөөний түшмэл Дашдэндэвийн туслахаар томилогдон ажиллаж байсан Балданг улсын анхдугаар их хурлын жинхэнэ төлөөлөгчөөр их шавийн хурлаас сонгож Шанзвын яамнаас олгосон үнэмлэх зэргээс үзэхэд нөхөр Балдан их шавь, Чухалын отог-(одоогийн Төв аймаг лүн сум)-ийн Мөнх Толгой хэмээх газар жирийн ард Чүлтэмийн гэрт 1888 онд төрж, бага насандаа Шанзвын яаманд сурах бичээч байж улмаар тэр яамандаа бичгийн албан хааж байгаад 1921 онд ардын засаг нийслэл Хүрээнд анх орж ирэх сацуу өөрийн сайн дураар очиж албан хааж эхэлсэн байна.

	1921 оны зун цагт Балдан ардын намын гишүүн болохыг хүсэж урьд сайн таних таглаа хэмээх Жамъян, Хорлоогийн Чойбалсан хоёроор даалгаж намд жинхэнэ гишүүнээр элсэж улмаар ардын засгийн газраас нөхөр Балданы хувьсгалын ухамсар ба бичгийн чадвар, элдэвт гавшгай шударгыг харгалзаж Шанзвын яаманд суулгасан ардын засгийн төлөөний түшмэлийн туслахаар томилсон, дараа нь жинхэнэ төлөөний түшмэлээр дэвшүүлэн томилж ажиллуулахын хамт богд хаан ба феодалуудын эрх хэмжээг хязгаарлах, орон нутгийн засаг захиргааг шинэчлэн байгуулах зэрэг онц эрхт комиссын ахлагчаар томилж богд хааны эрх ба түүний дэргэдэх шадруудыг хасаж цөөтгөх, ард түмнээс хэтэрхий хэрэглэж байсан бүх зүйлсийг хасагдуулах, богдын шавь нарыг аймаг хошуудын ард иргэдийн нэгэн адил болгож эрхий нь тэнцүүлэх зэрэг маш хүнд бэрх бөгөөд туйлын хариуцлагатай ажлуудыг тухайн тушаал ёсоор гүйцэтгэсний дараа Балдан гуайг Сэцэн хан аймаг (одоогийн Хэнтий Дорнод, Сүхбаатар, Дорноговь)-д суух ардын засгийн төлөөний түшмэлээр томилон ажиллуулсан байна.

	Балдан бол 1924 оны 8 дугаар сард хуралдсан намын III их хурлаас Намын Төв Хорооны гишүүнд сонгогдсон бөгөөд монгол орныг хэмжээгүй эрхт богд хааны удаан жилийн дарлалаас үүрд салгаж нийгэм журамт хөгжлийн замд тууштай оролцох их үйл хэрэгт амь бие хайргүй зүтгэж явсан түүхт олон сайчуудын нэг нь ажээ.

	Балдан, улсын анхдугаар их хуралд жинхэнэ төлөөлөгчөөр оролцож улмаар улсын бага хурлын гишүүн (одоогоор депутат)-аар сонгогдсоноос хойш улсад дандаа хариуцлагатай ажлыг үргэлжлэн хийсээр ирсний зэрэгцээ 1939 онд нийтийн уриалгаар анхны нисэх онгоцыг ард түмний сайн дурын тусламжаар худалдан авах болсон тухайд өөрийн бүх хөрөнгө болох атан тэмээ 10, морь, гүү, унага, даага нийлсэн адуу 40, шар голдуу үхэр 20 ийм далан бод малыг өвөл зуны сайн байшин хоёр, бөх сайн амбаар нэг, босоо хашааны хамт эдгээр хөрөнгөө өөрийн сайн дураар тэр үед онгоцны дарга байсан Жадаргаа буюу Чадаргаа түүний орлогч Самдан нарт гардуулан өгч байсан тухай албан ёсны тамга дарсан баримт бичгийг тэр үед би авч хадгалсан боловч энэ завсрын хөдөлгөөнт олон жилийн нугачааг туулахад мунгинан явж үрэгдүүлсэн байжээ.

	1940-өөд он буюу нэгдэлжих их хөдөлгөөний үеэр Балдан аймгийн төлөөлөгчөөр Бор-Өндөр (одоогийн Төв аймгийн Алтанбулаг) суманд ажиллан явахдаа өөрийн биеэр үлгэрлэн удирдаж Содов, Балжинням, Даваа, Дугаржав, Чулуунбат нарын хэсэг хүмүүсээр жингийн нэгдлийг зохих дүрэм журмаар нь хувь хөрөнгө нийдүүлэн байгуулсан нь одоогийн Төв аймгийн Алтанбулаг нэгдлийн анхны үүсвэр суурь болсон ажээ.

	Тэр үед даргаар нь сонгогдсон Балдан нэгдлийнхээ өвөлжөөний модыг уулнаас татан буулгаж авчрахаар зуны дэлгэр сайхан цагт хэдэн хүмүүс ба хөтөл хөсгийн хамтаар явж хянганд цохиулан хэдэн сараар үхлүүд хэвтэн байж эцэстээ бараг өрөөл татанхай шахам болон эдгэрчээ. Үүнээс хойш Балдан бие муутай, ухаан самуун болсон учраас нэгдлийнхээ даргын ажлаас чөлөө авч хэрдээ тохирсон ажлыг үргэлжлэн хийсээр иржээ.

	Балдан гуай 80 шахам насан дээрээ буюу 1968 оны орчмоор өөрөө санаачлан удирдаж нэгэн нутгийн Содов зэрэг хэдэн хөгшдийг тэргүүлэн өөрийн биеэр үлгэрлэн оролцож Туул голын Салхитын гацааны Цагаан бургас хэмээх газар сүүдэр хүүшлэхгүй харин ч ээвэр нөмөр бүхий зохимжит газраа бүх материалыг бараг өөрсдөө бэлтгэж, бод мал бол 400—500 толгой хүртэл, бог мал бол 1000 орчим толгойн багтаамж бүхий боловсон маягийн өвөлжөөг нойтон бургасаар завсар нь хагас метр орчмын зайтай барьсан давхар хашааны хооронд нь шороо, чулуу, бууц зэргээр зайгүй чигжсэн, дээгүүрээ цас бороо салхи шуурганаас хамгаалсан саравч пинтэй, малыг төрөл бүрээр нь ялгаварлан хаших тасалгаад бүхий боломжтой сайн өвөлжөө, худаг, жорлон зэргийг тус тус үйлдвэрлэн дуусгаж бэлэн болгоод Алтан булаг нэгдэлд шилжүүлэн өгч ашиглалтад оруулах тухайд Төв аймгийн Намын хороо ба гүйцэтгэх захиргааны дарга нар хүрэлцэн ирж уг өвөлжөөг үзэн улмаар нийт нэгдлүүдэд үлгэр жишээ болохуйц тун сайхан өвөлжөө болж гэх зэргээр сайшаан хөхүүлснээр үл барам тэр үед намын «Үнэн» сонинд хүртэл нийтлүүлж байсан удаатай бөгөөд уг өвөлжөө одоо хүртэл Алтанбулаг нэгдэлд ашиглагдсаар байгаа ажээ.

	Балдан нэгдлийнхээ малыг 1972 он хүртэл өөрийнхөө хувийн мал шиг тун сайн сэтгэлээр малласаар ирсэн, аль ч үед гол нуруугаа алдаагүй яваа манай ахмад зүтгэлтний нэг билээ.

	Балдан гуай бол намын III их хурлаас Намын Төв Хорооны гишүүнээр, улсын анхдугаар хуралд жинхэнэ төлөөлөгчөөр оролцож улмаар бага хурлын гишүүн (депутат)-аар тус тус сонгогдон улсад чухал чухал албан ажлыг үргэлжлэн хийсээр яваад хамгийн сүүлийн үед (одоо) Алтанбулаг нэгдлийг анх санаачлан үүсгэж байгуулсан юм.


БОГДЫН ХҮРЭЭНИЙ НЭГЭН ДУРСГАЛТ ГАЗАР

	(Дуртгал)

	 

	Манай нийслэл Улаанбаатар хот бол газар газрын хотуудаас өвөрмөгц түүхтэй хот юм. Юу гэвэл ардын хувьсгал 1921 онд ялан мандаж 1924 онд Улсын Анхдугаар түүхт их хурлаас тус орны хөгжлийн замыг гэрэлтүүлэн заасан ёсоор ялангуяа нийслэл Улаанбаатар хотод бүтээн босголтын асар том ажил эхэлсэн билээ. Тэр үед ардын засгийн хүлээж авсан намхан шавар бохир хотыг одоогийн өндөр сүрлэг чулуун хот болтол нь өөрчилсөн эрчимт хөдөлмөрийн энэ бүтэн 55 жил бол хуучны Хүрээг өнөөгийн Улаанбаатар хот дотроос эрээд эрээд олохгүй болтол нүүр царайг нь бүрмөсөн өөрчилжээ.

	Намайг залуу бага байх үед буюу 1922 онд Хүрээний хойд гол хэсэг ямаршуу байсныг өгүүлбээс Богдын Хүрээ бол Гучин аймагтай байсныг хэн бүхэн мэднэ. Тэр гучин аймаг бол арван тав таваараа хойноосоо урагш хоёр жигүүрлэн оршиж байсны зүүн жигүүрийн хамгийн хойд талд нь Зоогой аймаг гэж одоогийн Рашааны 6—7 дугаар гудамжны орчимд байсан бөгөөд түүнээс урагш нөгөөх арван таван аймаг цуварч хамгийн урд талд нь Өрлүүдийн аймаг гэж одоогийн Улсын их сургуулийн буурь дээр байлаа. Харин Зоогой аймгийн баруун их чөлөөнд хэсэг хашаа байсны баруун талынх нь Сангай аймгийн харьяаных бөгөөд тэр хашаануудын баруун зэрэгцээ Сангай аймаг оршдог. Энэ бол баруун арван таван аймгийн хамгийн хойд тал нь билээ. Тэр жигүүрээ дагасан арван таван аймгийн хамгийн урд тал нь Шүтээний аймаг гэж одоогийн их сургуулиас баруухантай байлаа.

	Сангай, Зоогой аймаг хоёрын дунд гол чөлөөний хамгийн хойд хэсэгт байсан хашааны буурин дээр одоо ч гэсэн хувийн хэсэг хашаа байгаа бөгөөд тэдгээрийн өмнөхөн газарт урьд Бор өргөө гэж Шанзвын яамны агт хариуцдаг томоохон босоо хашаатай, дотор нь том модон өргөө, хэдэн байшин, бас адуу хашдаг тусгай газар байлаа. Түүнээс урагшхан Шанзвын яам түүний өмнө Өндөр майдар, ноён шүтээний, Сүмбэн гэж номын элдэв бар хэв хадгалдаг газар байв. Эдгээр нь Пионерын ордны уудам хашаа байгаа энэ талбайд бараг багтаж байсан бөгөөд тэдний баруун өмнө залгаа хажууд нь одоогийн пионерын ордны барилгын сууринд Цогчин дуган (Бат цагаан) гэж түмэн ламын суудалтай маш том дуган байв. Үүнд хүүхэд банди нар бужигнан байсныг энэ хавийн хөгшид анддаггүй билээ. Эдгээрээс урагш бараг залгаа газарт Богдын шар орд, түүний баруун өмнө талд Авдай сайн хааны гал голомт Баатар Бэйлийн уламжлалт баруун өргөө гэж асар том модон гэр-дуган байлаа. Харин Шар орд нь одоогийн 6 дугаар артелийн байшингуудыг хамран арай хойшоо илүү гарах талбайг эзэлж байсан болов уу. Энэ Шар ордны гадуур хашаа бол урд талдаа гол хаалгатай түүний хоёр талаар урагш тавьсан шөрөгтэй, шөргийн хоёр үзүүрт хоёр том чулуун арслантай, мөн дотроо ямпайтай билээ. Энэхүү голлосон ямпайны арын хэсэг талбарт халхын арван засаг даншиг наадмын бөх барилддаг, бас хүрээ цам их бүжиглэдэг байв. 1919 оны зун Шар ордонд зүүн талаар нь бас нэг хаалга гэнэтхэн нэмж гаргасан гэдэг. Энэхүү Шар ордны өмнөх шөрөгт талбайгаас урагш холхон хотолсон айлаас арай зайтай халз урдах чөлөөний дунд Хүрээний гол хүрд гэж олон хүрд цогцлуулсан нэгэн хэсэг газар байсан нь одоо засгийн газрын ордны хойхнуур бөгөөд энэ бол зүүн Хүрээг гортиглосон гол үүд билээ. Энэ гол үүдний өмнө том талбай байсан нь одоогийн их жанжин Сүхбаатарын хөшөөтэй, нэрэмжит талбай болон мөнхжөөд байна.

	1922 оны зун, Хүрээ цамын өдөр өглөөгүүр их жанжин Сүхбаатар өөрөө энэ талбай дээр морин сургууль хийж олон арддаа үзүүлэн сонирхуулж байсан нэгэн онцгой дурсгалт үйл явдал одоо болтол миний сэтгэлээс гардаггүй юм. 

	Цаг үе өөрчлөгдөн хуучин Хүрээний ул мөр дээр шинэ Улаанбаатар дотын сүр жавхлант орд харш халааг нь аван сүндэрлэж хуучин нь танигдахын аргагүй болсон боловч ард түмэн нь их жанжнаа хэзээд үл мартах учир тэр суут хүний сэрүүн тунгалаг ахуйдаа өөрийн биеэр морин сургууль үзүүлж гялалзаж явсан газар, нийслэл Хүрээг чөлөөлөөд яруу сайхан үгээ хэлж байсан талбайг одоо түүний нэрээр нэрлэж хүлгэн морио унаж аз жаргалыг зааж байгааг дүрсэлсэн сүрлэг чулуун хөшөө тэр талбайн төв дунд дурсгал болгон босгосон байна.


БАРОН НОЁНЫ «СҮРЛЭГ ОРДОН»

	(Дурсамж)

	 

	Энэ байшин нийслэл Хүрээний хятадын өргөн чөлөө гэгч талбайн зүүнтээх Сономдаржаагийн хэмээх хятад пүүсийн зүүн талд Номгоны хэмээх нэгэн пүүсийн байшин одоо ч гэсэн энэ байшин бий бөгөөд цэргийн хэвлэх үйлдвэрийн баруухантай урагш харсан, нүүрэн талынхаа дээд ирмэг дээгүүр хөх вааран туйпуугаар сараалжлан янзалсан багавтар туйпуун байшинд 1921 оны эхээр гамин цэргээс нийслэл Хүрээг булаан эзлээд байх үедээ өнөөх гайхал бароны бие түр байрлан өмнө чөлөөгөөр нь нэг хоёр монгол хүнийг дүүжлэн «наадаж» байв. Эргэн тойрон харь хэлний буутай манаагаар хүрээлүүлэх зэргээр сүр бадраан, бараалхах учрах хэрэгтэй хүмүүс, зудтай өвлийн жиндүү жаварт хахир хатуу хөрсөн дээр удтал хүлээн хацар нүүрээ жиндүүлэн хайруулж хэр баргийн хэрэгтэй хүн ойртон очихын аргагүй, өнгө бүрийн туг хиураар чимэглэн сүр бадруулсан ордон байсан бол одоо тэр үеийн өнгө үзэсгэлэн нь үхэтхийн доройтож, энд тэндээсээ нурж эмтэн сэмтэн болоод хүн амьтан дэргэдүүр нь явахдаа түүний нурахаас болгоомжилдог оронцог болоод байгаа харагдана. (Энэ зүйлийг 1970 онд бичихэд уг байшингууд хэвээр байжээ. Ред)

	Харин бароны эзэрхэж асан тэр үед 1921 оны эхээр тэр байшинд орж үзсэн нэгэн хүн нэлээд хожуу над хуучлан ярьж байсныг энд цухас төдий бичихэд ийн буюу:

	— Уг ордонд ороход орос маягийн хачин чамин хийцтэй хогшил бүхийн дээр гоёмсог гуулин тавиуруудад хятад нарийн цагаан лаа дөрөв дөрвөөр нь хатган суулгаж асаасан тул гэрэл гэгээ тун ч ихтэй байлаа. Нэг талын ширээн дээр элдэв амттан болон янз бүрийн шилтэй архи ярайтал өрсөн үзэгдэнэ. Түүний дэргэд Хараагийн Дарь эх лам, дор нь Дэрэн чойжин сууж байгаа харагдана.

	Гол том ширээний дэргэд урьд өмнө үзээгүй элдэв зураг хөрөг бололтой юм дэлгэж дэргэд нь алтан саан цацаг бүхий тэмдэг хадсан гоёмсог хувцастай, цээжиндээ гялалзсан олон юм зүүсэн буржгар шар сахлаа имэрсэн хэдэн орос хүн сууна. Түүний хажууд шар торгон монгол дээл өмсөж, хоёр мөрөн дээрээ алтан саа бүхий гялалзсан гоё түдүүл (пагон) хадаж бажгир дурдан бүсэндээ маузер буу зүүсэн нэгэн орос байх нь Барон жанжин ажээ.

	Тэр хүн эргэлсэн дөрвөлжин духтай, шингэн шар үсээ хажуу тийш нь хагалан самнажээ. Эрүүндээ сахалгүй, дөрвөлжиндүү хэлбэрийн царай нь бага зэргийн халамцсан хүний галбиртай боловч түүний огцом хөнхөр хөмсөгний доорх том саарал нүд нь жигтэйхэн хурцаар маш хүйтэн харна. Ийнхүү ажиглан суутал нэгэн сонирхолтой зүйл үзэгдсэн нь: тэр байшингийн таазнаас унжсан элдэв маягийн алтан мөнгөн чимэгтэй шилэн молцгууд үзэгдэхийг харж, энэ чинь юу байдаг сан билээ «хийд дүүжилдэг бас ийм бурхан шүтээн байдаг юм болов уу?» хэмээн бодож суутал гэнэт түүнээс нүд гялбам их гэрэл цацрахад айж цочихдоо золтой л босон харайсангүй, түр тэсвэрлэн суутал нүд дасаж билээ.

	Тэр үед чийдэн гэгч ид шидтэй тэр зүйлийг үзээд зарим нь ямар бурхны увдис юм бол? хэмээн сүсэглэн залбирах хүмүүс ч байсан биз ээ» гэж надад хуучилж билээ. Энэ нь тэр гайхал барон ноёны суудаг байшинд чийдэн оруулсан нь тэр ажээ. Тэр үеийн чийдэнгийн хороо нь мөнхүү бароны сууж байсан тэр хөх туйпуу байшингаас хойхно талд байлаа.

	Ийнхүү 1920—1921 оны үеэр барон унгерний орогнож асан «ордон»-ы тухай товч төдий ярихад ийм байна.

	 

	1970 он

	 


НАЙРАМДЛЫН ГАН ЗАМААР

	(Замын тэмдэглэл)

	1973 оны 10 дугаар сарын 3-ны өглөө. Тэнгэр цэлмэг, салхи тогтуун, наран тов тодхон гийгүүлсэн, намрын нэгэн налгар сайхан өдөр эхэлж, нийслэл Улаанбаатар хотын хөл хөгжөөн, ажил үйлс ид буцалж байхад бидний хэдэн хүн, аян замд төхөөрөн гарч, төмөр замын Улаанбаатар өртөөнд цугларав.

	Шилдэг сайн морьдоо дүйз дүйзээр нь сойж, олон уяа дүүрэн ярайлгасан, урьдын их суман өртөөний том цагаан гэр мэт, төмөр замын өртөөний сүрлэг байшин, түүний өмнөх зэрэгцээ олон зам дээр ардаа олон вагон-хэлхэн хөтөлсөн аварга бух тэрэгнүүд, хүн ардынхаа ажил үйлст хүч мэдэн зүтгэх гэж яарсан мэт зогсоцгоож байх нь сүрлэг сайхан ажээ.

	Бидэнд зориулж тусгай нэг вагон зэхсэн бөгөөд түүнд орж суудал эзлэн тохилбоос, өрөө байшинд суугаа мэт таатай цэвэр цэмцгэр байв. Удалгүй хөдлөх цаг мөч нь болж, дохио дугарган, илчит тэрэг алгуурхан зүтгэж, буудал барилга, шон мод тэргүүтэн улам улмаар үлдэн хоцорч, галт тэрэг хурд авч, бид алс замдаа гарч өмнө зүг довтлон одов.

	Хэрэг зорилго гэвэл: Монгол-Зөвлөлтийн ард түмний мөнхийн ган бат найрамдлын тухай «Бид үүрд хамт» гэдэг сэдвээр, хүн бүхэн зөвлөлтийн хүнтэй хамт амьдарч, сурч ажиллаж байснаа үзсэн, мэдсэнийг нийтэд сурталчлан түгээх зорилготой энэ нэгэн аялал эхэлж байгаа нь энэ билээ. Манай аяллын бүрэлдэхүүн гэвэл: хувьсгалт тэмцлийн ахмад зүтгэлтний хорооны ажилтан Гомбосүрэн, Сүхбаатарын партизан Дугарсүрэн, Цолмон, Тогоо, Ваанчиг, Жүгдэрийн Дамдин болон Хатанбаатар Магсаржавын партизан Нямхүү, Балжинням, Жамбын Дамдин, Бямбабиш, хувьсгалт тэмцлийн ахмад зүтгэлтэн, БНМАУ-ын баатар, хурандаа Нянтайсүрэн, нам засгийн «Үнэн» сонины хэлтсийн эрхлэгч Г. Жамц, БНМАУ-ын ардын жүжигчин Нямын Цэгмэд, Монгол-Зөвлөлтийн найрамдлын нийгэмлэгийн төв зөвлөлийн ажилтан эмэгтэй Амаржаргал, дуучин, байлдагч Баярмагнай нарын нийт 15 хүн билээ.

	Энэ цагийн эхлэлтээр эрх чөлөөний ууган буун дууг дурсгасан алдарт партизанаас аваад, энх тайван өнөөдрөө сахин хамгаалж байгаа цэрэг хүүхдийг хүртэл ард түмний маань үе давхаргыг хамран төлөөлсөн бүрэлдэхүүн болсон энэ хүмүүс миний сэтгэлд хамгийн сайн сайхан дуртгал болон үлдэв. Бид ийнхүү ойр дотно болон танилцсандаа би их л баясан бахархнам.

	Эдгээр алдар цуут хүмүүстэй нэгэн аяганаас ундаалж, монгол зөвлөлтийн мөнх найрамдлын тухай хамгийн хүндэт, хамгийн үнэн үгсийг ард түмэндээ түгээж явна гэж, тэнгис далай гаталсан алс мянганы урт замаас илүү чухаг аялал мөн гэж бодогдоно. Бидний суусан галт тэрэг, найрамдлын ган замаар хурдалсаар, хангай нутгийн сүрлэг цэнхэр уулсыг орхин, уужим тэнүүн хээр тал дундуур эцэж цуцашгүй довтлов.

	Зөвлөлтийн баатарлаг ажилчин анги үүсгэн тавьж, Монголын ажилчин анги халааг нь авч, жолоог нь барьсан энэ түүхт зам бол аргагүй, мөнх найрамдлын ган зам мөнөөс мөн билээ. Мөнх найрамдлын маань мөр ул, түүх дурсгал үлдээгүй газар монгол оронд байхгүй гэж хэлж болно. Бидний хурдлан давхиж яваа энэ уужим хээр тал, ган замын үзүүр, шугам мэт зурайн заасан их говийн хаяа, урьд миний олон удаа аялан зорчиж ижил дасал болсон дүрээрээ угтан тосон мэндлэх мэт, сэтгэлийн гүнд түмэн сэтгэгдэл, мянган дуртгал ундран ундран явлаа.

	Оройн нар баруунаа тонгойж, Оцол Сансар уулын таван салаа тэргүүн, их тал дунд зүүн зүгт хол бус цэнхэртэн харагдах сацуу, үйлчлэгч бүсгүйчүүд:

	— Новый Чойр! гэж цонх руу өнгөлзөв. Галт тэрэг хурд саасаар алгуур зогсов. Их тал дунд ярайсан цэл залуу тосгон оройн наранд жавхлантайяа гялалзан, орос, монгол барилгачдын зэрэгцүүлэн барьсан өвөрмөц байшин барилга нь мөн л мөнх найрамдлын ариун хөшөө дурсгал мэт үзэгдэнэ.

	«Новый Чойр» гэж нутгийнхан болон төмөр замынхан нэрлэж сурчихсан нь учиртай, Хорин таван жилийн өмнө энэ талд нэг ч байшин байгаагүй билээ. Гагцхүү үүгээр энэ ган зам шугамдаад өнгөрөхдөө цоо шинэ тосгон сууринуудыг их тал дундуур, тэнгэрийн заадал мэт ярайтал нь цувуулж босгоод өнгөрсөн ажээ. Тийм учраас Зөвлөлтийн хүмүүсийн ариун хөдөлмөр, алдарт бүтээлийн, өөрийнх нь хэлээр Новый Чойр гэж нэрлэсэн нь энэ ажээ. Харин шинэ Чойроос зүүн урагш хорин саахалтын тэртээд, Чойрын Богд уул хэмээх тасархай хөх уулын баруун урьд өвөрт, Нармандахын хад гэгч боржин чулуун их дэл хадны баруун дунд, жанжин Чойр буюу Зүүн Чойр гэгч, жинхэнэ Чойр хийдийн туурь нь одоо ч байсаар ажээ. Оцол Сансар болон Чойрын богд уул хоёр бол 1921 онд, Санбэйсийн алдарт эр, дайчин цэрэг өндөр Дугар урдаас ирэх, хойноос зугтах гамингуудыг бут ниргэн явсан түүхт газар билээ.

	Чойр өртөөн дээр буухад манай вагоныг, цуваанаас салган, чөлөөт зам дээр тавьж үлдээв. Бид Чойрын станц, Сүмбэр сум болон тэндхийн бусад байгууллагуудын ажилчин, албан хаагчидтай уулзаж, мөнх найрамдлын мөн чанар, ач холбогдлыг тайлбарлан таниулж, хөдөлмөрийн олны баяр талархлыг хүлээн сэтгэл ихэд хөдөлсөн билээ. Дараах өдрийн орой, «Новый Чойр»-оос урагш давхиулж явахад говь нутгийн шинж улам улмаар орж, урьд миний хэрэн жуулчлан явж, эртний далай тэнгисийн ёроол агсан тэр газраас элдэв сонин чулуу, чулуужсан загас тэргүүтний яс түүж сонирхож явсан минь санагдан, хажуугийн хүнд дурсан дурсан ярьж явлаа. Ер нь энэ нутаг өвөрмөгц сонин нутаг билээ. Эндхийн ардууд «Газрын өрх» гэж их ярьдаг. «Газрын өрх» гэдэг нь эгц доош орсон том нүх байдаг бөгөөд тийм ховор сонин, сүрлэг нүх Дорноговь нутагт нэлээд буй гэлцдэг. Нэгэн жишээг авч хэлэхэд Дорноговийн Хар-Айраг, сумын нутаг «хэцүү тээг» гэдэг газар «хэцүү тээгийн өрх» нэртэй их эгц нүх. Нутгийнхан тэр нүхний тухай янз янзын домог ярьдаг. Урьд тэр өрхөөр нэг ямаа орж хоёр-гурав хоногийн хойно Боржгин цэцэн ван, Говь мэргэн ван хоёр хошууны нутгийн заагт Хэцүү тээгээс баруун урагш хоёр өртөө орчим зайтай Олдохын худгийн хавьд газар дор ямаа майлах сонсогдоод байсан гэж хууччуул дурсан хэлэлцдэг.

	Бас дээр цагт шарга даага унасан нэг хүүхэд давхиж яваад Хэцүү тээгийн өрхөнд унаж алга болсон гэдэг. Харин хэд хоногийн дараа Хэцүү тээгээс баруун тийш дөрөв таван км хэрийн газарт Жаргалангийн булаг гэдэг бүлгийн ундаргаар, өрөөсөн дөрөө нь гарсан гэдэг. Аймаар тэр гүн нүх, саяхан болтол таавар хэвээр байсныг, 1962 онд, Байгаль судлах жилийн хөдөлгөөнд зоригжсон, Хар Айраг сумын хэсэг залуус очиж тайлсан байна.

	Тус сумын Цэндхүү, Даваа, Даш нарын арваад залуус, нэлээд бэлтгэл хийж тэр өрх рүү явах үед аав ээж, ах дүүс нь хориглон дургүйцжээ. Гэвч залуу насны цог золбоо, эх орныхоо байгалийг танин мэдэх дэвшилт үзэлд хөтлөгдсөн тэдгээр залуус, юунд ч үл саатан, нэг сайхан өдөр тэр нэр цуут өрхний амсар дээр очиж, олсон дүүжингээ сунгажээ. Угаас бузгай барилдчихдаг Цэндхүү, зоримог залуу Даваа хоёр, гар чийдэн багаж тэргүүтнээр зэвсэглэн, дүүжингээр доош орж, амсар дээр нь бие томтой, хүч ихтэй Даш тэргүүтэй бусад залуус дүүжинг татаж, хэзээ дохио өгсөн цагт даруй татан гаргахад бэлхэн, олсоо аажим сунган барьж байжээ.

	Эхлээд тэд нохой оруулж үзсэн боловч нохой нь гэрэл хүрч байсан газраас доош явж өгөөгүй тул өөрснөө орж, тэрхүү гэрэл туссан хэсгийг өнгөрөөд харанхуй сэрүүхэн нүхээр доош уруудсаар ёроолд нь хүрсэн байна. Гар чийдэнгээр гэрэлтүүлэн үзвээс, олон он жилийн туршид нүхний амаар зарим саваагүй хүн шидсээр 4 ханатай гэрийн хэртэй овоолсон бололтой хэсэг чулуу байсны дор цухуйж байсан хатаж хоцорсон шарга морины толгойн яс үс, дээр үеийн хийцтэй, богинохон дөрөөтэй эмээл, тохом бололтой хэсэг эсгий олджээ. Гэтэл тэр эмээлийн өрөөсөн дөрөө нь олдсонгүй.

	Тэр өрхийн ёроол гэмээр нэлээд дутуу нүх нь уртаашаа 20 орчим метр, өргөөшөө 5—6 метр зайтай байсан гэнэ. Тэнд тэд 3—4 цаг шахам байж, юм эрж, нэлээд даарсан бөгөөд эцэст нь амьсгаа нь, бүтэх дөхөж, толгой нь өвдөж дүйрч эхлэхэд сая дохио өгч олсон зүйлсээ авч гарсан байна. Гуч орчим метр гүн доороос эрэл хайгуул хийж, Хэцүү тээгийн өрхний нууцыг анх удаа тайлах зоримог алхам хийсэн тэдгээр сайхан залууст хувийн зүгээс баяр талархал хүргэн, дулаан тохилог вагоныхоо нэгэн жигд бүүвэйлэлтэд үүргэлсхийн явж, Хар-Айргийн нутгийг үдшийн шөнөөр өнгөрч, нэг мэдэхэд Сайншанд хотод хүрч өглөө нойрноос сэрэн босоцгоов.

	Эрт цаг, Чингэсийн үеийн бичиг тэмдэглэлд «Сайр усан» гэж гардаг бөгөөд, балар цагт тэнгис далай байсны гэрч болгож нутгийн өвгөд өтгөсөөс «Далай сайн шанд» гэж нэрлэсээр ирсэн энэ газар, аргагүй л эргэн тойрон нь эрт цагийн далайн ёроолыг илтгэн, цахиур мана болон нялцгай биетний бүтэн хагас дүрсүүд энд тэндгүй, эгэл чулуун дунд хэвтнэм.

	Сайншанд дээрээс өглөө харахад газар тэнгэрийн нь өнгө хүртэл гайхалтай сайхан цэлийж, ер нь энэ аймаг, ялангуяа энэ жил зун зуншлага сайтай, ажил алба, мал сүрэг нь их л өөдрөг яваа нь энгийн харахад ч ил тод ажээ. Урьд үүгээр явж байхад гандуу хатуу жил, униар манан хөшиглөөд, тоос булингар нь тэнгэрийн хаяа тулсан үзэгдэж байсан бол, одоо сэтгэл тэнийм цэлгэр талын тэртээд хадаг мэт шингэхэн цэнхэр манан аян замд харин ч таатай харагдан, газрын гарц, малын тарга, хүний хөдөлмөр гурав нь нүднээ чимэгтэй, сэтгэлд таатай байв.

	Бид, аймгийн төвийн байгууллагууд, цэргийн зарим анги, төмөр замын албаныханд хэд хэдэн удаа мөнх найрамдлын яриа таниулга хийж, уулзалт үдэшлэг болж зорьсон ажлаа сэтгэл дүүрэн амжуулаад, аймгийн зарим хариуцлагатай хүмүүстэй уулзалтын цайллага хийж, инээж наргин байх зуур миний нүдэнд нэг л танил зүстэй, чихэнд нэг л хоногшсон дуутай хүн үзэгдээд, чухам хаана үзсэнийг үл санан мунгинаж байтал тэр хүн өөрөө ирж гар барин:

	— Дамдин гуай одоо бүр тоохоо болиод сүрхий байх шив! гэж хошигнон, амар мэндийн үгс, ажил төрлийн бүтэмж зэргээ ярилцан, нийтэд хандаж, 

	— Энэ өвгөн бид хоёр, олон хоног цуг байж дассан улс даа! Энэ хүн бол, бас л сонин хачин эрэл хийж явдаг хэцүү хүн дээ! гэв.

	Тэр даруй миний санаанд 1964 оны намар Алтайн их ууланд алмасын хайгуул хийж зүдэж явах цагт, Баян-Өлгийн төв Өлгий хотын зочид буудлын нэгэн тохилог өрөөнд хамт нэлээд хоног байсан Алагаа гэдэг хүн маань яв цав санагдан, сая таньж, ажил төрөл алив нэгийг нь сонирхвол, Алагаа одоо Дорноговь аймгийн АДХ-ын Гүйцэтгэх захиргааны даргаар ажиллаж байгаа гэнэ. Ажил нь ч урагштай сайн байна. Улам сайн, улам өндөр амжилттай байхыг өөрийн болон нөхдийн өмнөөс хүсэн ерөөснөөр бид автобусаар Зүүнбаянгийн зүг давхих боллоо.

	Гэр орон шиг тохилог вагон, халамжлан үйлчлэгч хоёр жаал бүсгүйгээ түр орхин автобусанд сууж хөдлөхөд, үлгэрлэвээс усанд хөвж яваад, хадан дээр гарсан мэт боловч, автобус тохилог, зам дунд зэрэг, жолооч сайн, нөхөд хөгжилтэй, тэнгэр цэлмэг тул сэтгэл баяртай явлаа. Нас өтлөхөд аливаа юмны тохь тавыг бараадаж хоргоддог болдог ажээ. Төмөр замын албанд ороод 6 жил болсон үйлчлэгч Ширчиний Мөнхтуяа, 3 жил болсон үйлчлэгч Туваансүрэнгийн Дарьсүрэн хоёрт, аятай сайхан үйлчилж, аян замын туршид борви бохисхийлгүй, ахаа, эгчээ гэж гүйж харайж, өөрийн охин мэт байсанд нь бид цөм, чин сэтгэлээсээ баярласныг энд тэмдэглүүштэй.

	Сайншандаас урагш, Хөлгүй нуурын говь гэдэг газрыг сонирхон ярилцаж явах завсарт, автобусны цонхоор баруун зүг харвал, хаалган уул гэгч, дундуураа хаалга мэт тасархай уул, эртний их зузаан танил мэт нүдэнд дулаахан харагдаж, олон оны өмнөх нэгэн явдал сэтгэлд ургав. 1948 оны 10 дугаар сард, Зөвлөлтийн эрдэмтэн зохиолч, Ефремов докторын хамт энэ ууланд ирж, эрт галавын чулуужсан аварга мод олсон билээ. Холын балар цагийн хосгүй нэгэн мод олон сая жилийг элээж тэр чигээрээ чулуужин, эдүгээ хэсэг хэсгээр хугарсныг үзвэл, хоёр хүн арай гэх тэвэрч хүрэх бүдүүн ажээ. Тэр жил бид «Викер» хэмээх том тэрэг 5—6-г авчирч нэг тэргэнд нэг хугархайг нь арай гэж газар ухан машинаа доогуур нь оруулж байж ачаад буцахад тэр модны бүдүүн уг ёзоор, нарийн үзүүр хоёр тэнд үлдсэн билээ. Түүнийг тус аймгийн музейд одоо авчирч тавих юм бол нэн сонин сайхан үзмэр болох сон.

	Ийнхүү тэр дурсгалт онуудыг бодох сацуу Дорноговийн Хөвсгөл сумын нутаг дээгүүр баруун тийш харваас давхар давхар цэнхэр уулс, алс холд өндийж ирэн үзэгдэх мэт санагдав. Миний бие Эргэлийн зоо хэмээх хойш урагш хөндөлдсөн цэнхэр уулнаас урьд усны үхрийн зэрэг том амьтдын яс, эрхтэн ихээхнийг ухаж малтаж явсан цаг, Зөвлөлтийн эрдэмт мэргэн хүнтэй эгэл малчны хүү би тийнхүү нэгэн тогооноос хооллон, нэгэн аяганаас цайлан, цуг даарч, цуг халууцаж явсан маань манай хоёр ард түмний мөнх найрамдлын бас нэгэн мөр ул түүх дуртгал мөн.

	Тэгж явахдаа бид Зүүнбаянаар орж, газрын тос (нефть) гарган авч байгаа анхны төхөөрөмж, байр байдлыг үзсэн билээ. Одоо Зүүнбаянд түүний үлдэц газрын тос шахаж авах элдэв цамхгууд үзэгдэн, орчин үеийн байшин барилга, тоног төхөөрөмж бүхий том суурин газар, сургууль, эмнэлэг, үйлчилгээ, аж ахуйн газрууд хөгжин дэгжиж байна.

	Бид Зүүнбаянгийн төвийн хөдөлмөрчдөд ах дүүгийн найрамдлын үр шим зөвлөлтийн ард түмний тусламжийн талаар яриа таниулга хийж, элэгсэг дотноор хөгжин баясацгааж, ажил амьдралтай нь танилцав. Энэ бол эрт цагаас баялаг ихтэй, алдар цуут атар газар билээ. Одоо ч гэсэн Зүүнбаянгийн урд захад хөндөлдөн харагдаж байгаа элсэн манхан гүвээний наад хормойгоор олон жилийн өмнө намайг гөрөөс хөөж явахад газар дээр ил тархсан хэсэг ногоон төмөрлөг. Түүнийг үнэрлэж үзвээс зэсийн бал ханхалж байсан билээ.

	Олон тэмээ өсгөсөн, их говийн зоригтон, аварга тэмээчин Шуургынд очиж ажил хөдөлмөрийнхөө үр шимээр тохилог сайхан аж төрж суудгийг бид биеэр үзлээ. Том цагаан гэрт, нийслэл хотод ч дээгүүр орох үзэмжтэй цэвэрхэн эдлэл засал тавьж, хивс алаглан дэвсэж, идээ ундаан элбэг дэлбэгээр дайлан байгаа нь эндхийн нэгдэлчдийн элбэг хангалуун аж амьдрал, сум нэгдлийн нь төлөвлөгөөт ажлын урагштай өөдрөг байгааг илчлэх ажээ.

	Бид Зүүнбаянгаас мөн автобусаараа буцаж Сайншанд дээр ирээд, вагондоо тухлан, амарч, төмөр замаар урагш Эрдэнэ сум буюу Улаан уулын застав хүрч, Эрдэнэ сумын нэгдлийн дарга Мижиддорж арслантай ярилцан улмаар хөдөлмөрчид, цэргүүдтэй уулзан ажил үүргээ гүйцэтгэв. Манай сайн бөхийн нэг, өндөр нуруутай, чийрэг сайхан биетэй, тогтуун сайхан зан ааштай Мижиддорж арслан, сум нэгдлээ сайн удирдаж, сайхан амжилтад хүргэх байх гэж итгэж байна.

	Бид тэндээс, эх орныхоо дархан хилийг сонор соргог сэрэмжлэн манаж байгаа цэргийн харуулд очиж ахмад үеийнхний дайчин уламжлал, 1921, 1939, 1945 онуудын хатуу ширүүн дайн тулаануудад мөр зэрэгцэн, ахан дүүгийн ёсоор тэмцэж дассан Зөвлөлт хүний эрэлхэг, нөхөрсөг зан чанар, мөнх найрамдлын уг сурвалж болсон баримтуудыг хилийн дайчдад тайлбарлан таниулж билээ.

	Шар модны говь нэртэй нэг их өргөн цэлгэр говийн дардан замаар хурдалж явтал Сүхбаатарын партизан Дугарсүрэнгээс сэтгэл догдолсон маягаар өгүүлэх нь:

	1921 оны 3 дугаар сарын 17-ны шөнө нойтон шамраг өвөр түрийгээр орж хайлахын зэрэгцээ хүйтэн салхи сэнгэнэсэн тас харанхуй шөнө битүү модтой маш бартаа бүхий морин жимээр бидний 400-хан зэвсэгт эрчүүл Хиагт хот руу давшиж явахад мөн ч зэвүүн санагдаж байж билээ. Ер нь харийн дайсанд улсаа эзлүүлээд яргын хонь адил захаасаа алагдаж байсан тэр үед бид цөм нас залуу од хийморь ихтэй, жанжин маань ч бас цэл залуу, юм бүхэн л чухам ид шинэ эхэлж байсан цаг билээ.

	Урьд нь тийнхүү том дайн үзээгүй бөгөөд шөнө цагийн морин алхааны бүүвэйлэлтэд үүрэглэн явахдаа маргааш өглөө эрт бүрэн зэвсэгтэй, сургууль бүхий арав гаруй мянган гэмин цэргийн хориглон бэхэлсэн хотыг маань л мэдэж явдаг байх даа! Биднээс чухам хэд нь үлддэг бол доо? Ямар ч л гэсэн буцаж зугтахгүй. Тэгэхээр, гамингуудтай тулж, нэгийгээ үзэлцсээр байгаад цөмөөрөө ч үрэгдэж мэднэ. Юу л болбол болно доо! гэж л бодож явсан юм. Гэтэл харин өнөөдөр зуугийн тал илүү наслаад нам, засгийнхаа хайр халамж хүлээж, гавьяа шагналы нь хүртээд, энэ их говиор ингэж давхиж явах юм гэж яаж мэдэх билээ. Тэгсэн чинь тэр өглөө, тэнгэр цэлмээд гайхалтай сайхан өдөр эхэлж бид ч чин зоригт сайн дарга, их жанжин Сүхбаатарыгаа дагаад Хиагт руу, ёстой л сүрэг болжмор руу орж байгаа хэсэг харцага шонхор мэт орж явсан даа.

	Тэр өдрийн байлдаанд хүн бүхэн сайн байлдсан юм? Хүн бүхэн л Монголоо гэж бодохоос өөр юм бодоогүй байх. Орой нь дайсан ялагдаж зарим нь зугтсан хойно сая, ямаршуу хүнд хүчрийг давж гарснаа ойлгож, урам зориг ч орох шиг, бүх монгол орон даяараа энэ мэт байлдан дийлж, эх нутаг, элгэн олноо авран төвшитгөхөөс нааш морин дээрээс буумааргүй санагдаж нэн их сэтгэл хөөрч, бас бие амрах шиг болж байж билээ. гэж өгүүлэхэд нь миний солгой талд сууж явсан хурандаа Нянтайсүрэн тосон авч:

	— Үнэн шүү, Дугарсүрэн гуай! Тэгдэг юм байна билээ. 1945 оны 8 дугаар сард, чөлөөлөх дайнд манай нэгтгэл 3 цуваа болж орсон юм. Энэ хөндийн дундуур чинь би, гол хүчээ аваад урагшаа тэртээ тэр хятад нутагт харагдаж байгаа хар уулын зүүн дээгүүр ороод харь нутаг руу аялж явсан юм сан. Бусад ангиуд бидний хойноос зүүгээр, баруунаар тус тус замнан, нэгэн адил аян замын бэрхийг амсаж л явсан даа. Тэгэхэд би энийг бодвол залуу ч байж дээ. Гэвч сэтгэл их зовж явсан сан. Хүний газар бэхлэн хориглосон дайсан руу дайн байлдааны бэрх аянаар явж байхад, хэдий идэр залуу хүн боловч сэтгэлд нэг л эвгүй юм билээ.

	Эх орон, ард түмнийхээ энэ олон аавын хүүгийн толгойг мэдэж авч яваа миний бие, чухам хэдий нь хүний газрын хүйтэн шороонд орхих бол доо гэж бодохоос дотор хар буух шиг болоод, бас нам засаг, эх орныхоо хүлээлгэсэн өндөр итгэл найдварыг ёсчлон биелүүлж чаддаг бол уу гэж сэтгэл зовж явсан сан. Хүн бүхний царай нэг л өөр, баргар харагдаж бусдын нутагт буу барьсан дайсны өөдөөс явж байгаа гэдгийг хүн бүхэн дотроо бодож байгаа нь ил харагдана. Жанчхүүгийн даваанд Японы самуурай нар 5 жилийн турш нутгийн ард олны цусыг урсгаж байгуулсан их бэхлэлт бидний өмнө тулгарсан юм. Тэр бэхлэлтийн зөвхөн нэг шуудууг гатлах гэж бидний цэрэг хэчнээн зовж зүдсэнийг санахад одоо ч элэг өвдөх шиг болдог юм. Гүнээрээ 3 метр хагас, өргөнөөрөө 8 метр энэ их тамын дотор тал нь цавуу мэт нялцгай наалданги шавар зунгааралдсан бөгөөд юу ч нэвтрэх аргагүй юм шиг үзэгдэж билээ. Гэвч цэргийн хүн гэдэг юуг ч туулан давах тангарагтай, хатуу журам, өндөр үүрэгтэй хойно би зөвхөн, энэ шуудууг гатал! гэдэг тушаал өглөө. Чухам яаж гатлахыг тэрхэн үедээ би өөрөө ч бодоогүй байх.

	Гэтэл цэргүүд маань тэр гүн нүхний наад талаас налуулан ухаж эхэллээ. Хүн болсоор бид тийм газрыг, тийм муухай шаврыг үзээгүй билээ. Хүрз шигтгээд буцааж авч болохгүй зууралдан, хүрзний иш хугалаад болж өгөхгүй, гутал хувцас тэр чигээрээ зунгааралдан наалдаад салгахад бэрхтэй, хэчнээн сайн хөлтэй залуу цэрэг боловч халтиран унаж гулсан зууралдаж байлаа. Хөөрхий цэргүүд үйл тамаа эдлэн байж наад талыг нь алсаас налуудан ухаж арай гэж сэтлэн, шуудууны ёроолд дэвхрэн бууцгааж, лаг шаварт зууралдан ядарч зүдрэвч цаад талыг нь мөн адил сэтлэн, дээш налуулж, гарах зам нээх хэрэгтэй тул түрүүчийнхээс бүр ч хүнд хүчир ажил тулгарав. 

	Хүмүүс халтирч унан, осол эндлээс болж тархи толгойноос нь цус гарна. Багаж хэрэгслээ хугалж, шаврын муухай үнэр, өмхий уурт утуулж бөөлжин, нүд нь хавдана. Гэвч цаг алдах юм бол бүгд энэ шуудууг дотроо булшлуулах аюул, мөч тутамд заналхийлэх тул яарахаас өөр аргагүй. Тэгсээр эцсийн эцэст цаад талыг нь сэтлэн гарч чадсан юм. Дайсны нүсэр их бэхлэлтүүдийг энэ мэтээр даван давсаар хэдэн өдрийн ширүүн байлдаан хийж, шилдэг хөвгүүдийн маань зарим нь алтан амиа алдсан боловч эх орон, нам, төр тэднийгээ мартаагүй, БНМАУ-ын баатар цолоор шагнаж, ариун дурсгалыг нь мөнхжүүлж билээ.

	Нийтийн дайсан Японыг буулгаад эх нутгийн зүг буцаж явахын сайхныг үгээр хэлж баршгүй, үсгээр бичиж хүршгүй юм байна. билээ. Монгол нутгийнхаа алтан хилийг алхан орсон хойно аав ээжийнхээ халуун өргөөнд, орж ирсэн мэт сэтгэл амарч, хамаг алжаал ядралаа сая мэдэн, машинаас үсрэн бууж уйлмаар санагддаг юм билээ. Эх орон гэдэг мөн ч сайхан юм шүү! гэж ярихад нь бид нэгэн адил уярч, эх орныхоо өмнө хүндэт гавьяаг байгуулсан энэ хүний өөрийнх нь үйл явдлаас, өөрийн нь амаар яриулан сонсож байгаадаа ихэд баярлаж билээ.

	1945 оны тэр бэрх аян дайныг манай цэрэгтэй хамт зүдэрч цангаж туулсан Зөвлөлтийн баатарлаг улаан армийн хөвгүүд үлгэр жишээ, мөнх найрамдлынхаа мөр дурсгалыг өмнө зүгийн их элс, Жанчхүүгийн даваа, цагаан хэрмийн орой дээр үлдээсэн байна. Энэ түүхт их найрамдлын тухайг эх орныхоо алс хил хязгаарт энгийн ард, цэргийн дайчдад хүргэж сэнхрүүлэн явсаар бид, 10 дугаар сарын 12-нд Улаанбаатар хотдоо эргэн ирж буулаа. Говийн халуун дулаан бүсээс гэнэт цөм буух сацуу, Богд хан уул маань цагаан цасан баринтгаа нөмөрснийг харж хангай нутагт хүйтэн сэрүүн амьсгал орсныг мэдэрч даарах яарах зэрэгцэн гэртээ орцгоов.

	Гэвч өсөхөөс өтлөх насандаа уул хөвчөөр нь зорчин, улирал цаг, уур амьсгалтай нь дассан хангай сайхан нутаг нүдэнд минь аль ч газраас илүү дулаан сайхан харагдана. Энэ хангай нутагт оросын ард түмэнтэй, ахан дүүгийн халуун гараан атгалцсан түүхтэй билээ.

	Монгол-зөвлөлтийн энэ их найрамдал бол үүрд мөнх юм.

	 

	1973 он


ХЯР ДАМЖСАН МӨР

	(Замын тэмдэглэл)

	 

	Өвөл цагийн тэсгим хүйтэн (чухамхүү энэ үе)-ээр хангай хөвчийн гүнд хүний хөл тэгтлээ гишгээгүй атар онгон сарьдгуудын ноён шовх оргилууд, их мөрөн далайн мөсөн мандал дээр том томоор хагачиж овоолсон мөс мэт гялалзанхан байдаг билээ. Энэхүү зузаан цасанд битүү хучигдсан их хөвчид цан хүүрэг савсаж, цахир хүйтэн уураар нэвт жигнэж байгаа тэр зүг рүү дулаан гэр байшиндаа суугаа хүмүүс харахад сэтгэл өвдөх шиг болдог.

	Чухам л энэ үеэр ан бүхэн сүрэглэж сүрэг бүхний хүч тарга, үс сор, арьс хөрс нь бүрэн гүйцэж ирэх тул анчин гөрөөчин эрсийн сэтгэл гэр орондоо тогтохгүй алсын алсад сэхийлцэн үзэгдэх ноён шовх оргилуудын зүг татагддаг билээ.

	Үүнд өгүүлэх нь: Би тэр нэгэн өвлийн ид хүйтний дундуур Улсын Төв Музейн үзмэрт тавих хангал эр баавгай алж ирэхээр өөрийн нутаг Сэлэнгэ, Товхон хан уулын орчмоор очиж улмаар нутгийнхны буюу нэн ялангуяа анчдын хэзээнээс хүндлэн ирсэн алдарт гөрөөчин Аюушийн Вандан гуай, мөн улсын сайн анчин Дугарсүрэн лугаа гурвуул баавгай агнахаар хоёр сайн нохойтой Манхтайн голын эхний баруун зоонд явж байлаа. Гэтэл сул дагаж явсан хоёр нохой гэнэт салхидан ухасхийж модон дотор далд орсонд Вандан гуай:

	— За та хоёр хойноос нь түргэн оч! Энэ ер нь юу л болов. Ээ дээ та хоёр, нохой хөтөлж явахгүй гэх зэргээр бид хоёрыг зэмлэх санаатай байв.

	Бид хоёр ч тийм дуртай бус, дотроо Вандан гуайгаа шоолсхийн давхилаа. Вандан гуай нас өвгөрч нүдний нь хараа муудсан тул тэгэхэд залуу явсан бид хөөрхий өвгөнөөр заримдаа тохуу хийж ойрхон газар хонин дээр яваа хүнийг зааж:

	— Энэ ямар амьтан бэ? гэхэд Вандан гуай маань гараар саравчлан хараад:

	— Хүүе хө, энэ нэг л амьтан байна даа гээд мориныхоо амыг татдаг сан даа. Бид ийнхүү хөөрхий өвгөн багшаараа оролдож хөхөрч хөшиж явдаг сан.

	Нохой давхин очсон тэр газар давхин очвоос цасан дээгүүр хол хол харайсан бүдүүн хандгайн мөр бололтой бадируун том мөр байлаа. Хандгайнаас өөр амьтан тийм хол харайх нь ховор тул Вандан гуайдаа эргэж ирээд:

	— Хандгай дагаад нөгөө хоёр чинь дэмий давхиад явчихжээ! гэв. Үүнд Вандан гуай баахан эргэлзэн:

	— За тэр ч хандгай биш л байх даа. Энэ хоёр нохой очиж очиж шархгүй хандгай дагалаа гэж үү! Алив очиж мөрий нь харъя! гэв. Бид хоёр их л дургүйцэн элдвээр тайлбарласан боловч Вандан гуай замаас хазайж мөр үзэхээр очлоо. Очоод хармагц:

	— Нөгөө хандгайн мөр чинь энэ үү гэв. Тэгэлгүй яах вэ! Наадах чинь харсаар байтал хандгайн мөр л байж байна шүү дээ! гэж бид уцаарласхийж хариулбал: — За за, алив, та хоёр энэ мөрний анх гарсан газарт энээхэн дэргэд очоод нүхэнд нь хүүхэд үлдэж үү, үгүй юу үзээд ир! гэж Вандан гуай эрс өгүүлсэнд бид хоёр нүдээ ирмэлцэн явж замдаа:

	— Нүх гэнэ шүү хөөе! Баавгай гэж мань хашир бодов байна шүү! Вандан гуайн л нүх гэж энд тусгай нүх байдаггүй юм бол хандгайн мөрөн дээр юуны нь баавгайн нүх байх вэ дээ! гэлцэн хөхрөн шуугин явтал морьд маань гэнэт үргэн хуухирахад үнэхээр ч дорхноо баавгайн нүхэн дээр бид хоёр ирсэн байх тул ихэд цочлоо. Гайхсан гэдэг ч тоймгүй. Тэр нүхэн дотор хүү (бамбарууш) байсангүй. Харин баавгай нь тун сая боссон бололтой, нүх нь бараг бүлээн шахам байв.

	Баавгай нүхнээсээ салхи авч манай хоёр нохой түүний содон үнэрээр тийнхүү хөөжээ. Үүнд баавгай тэднээс цочиж, нүхнээс гарсандаа угийн тэнхээ тамир ихтэй амьтан тул тэгж хол хол харайсан ажээ.

	Ийнхүү зузаан цасанд ямар ч амьтны мөр баргийн хүнд ялгагдахгүй гардаг ажээ. Вандан гуай дээр очихдоо бид хоёр баахан ичээд:

	— Нүхэнд нь юу ч алга гэж дөнгөж өгүүлэн дув дуугүй зогслоо.

	— За хө тэгвэл энэ баавгайг мөрдөнө дөө гурвуул гэж Вандан гуай өгүүлсэнд бид хоёр ч үг дуугүй зөвшөөрөн, цааш явлаа. Хоёр нохой маань ч буцаад ирлээ. Яая гэх вэ, анхнаас бид хоёр хандгайн мөр гэж гайхуулж давхиж очихын оронд юу ч болов цааш мөрий нь дагасан бол өдийд Вандан гуайг ирэхэд баавгай алчихсан, ёстой л гайхуулах байжээ. Бид хоёр гэнэдэж цаг алдсанаас ийм их явдал гаргалаа. Ингэж олон хоног үргэлжилсэн шаргуу мөрдөлт эхэлсэн бөгөөд баавгай гэгч ухаантай зальтай амьтан гэдгийг тэгэхэд л үзсэн билээ..

	Тэр баавгай биднийг хойноосоо мөрдөж явна уу, үгүй юу гэдгийг мэдэх гэж холуур мөрдөх аргагүй маш шигүү ширэнгэ модон дундуур дугуйран эргэж өнгөрсөн мөрнийхөө ойр очоод модонд авиран гарч биднийг хүлээн харж суугаа нь тэр бололтой.

	Хойноосоо буу зэвсэгтэй хүмүүс нохой дагуулан мөрдөж явахыг яг хажуу дэргэдээс нь сайн харж аваад хэрэг биш боллоо гэхийг мэдмэгц модноосоо маш түргэн бууж байгаа нь нэгэн том бөөрөнхий хар юм үсрэн унаж байгаа харагдаж билээ. Бид ч хөтлөн яваа хоёр нохойгоо тавимагц тэр модны нь дор очоод хуцаж байхад баавгай, тэр хоёр нохойн дээрээс буучих харагдана. Энэ нь хэрэв нохойгүй гөрөөчин бол дээрээс нь гэнэт бууж эцэлгэх гэсэн санаа мэт бөгөөд нөгөө талаар модоо дагаж удаан буувал буудуулчих аюул гарч болохыг тэр ойлгосон ч байж болох юм. Ийм маягаар баавгай, үе үе эргэж модон дээр авиран биднийг харуулдах нь түүний сүрхий овлогийн гэрч. Гэтэл бас түүнээс ч илүү арга хэрэглэн, цасны цоорхой даган харайж, унасан дархи мод дамжин чулуун дээгүүр дөрөөлөн, ганц ч мөр үлдээлгүй явчих удаа хэд хэд тохиолдсон билээ. Энэ үед баавгай маань ниссэн юм шиг арилж, бид мөр хайж яваад арга буюу холуур цас ихтэй газраар битүү тойрч явж сая түүний мөрийг олж цааш мөрдөн явдаг байлаа.

	Ингэж өдөр шөнө хоёр, Торгоншарын нуруу хярыг хэжин хэрчиж тэрхүү зальт баавгайг хөөцөлдөн явах зуур Вандан гуай бидэнд Торгоншарын нурууны тухай түүх домгийг ам чөлөөгүй ярьсаар явлаа. Вандан гуай бол бичгийн алба хаагч хүн бус жирийн нэгэн гөрөөчин хүн боловч, тэр угаас монгол бичгийн ямар нэгэн номыг маш их уншдаг хүн тул үнэндээ бараг түүхчин хүн байжээ. «Эрт нэгэнт цагт Торгоншар гэгч нэгэн их хүн дорно зүгээс түмэн өрхийн хамт нүүдэллэн ирж эзэмшин сууснаар энэ их баялаг сайхан уулсыг Торгоншарын нуруу гэх болсон ажээ» гэж өгүүлэн явлаа. Энэ домгийг би 1921 оны зун цаг Дух нарсны байлдаанд давшиж ирсэн Зөвлөлтийн 105-р ангийн цэргийн хүнс бэлтгэн явахдаа Эрдэнэ вангийн хошууны Ванчиг тайжаас бас нэг удаа сонсож явсан билээ.

	Энэ мэт сонин зүйл ярьсаар явтал баавгай маань бидний мацаж гарах аргагүй эгц өндөр хад асга өөд авиран одсон мөр байв. Хойноос нь гаръя гэвч гарах аргагүй аймаар хадан хавцалд тулаад бид мухардлаа. Гэвч хүн ухаанаар түүнээс илүү тул тэрхүү хад асгыг их холуур тойрон явж мөр хайсаар дархи дамжин эргэн явсан мөрий нь олж сая үргэлжлэн мөрдөв. Гэтэл баавгай маань бидний нэвтрэн орох аргагүй гүн их хавцал ганга руу бууж орсон байлаа. Бас мухардав. Хавцлыг алс холуур тойрон явсаар баавгайн мөрийг нэлээд хол зайдуу газраас илрүүлэн дагасаар энэ мэт олон залийг нь давлаа. Бид шөнө амарч унтаацгаах боловч тэр баавгай огт унтахгүй нэгэн хэмжээний алхаагаар аажим явсаар маш холдон одсон байх ажээ. Харин хүн шиг хааяа нэг хэвийн бааж шээсэн үзэгдэхээс өөр юмгүй, ингэж дөрөв хоног явахдаа огт нойргүй, амралтгүй явсан тэр баавгай ер нь эцэж цуцах шинж огт үгүй ажээ. Нэгэн өдөр бид, хоёр нохойгоо хөтлөн урьдын адил мөрдөн явж байтал баавгайн мөр бараан газраар орж алдагдлаа. Вандан гуай:

	— За баавгай ч энд л байх шиг байна. Би энэхэн хойд овгор дээр гурван морио бариад сууж байя. Та хоёр энэ чигтээ жаахан яваад нохойгоо тавьчхаарай! Тэгтэл учир нь аяндаа олдоно оо. Би түүгээрээ баавгай гарч ирэхийг харвал буудахыг бодъё гэв.

	Бид хоёр хэлсэн ёсоор нь жаахан явтал хөтөлсөн хоёр нохой салхи үнэрлэн тэмүүлэх тул нохойгоо тавьсанд хоёр нохой маань салхи үнэрлэнгүүт баруун өмнөх хэсэг ширэнгэ бүхий битүү мод руу давхин далд орлоо. Тэр дороо хоёр нохой хавшин хуцаж эхэллээ. Бид хоёр ч газрын дээд талаас бие далдлан яаран гүйж очлоо.

	Гэтэл лут бүдүүн нэг баавгай нүхнийхээ амсарт бөгсөөрөө суун хоёр нохой зэрэгцэн байх нь үзэгдэв. Хоёр нохой, биднийг хараад улам омогшиж баавгай руу ойртон дайрч, баавгай ч нохдыг дайрах гэж уурсан хүрхэрч ухасхийн нүхнээсээ холдох нь харагдав. Хоёр нохой биднийг харах боловч баавгай биднийг огт харахгүй байлаа. Нүхний ар шилд нэн тулж очтол Дугарсүрэн маань бөгсөөрөө суусан мэт түр будилаад даруй гүйцэн ирж хоёул нүхийг шилдэн завдлаа. Буудах гэхэд хоёр нохой баавгайтай таширлан гялалзаад болж өгөхгүй байлаа. Гэтэл ноход ч баавгайн хоёр талаар гэнэт шурхийн эргэж нааш бид хоёр өөд давхисан бөгөөд баавгай угаас хүнд хөшүүн биетэй хүчирхэг амьтан болохоор тийм сүрхий эгц ташуу газар даруй түргэн эргэж чадахгүй бөгсөөрөө газарт суун эргэдэг юм. Тэгээд нааш хөдлөх үед нь бид хоёр бараг зэрэг буудаж оносон авч амь алджээ. Баавгай улам уурсан хүрхэрч улаан хөөс сахруулан нааш ухасхийн хүрч ирэх зуур бид хоёр дахин хоёр хоёр удаа буудавч баавгайг унагаасангүй. Аймшигтай уурсан амаа том ангайж, том том цагаан шүд соёо нь яралзан хэлээ унжуулан нүд нь гялтганан хялалзсан тэр хүчирхэг араатан хоромхон зуур бид хоёрт тулан ирлээ. Хоёр нохой маань баавгайн хоёр талаас хавшин дайрч урдуур нь зөрөн боргоосонд уурласан баавгай, хоёр нохойтой хөөцөлдөн цааш эргэж газрын уруу холдсон тул ноход маань түүнийг орхин гэнэт эргэж нааш давхив. Баавгай ч мөн л суун эргэж, бид хоёр ч дахин буудлаа. Бууны сум баавгайн үс яран, утаа манартал онож байгаа харагдавч баавгай огт унахгүй улам догшрон хүрхэрч сүртэйеэ дүүлж ирлээ.

	Бид бууны хүхээ дэх сумаа дуусав. Хоёр нохой маань урьд адил дахин аминд орж, баавгайг холдуулан дагуулж нэлээд зайтай орхин гэнэт эргэн ирлээ. Бид бас буудлаа. Баавгай их л сүртэй чанга хүрхрэн үсэрч дэргэдээ байсан 30 орчим см. хөлдүү хар модны дунд хэрээр нь хуга дарахад тэр мод дундаас хоёр тохой илүү хэрчим мод хол сүнгэнэн үсэрч унасан бөгөөд ургаа модны бөгс нь газартаа үлдэж, цээжийг нь баавгай урд хоёр хөлөөрөө тэврээстэй унаж тэр чигтээ үхсэн билээ.

	Дэргэд нь байсан бид хоёр, тэр модонд нь цохигдох шахамдаж, үнэндээ үхэж байгаа тэр сүрхий амьтны хөлд нь үрэгдэхэд хүрч байж тэр баавгай дээрээ нэг юм амсхийн хөлсөө арчин суутал хоёр нохой маань бид хоёрын дэргэд ирээд гар долоон гиншин гасалж «Та нар яасан муу буудах юм бэ? Бид хоёрыг байгаагүй бол та хоёр, энэ баавгайн дошин дээр өнгөрлөө шүү!» гэж зэмлэх мэт байв. Тэр баавгай бол бидний мөрдсөн баавгай биш, өөр шил цагаан маш том догшин баавгай бөгөөд одоо түүний чихмэл нь Улсын төв музейн үзмэрт зогсож байна.

	Харин бидний мөрдөж явсан баавгай маань биднийг энэ ууртай том баавгай дээр зориуд оруулж орхиод өөрөө амь зулбай цаашаа мөрөө буруулан арилжээ. Бид ч бас цөхөрсөнгүй хэд хоногийн танилынхаа хойноос элдэв аргаар мөрдөн дагасаар хуучин нүхэн дээр нь очлоо. Тэр баавгай яаж ч залилаад мултарч эс чадахдаа өөрийн гарцаагүй  үхлийг мэдээд дөрөв хоногийн урьд ангижран гарсан хуучин нүхээ нэг эргэж очсон ч байж юу магад! Гэвч нүхэн дээрээ удсангүй цааш шууд явчихжээ. Мөрөөр нь дагаж Сангалтын адгийн баруун гозгорт гүйцэн очиж алсан билээ.

	Бид хоёр, хашир гөрөөчин Вандан гуайн удирдлага доор явж Сэлэнгийн умард этгээд түүхт байлдаан болсон дэвсгэр нутаг Дух нарснаас зүүн хойш баруун зүүнээ үргэлжлэх Хантайн урт нурууны нэгэн хэсэг Торгоншарын нуруу, түүний үргэлжлэл Будлан пүүсгэрийн олон давхар нуруу хярыг хэдрэн сүлжсэн янз бүрийн амьтны мөрийг хэд хоногоор мөрдөн хайж хоёр том эр баавгай (шармаахай)-н олзтой буцаж ирсэн нэгэн удаагийн жижиг аялал ийм байна.


ХӨВЧИЙН БИТҮҮ ГҮНД ХӨГЛӨСӨН НЭГЭН ӨДӨР

	(Дурсамж)

	 

	Ид өвлийн шалай хаялан, цан хүүрэг савссан чив чимээгүй их хөвчид морин дээрээс хаясан шүлс зуураа хөлдөн хугарч газардах тийм сүрхий хүйтэнд дан мориор олон хоног шилийн гөрөө хийнэ гэдэг хялбар бус бөгөөд чухамхүү ид насны чадал зааж явдаг үнэхээрийн бэрх ажил мөн. Ийм нэгэн өвлийн (1949 оны) жин хүйтний үеэр одоо Зэлтэрийн сангийн аж ахуйн төвд энгийн амьдран суугаа Бадрахын Дугарсүрэн гэгч нэгэн сайн анчныг би хотоос амиадан очиж Бүрэнхан уул хэмээх ой хөвч, ан гөрөө ялангуяа сайн чанарын тарган том гахай зэргээр асар баялаг ууланд сар гаруй хамт гөрөөлөв.

	Тэр жил цас их унасан тул их хөвчөөр гөрөөлөн явахад нэн бэрх байлаа. Гэвч Дугарсүрэн гөрөөчин бол хар бага наснаасаа хангайн уулсаар гөрөөлөхдөө Бүрэн хан ууланд бүхэл насаараа тэнэж, гөрөөлөх газраа өөрийн алган дахь юм шиг гүйцэд сайн мэддэг болсон тул би түүний удирдлагаар явлаа. Гэтэл хамт явсан нэгэн нөхрийн маань морь муудсан тул түүнийг отог дээрээ түр амрааж орхиод, Дугарсүрэн бид хоёр, Бүрэн-ханы оргил (таг)-аар самрын гахайд хүрэхээр өглөө эртлэн мордож яв явсаар Амарбаясгалант хийдийн арын ноёлох оргил дээр гарч иртэл зүүн тийш өнгөрсөн нэгэн баян сүргийн шинэхэн мөр дээр тулгаран буутал, бас тэр мөрийг дагасан бололтой гурван анчин ирэв. Тэгэхэд өвлийн богинохон өдрийн жин үд болж байв. Харилцан мэнд усаа мэдэлцээд аль газраас яваа зэргээ ярилцвал:

	— Бид анх Улаанбаатар хотоос гарсан, газар сайн мэдэхгүйн дээр цас нэн их, мод битүү, уул өндөр бартаатай тул ан гөрөө хийхэд тун хэцүү байна. Өчигдөр орой л энэ сүрэг гахайн мөртэй тохиолдож, мөрийг дагасан маань энээ. Та хоёр бидэнтэй хамт явахгүй үү? гэв. Дугарсүрэн маань:

	— Бидний унаа баахан муудаж яваа тул одоо эртхэн буцахаас өөр аргагүй гээд над өөд нүдээ ирмэн, шууд мордон тэднээс салж хөдөлсөн тул би ч бас дагалдан хөдөллөө. Үүнд би их л дурамжхан байв. Нөгөө гурван анчин тэндээ тамхи татсаар үлдсэнд би дотроо энэ их олон гахайн мөрөөр эдний хамтаар явсан бол аятай байхгүй юу? юунд энэ маань ингэж мугуйдлан яарч энэ маш бартааг бэрх ар руу бууна вэ! гэж их л урамгүй явлаа, тэндээс нэлээд холдсон хойно Дугарсүрэн 

	 — За хө ингэж гүйсэн гахай чинь Нумт цагаан булуу гэгч энгэрт очдог юм даа. Одоо хоёулаа тийшээ шууд очсон нь дээр гэв.

	Нумт цагаан булуу гэгч газар бол одоо биднээс чанх хойд чигт нэлээд зайдуу байна. Гахайн тэр мөрийг дагавал тэртээ зүүн хөхөрч харагдах нуруугаар тойрон явж Нумт цагаан булуунд хүрнэ. Бид хоёр ийнхүү чигээрээ очсон нь дээргүй юу? гэв. Бид хоёр нэгэнт зорьсон газраа төдхөн очиж морьдоо далд уяад нэгэн өндөр ханан хадан дээгүүр өнгийтөл яг гахайн дээрээс өнгийжээ. Тэнд бүгд 80 орчим гахай бараг бөөнөөрөө шахам 20-иодхон алхмын зайтай газар ямар ч сэжиг ажиггүй идшилж байна. Энэ бол анчин хүмүүст ховорхон тохиолддог зэрлэг гахайн баян сүрэг байсан тул Дугарсүрэн маань:

	— За хө хоёулаа одоо хоёр гурваар нь давхардуулж шагайгаад л атгаад байна даа! гэж шивгэнэсэнд бид хариуд нь

	— За! гэж шивнэн толгой тохив. Би буугаа хэдий нь онилоод хоёр бүдүүн гахайг давхардуулан шагайж Дугарсүрэнгийнхээ бууны дууг чагнан байв.

	Дугарсүрэн бол нэрт сайн анчин тул би тийнхүү удтал хүлээн байтал буу нь сая тас хийв. Би ч шагайснаа санд мэнд яаран мултлав. Олон гахай ч бут үсрэн үймж давхилдахад бид хоёрын буун дуу ч саваан дуу шиг боллоо. Эхний хүхээ сум дуусаж өврөөсөө хавчаартай таван сум гаргаж хийгээд буудав.

	Би лав л 15 буудаж амжсан бөгөөд Дугарсүрэн чухам хэд буудсаныг бүү мэд! Бодвол надаас дутуугүй буудаа. Гэтэл уг газартаа нэг ч гахай унасангүй бүгд л зүг зүгтээ сацлын арвай шиг давхилдан модон дунд шургалан арилав. Бид хоёр ч бүр цагаандаа буучхаад дэмий л гайхан буундаа сум хийж суутал чухам хаанаас гарч ирснийг бүү мэд, гэнэт нэг том гахай яг бид хоёр өөд чиглэн давхиж яваа харагдана. Хоёулаа түүний өмнөөс зэрэг зэрэг л буудаад бас л оносонгүй хүхээний сумаа дуусах үед гахай бүр тулж ирлээ. Гахай бол чиглэн гүйсэн нэг л зүгтээ юу ч болж байсан эргэлтгүй гүйдэг араншинтай амьтан тул арга буюу бид хоёр сандран босож зайлахаас өөр замгүй боллоо шүү! Хоёулаа сандран зайлж ухрангуут буугаа сумлаж нэгэнт өнгөрсөн гахайны хойноос бас л дахин зэрэг зэрэг буудсаар бүүр мод руу орж дуусахын даваан дээр чухам хэний маань сум туссаныг бүү мэд! Арайхийн нэг нэг юм цааш нь харуулж авлаа. Энэ нь «их санасан ууланд гөрөөсгүй» гэгч болов! Ийнхүү хүний урдуур булаацалдан ороод тийм сайхан бололцоотой газар баян сүрэгтэй тохиолдоод, төчнөөн олон сумаа хий цацаж хаяад харин завшаанаар өөрөө гүйж ирсэн ганц гахайд хадруулан завдаж байж арай гэж сайн бууны хүчээр нэг юм алсан болж, ичсэн нүүрэндээ арай ганзага хоосонгүй амьдын төдий хоёр амьтан унасан морины хүчээр сая нэг хүргэгдэн ирэв.

	Энэ мэтээр хөглөж явсан энэ удаагийн ан иймэрхүү урагш муутай дуусаж билээ. Ер нь ямар ч нэр цуутай сүрхий анч хүмүүст ийнхүү бүтэлгүй явдал ой хөвчийн бөглүү гүнд олонтоо тохиолддог юм. Тэр бүрийг ярихаа ганзага нэг бус нөхдөөс ичнэм!

	 


МОНГОЛ ОРНЫ АН АГНУУР

	(Тэмдэглэл)

	 

	Монгол орон бол эрт цагаас ан гөрөөгөөр маш баялаг бөгөөд ард түмэн нь ан агнуурын асар баян туршлагатай, өвөрмөц орон билээ. Ан агнуурын түүх монголд эрт урьдаас эхэлсэн нь хад чулуун дээр дүрслэгдэн үлдсэн эрт балрын ан гөрөөний сүг зургууд зэргээс тодорхой болно.

	Манай эх орны газар зүй, байгалийн үзэсгэлэн, цаг уур бусад орнуудаас ихээхэн ялгаатай ан амьтан шивээлэн хоргодож, идээшиж дасахад зонхилох нөлөө-нөхцөл нь болсон байна. Эртийн эрт цагаас эхлэн атар бэлчээр, цэнгэг ус, бартаа нугачаа бүхий уужим зэлүүд говь тал, хангай, алтай алагласан энэ нутагт янз бүрийн ан өсөж үржих өлгий нь болсоор ирсэн тул ийм нутгийг эзэмшин аж төрж ирсэн монголчууд олон үеийн турш нүүдэллэн аж төрж ирсэн байна. 

	Хүн төрөлхтний балчир ахуй үеэс эхлэн, чулуун зэвсгээр ан агнаж байсан эрт балрын цагаас аж ахуйд ашиг тустай зарим гөрөөсийг барьж гэрийн болгон тэжээсэн нь хүний амьдралд ашиг тусын хувьд эхний том түүхэн алхам болсон бол тураг гөрөөсийг тэжээгээд зогсохгүй уналга, ачлагад хэрэглэх болсон нь ашгийн хувьд бүр ч чухал ач нөлөө үзүүлж, гөрөөчин олны хүч чадлыг асар их урагшлуулсан байна.

	Агнасан ан гөрөөсний зөвхөн мах, арьс зэргийг хэрэглээд зогсоогүй улмаар зарим зүйлийг ардын эмнэлэг, гар урлал, жижиг үйлдвэрлэлд хэрэглэх болсон нь ан агнуурын ашиглалтад гарсаар ирсэн хөгжил дэвшлийн үүсвэр мөн. Үүний зэрэгцээ ан агнах зэвсэг хэрэгсэл санаачлан бүтээж ирсэн нь дэлхийн олон улс үндэстэнтэй эн зэрэгцэж явжээ.

	Ардын засаг тогтож, эртнээс уламжилсан эзэрхэг дарлал ёс, багаж зэвсэг өмчлөх хийгээд хүний хүчийг хувьдаа завших явдлыг устгаж ард түмэн эрх чөлөөгөө байлдан олсны ачаар үйлдвэрлэх хүчин, багаж зэвсэг, унаа болон нийт хөгжил дэвшил асар хурднаар урагшлан хөгжлөө. Анчид хурдан буу, хурц зэвсэг, ан агнуурын боловсронгуй аргуудыг хэрэглэн, хурдан техник унаж эхэлсэн нь ан агнах хүч чадлыг үлэмжхэн нэмэгдүүлж, үүний зэрэгцээ ан агнуурыг ашиглах үйлдвэрлэлийн чадал туршлага зогсолтгүй өссөн билээ. Одоо үед улс эх орныхоо нэр хүнд, хөгжлийн төвшнийг дагаж, монгол орны ховор нандин ан агнуур дэлхийн тавцанд гарч, олон улсын яармаг, гадаадын худалдааны зах зээл дээр, нийтийн сонирхлыг татаж дэлхий дахинаа аваргын амжилтад хүрсээр байна.

	Төв Азийн өндөрлөгт нэг сая таван зуун мянга илүү ам дөрвөлжин саахалт нутагтай монгол орон бол газар зүйн талаар уул ус тэгш тал, ой хөвч, хад бартаа, говь цөл алагласан уудам нутгийг хангай, алтай, хээр, говь, цөлийн бүс гэж ерөнхийлөн хуваадаг бөгөөд бүс тус бүрийн онцлогт тохирон идээшсэн ан гөрөөстэй, ан гөрөөс бүхний онцлогт тохирсон агнах арга барилтай билээ.

	Манай орны хангай хөвчид тураг ба үслэг ан гөрөөсний ихэнх нь орших бөгөөд хандгай, буга, бор гөрөөс, баавгай, гахай, шилүүс, чоно хүдэр, зээх, халиу, булга, харх, солонго, минж, хэрэм зэрэг мах өөх, үнэт үс, эмнэлгийн болон гоёл чимэглэлийн ач холбогдол бүхий ан амьтан уул сарьдгийн аль ч нугачаанд, хэд хэдээрээ буюу бүхэл бүтэн сүргээрээ тохиолддог билээ.

	Хээр талд мануул, үнэг, тарвага, хярс, дорго, туулай, цагаан зээр, чоно зэрэг ан гөрөөс элбэг оршдог. Говьд хар сүүлт хэмээх нэгэн төрөл зээр, хадны шар баавгай (мазаалай) хулан, тахь, хавтгай зэрэг дэлхийд ховор сонин ан гөрөөстэй, Алтайд аргал, янгир, ирвэс, хар тарвага зэрэг чухаг ховор амьтадтай тул монгол орон бол ан агнуурын хувьд дэлхийд ховор, гайхамшигт орон юм. Энэ гайхамшигт ан гөрөөний асар баялаг нөөцөө монголын ард түмэн, эрт балар цагаас эхлэн ашигласаар ирсэн баялаг туршлага, өндөр уламжлалтай бөгөөд бас загас, шувуу зэргийг агнаж бүргэд, харцага, шонхор зэргийг тэжээж ан гөрөө бариулж сурган ашиглаж иржээ.

	Хандгай, буга, гахай, бор гөрөөс, цагаан зээр, хар сүүлт зээр зэрэг мах өөхний өндөр ашигтай ан монголд үлэмжхэн байдгийг тооцоолж үзвэл хүнсний арвин их нөөц мөн бөгөөд, нас гүйцсэн дунд зэргийн эр хандгайг агнаад бохирын хамт жигнэж үзэхэд 500 килограмм хүрч байснаар бодоход тодорхой байна. Мөн хандгайн сайн чанарын арьсыг улсын бэлтгэлд авч үйлдвэрлэлийн аргаар боловсруулж бөх, үзэмжтэй бүтээгдэхүүн гаргах боломжтой юм. Зөвхөн хандгайн арьсны годуудыг зүйж, анчин хүний маш бөх, хөнгөн, үзэмжтэй гутал хийж дээр үеэс хэрэглэж ирсэн туршлага бий тул тэр тухай дуу ч бий билээ. Нэг хандгайнаас 300 орчим килограмм цэвэр мах гарна. Тарган цагтаа олон уулзах (ууцан) дээрээ 7—8 см зузаан өөх байдаг. Ялангуяа хандгайн уруул хамар маш сайхан амттай тул эртнээс элдэв ёслол хүндлэлийн хоол зуушинд хэрэглэж байсан уламжлалтай билээ.

	Буга бол хандгайгаас биеэр багавтар боловч ашгаар багагүй. Монголчууд эртнээс бугын арьсаар хөм хийж, шөрмөсөөр нь юм оёдог байснаас гадна хүүхдийн хүйг бугын шандсаар боовол нэн сайн гэлцдэг. Хүзүүний нь арьсаар сур татлага хийж, их биеийн нь арьсаар холбоо богц (ачмаг) зэрэг аж ахуйн чухал хэрэгсэл хийж байлаа.

	Бугын мах үхрийн махтай адилхан тул монголчууд хоол ундандаа өргөн хэрэглэж урин дулаан цагт борцыг нь хэрэглэдэг байв. Буга 8-р сард хуруу зузаан сэмжтэй, өөхөн тарга ихтэй болдог тул нэгэн тойхон бугаас бүтэн шуудай өөх гардаг, мах нь 200 гаруй кг болдог. Буга бол манай оронд Хандгайнаасаа элбэг оршдог.

	Эдгээрээс гадна зэрлэг гахай бол өөх махны чухаг ан юм. Мах нь амт сайхантай, шингэц, тэжээл сайтай, өөх нь эрт цагаас дорно дахины ардын эмнэлэгт, мэнгэр өвчин анагаахад хэрэглэж ирсэн, мөн ходоодыг дотрын архаг өвчинд хэрэглэдэг гэлцдэг. Тарга тэвээрэг гүйцсэн бодон гахай 150—180 орчим кг, мэгж 90—100 кг татдаг. Энэ нь дундаж жишээ билээ. Эцэнхий гахайн арьс маш зузаан бөх тул эмээлийн гөлөм дэвс зэргийг хийдэг байсан. Одоо үйлдвэрийн аргаар боловсруулж олон зүйл эдлэл хийж болох байх!

	Ойн бор гөрөөс, тал хөндийн цагаан зээр, говийн хар сүүлт зээрүүд, цөм нэгэн адил цэвэр сайхан махтай, хүзүүний нь арьс бөх тул уургын хуйв, ногт, сур хийдэг. Ялангуяа цагаан зээр бол хээр талд хэдэн мянгаараа сүрэглэн явдаг манай элбэг баян ангийн нэгэн тул түүнийг зохион байгуулалттай агнаж, махыг улсын бэлтгэлд хэрэглэдэг билээ.

	Бөхөн гөрөөс, аргал, янгир мөн л мах өөхний өндөр ашигтай ангууд бөгөөд тэдгээрийн эвэр толгой зэргийг орд харшийн чимэглэлд тэр хэвээр нь хэрэглэдэг тул үнэт ховор ан болно. Саяхан болтол хулан тахийг агнаж идшинд хэрэглэж байсан бөгөөд мах нь адууны махтай адилхан асар сайн чанартай билээ.

	Монголчууд, эртнээс чоныг авлаж ирсэн бөгөөд бөх сайн үстэй дулаахан арьсаар нь дах, дэгтий, дээл, хүрэм хийж өвлийн хүйтэнд аян замд хэрэглэж иржээ. Одоо улсын бэлтгэлд чонын арьсыг өндөр үнээр бэлтгэдэг бөгөөд мал сүргийн дайсан болсон тэр араатан лугаа газар сайгүй тэмцэл явуулснаар сүүлийн үед чонын хөнөөл эрс багасаж байна.

	Чонынхоос гадна баавгай, шилүүсний арьс үс дулаан, бөх байдаг. Харин үнэг, хярс, тарвага, халиу, минж, булга, илбэнх харах, дорго, мануул, солонго туулай зэрэг үнэт нарийн үс дулаанаас гадна зөөлөн, хөнгөхөн, үзэмжтэй тул баяр ёслолын үнэт гоёлд хэрэглэдэг. Эдгээр үсийг гадаадад өндөр үнээр гаргадаг билээ.

	Тарвага бол монгол оронд түгээмэл дэлгэрсэн чухал ашигтай ан юм. Тарваганы мах, арвин их өөх нь хоол унданд зохимжтой, шингэц сайтай, арьс нь үс-сор, хөрс сайтай тул ангийн хэрэгцээнд эртнээс ашиглаж иржээ. Ялангуяа гадаадад өргөнөөр гаргаж байв. Түүний үсийг будаж гоёлын хувцас үйлдвэрлэдэг билээ. 1940—50 онуудад тарвагыг 1.800000 хүртэл агнаж байсан билээ. Энэ нь зарим нутагт тарваганы үр үндэс тасрахад хүрэх, тарвага дүрвэж нүүх зэрэг явдал гарах шинж тэмдэг үзэгдсэн тул цаашид тарвага агналтыг эрэмбэ дараатай, дэг журамтай болгон зохицуулах ажээ.

	Тэр үед манай орны нийт тарваганы нөөц 8 сая гаруй байсан бол одоо 6 сая орчим гэж тооцоологдож байна. Ангийн үс бэлтгэх явдал манай оронд сүүлийн жилүүдэд тогтмолжиж, анчид нь цэгцэрч байгаа явдал улсын чухал нөөц болсон ангийн баялгийг зүй бусаар бүрэлгэх явдлыг жилээс жилд багасгаж байгаа сайн талтай билээ. Гэвч ан агнаж байгаа хүн бүхэн ан гөрөөний хатуу сахилга, хууль-зааврыг тэр бүр нарийн чанд дагаж мөрдөхгүй байгааг анхаарах хэрэгтэй юм.

	Ан гөрөө, ангийн үс бэлтгэл нь улсад ямаршуу чухал байр суурь эзэлж, хэчнээн ач тус, орлого оруулдгийг зөвхөн ганц жилийн дундаж хэмжээгээр төсөөлөн бодоход тодорхой байна. 1966 онд тус улсын хэмжээгээр агнаж бэлтгэсэн үслэг ангийн дотроос тарвага 1200000, үнэг 54200, хэрэм 89000, хярс 35800, чоно 4200, мануул 7600, шилүүс 500, солонго 1240, үен 1210, дорго 2660 байжээ.

	Ан агнах явдал бол хэн дуртай хүний сонирхол, зугаа цэнгээний зүйл биш бөгөөд улс нийгмийн чухал нөөц баялаг, ард түмний халдашгүй дархан өв хөрөнгө юм. Хуулиар зөвшөөрөгдсөн ан гөрөөсийг агнахыг зөвшөөрсөн цагт нь хэн ч, ямар ч хэмжээгээр агнах эрхтэйгээр барахгүй, ан агнуурын зэвсэг, төхөөрөмжийг улсаас зохих үнээр нь худалддаг.

	Гэвч энэ бололцоог буруугаар ашиглан ан гөрөөний нөөцөд хохиролтой, улсад ашиггүйгээр ан агнаж, үнэт арьс үсийг сүйтгэн, үй олноор нь хядаж, үр төлд нь хор хүргэх, үргээх, хордуулах зэрэг нь иргэнийхээ эрхийг буруугаар ашигласан буюу далимдуулсан хэрэг тул тийм этгээдүүдтэй ард иргэн бүр шударгаар тэмцэх хэрэгтэй.

	Бид, монгол орны ан агнуурын тухай ярихдаа, түүний ашиг шимийг юуны өмнө авч ярилцах ёстой. Энэ асуудлыг ярихад, анчин бүхний хувийн хариуцлага, ан гөрөө сонирхогч хэн бүхний зөв, буруу хандлагыг шууд авч ярих ёстой. Агнасан ан бүхнээ эзний ёсоор арчлан, улсын бэлтгэлд дээд зэрэгтэйгээр тушааж чадвал сая ан агнуурын ашиг тус нийтэд хүрч, хөдөлмөрчин олны хэрэгцээнд зохих тус нэмрээ хүргэхээс гадна улсад ашиг орлого болж чадна. Энэ бол юуны өмнө, зэр зэвсэг бариад ан гөрөөнд гарч байгаа хэн бүхэнд давын өмнө хамаарах чухал асуудал мөн. Зэвсэг багажаа юуны өмнө сайтар мэдэж, чадмаг эзэмшиж сурсан байвал зохино.

	Ямар нэгэн буу олж аваад, түүнийхээ тусгал, хүч, барилыг сайн мэдэхгүй, юу юугүй сум бүсэлж, буу агсаж ан гөрөөнд гардаг явдал элбэг үзэгддэг нь чухам ийм хүмүүс ан гөрөөний идээшин байгаа газар очоод амь алдан буудаж шархдуулан орхих, үргээж хулжаах, хий буудаж хөөх, зэргээр хээрийн ан гөрөөсний тайван байдлыг алдагдуулан нийтээр нь үргээх хор хөнөөл байдгийн дотор шарх олсон зарим нь яваа яваандаа хэнд ч хэрэггүй үхэж сүйдэх буюу өвчилж элдэв халдвар тараах хүртэл осолтой бөгөөд хохиролтой байдалд хүргэдэг.

	Бас хувийн ашиг завшаан хайж моторт унаагаар хулгайн чанартай ан хийж байгаа зарим хүмүүс, улс нийгэмдээ хэчнээн хохирол учруулж байгаагаа ойлгох хэрэгтэй. Ан гөрөөний нарийн ёс дэглэмийг зориуд зөрчиж, үнэт үс арьсыг устган өөрийн эрх сонирхолд зохицуулан тарваганы боодог хийх, дархан цаазтай ан гөрөөсийг нууж агнах, гол мөрний усанд элдэв бодис дэлбэлж загас жараахайг үй олноор нь устгах, хээрийн бэлчээрт элдэв хор хамаа бусаар хаях зэрэг явдал бол ангийн хууль зөрчсөн төдий хэрэг биш улс нийгмийн социалист ариун өмч-мөнгөн хөрөнгөнд бузар хуруу дүрсэн лугаа чанар адил хорт хэрэг мөн.

	Манай нам засгаас ард нийгмийн чинээлэг боловсон аж амьдралд санаа тавьж ан агнуур, ашиглалтын хууль гаргаж, ховордсон ан амьтдыг үржүүлэх зорилгоор дархан цааз тогтоож байгаа явдал бол өөрийн орны эдийн засаг, нөөц баялгийн хэтийн ашиг тус, сайн сайхныг урьдчилан бодож боловсруулж, дэс дараалалтай зохицуулсан хэрэг мөн. Энэ бол ан агнуурын ашиг шим, олз олборыг дээшлүүлэх эн түрүүний бодит арга хэмжээ мөн. Нөгөө талаар дэлхий дахинаараа хүрээлэн байгаа байгаль орчноо хамгаалах асар чухал, том асуудал, дэвшүүлэн тавиад улс үндэстэн бүхэн энэ талаар ирмүүн тэмцэл явуулж байгаа одоо үед ан гөрөөний эх орон, идээшил-ордон нь болсон уул хад, ой хөвч, ус мөрөн хийгээд ургамал газрын амар амгалан байдлыг эвдлэх, сүр үзэмжийг нь бусниулах, түйвээх явдалтай тэмцэх хэрэгтэй. Ан агнуурын ашгийг дээшлүүлэхийн тулд бид ан гөрөөсийг гэрийн мал шиг хариулж тэжээх биш, тэр ан гөрөөсийг зүй бусаар хөнөөх явдалтай тэмцэж, ан агнуурын хуулийг нарийн чанд биелүүлэх явдал гол арга хэмжээ мөн.

	Ан гөрөөсний ихэнх хувийг хангайн бүс, ой хөвчөөс намрын сэрүүн улирал ормогц агнаж бэлтгэдэг, тэгтэл бас хангай хөвчийн аль үзэсгэлэнтэй газраар элдэв зугаалга хийх, жимс, самар түүх нэрийдлээр машин хөсөгтэй гарч олноороо шуугин, гал нөөлөг түлж, буу цоор талбин, элдэв шил лонх, төмөр лааз, цаас мэтийг новшруулан хаях явдал үзэгдэж байгаа нь ан агнуурын ашиг орлогыг яваандаа багасгасаар байх аюултай гэдгийг анхаарч хэмжээ зааг тогтоовол зохилтой.

	Сүүлийн жилүүдэд нам засгийн тогтоол шийдвэр, анхаарал халамжаар, хар үнэг, булга, буга зэрэг өндөр үнэт ховор чухаг ан гөрөөсийг тэжээж үржүүлэх аж ахуй байгуулан ажиллаж байгаа нь ан агнуураас орох орлого ашгийг дээшлүүлэхэд ихээхэн ач холбогдолтой алхам болж байна. Цаашид, манай орны шударга иргэн бүхэн, ан гөрөөс, байгаль орчноо хамгаалан түүний нийгмийн ашгийг дээшлүүлэхэд санаа тавьж явах хэрэгтэй байна.

	Ан агнуур бол зөвхөн эдийн засгийн ашигтай төдийгүй айл гэрийн амь зуулга, хүнс хоолны нөөц хэмнэлт зэрэгт үлэмжхэн ач тустай билээ. Түүгээр барахгүй ан агнуур бол нэгэн төрлийн спорт юм. Анчин хүний бие махбод эрүүл чийрэг явж, хөнгөн гавшгай залуу халуун байдлаа удтал хадгалан, урт удаан насалж ирснийг ард түмний амьдрал дээр үзсэн туршлага бэлхэн гэрчилсээр байна. Анчин хүн өглөө эрт босож хамгийн эрүүл сайхан агаараар амьсгалж, уул хөндийн өндөрт мацаж бие халаах дасгал хийдэг, ангийн чанарлаг сайхан мах шөл, хээрийн цэнгэг соргог булаг ус, жимс ногоо зэргээр хооллох тул бие нь чийрэг эрүүл явдаг билээ. Энэ бол ан агнуурын нэгэн гол онцлог ашиг мөн.

	Эрт балар цагаас ан агнуурын асар баян уламжлалыг өвлөн хадгалж ирсэн эх орныхоо удам-заншлаар ан гөрөөг сонирхон оролдогч хэн боловч ан агнуурын өндөр ур чадварыг эзэмшин сурч, ангийн ашиг олборыг эх орон, ард нийтдээ хүртээл болгон өндөржүүлэх явдал анчдын байнгын зорилтын нэгэн мөн.


АНГИЙН ТУХАЙ ЯРИА

	(Тэмдэглэл)

	 

	Хангай, говь, алтай, тал алагласан, дөрвөн улирлын цаг уураар амьсгалсан уудам сайхан монгол нутаг бол хэзээнээс нааш төрөл бүрийн ан амьтад, өрвөлөг, хайрстнаар асар баялаг агаад тэдгээр нь зохицсон газар нутагтаа тайван чөлөөтэй зэрлэг онгоноор бэлчээрлэн, бага жижиг нь хөөдөлдөн тоглож, идшилэн явдаг билээ. Манай нутгийн аль ч өнцөг булан хаа ч явсан ямар ч төрлийн антай тохиолдох нь анчин жуулчин хэн бүхэнд ерийн үзэгдэл бөгөөд эл баялаг ан нь тус улсын эдийн засагт хэзээнээс нааш байр сууриа алдаагүй, харин ч ихээхэн нэмэр хувиа оруулсаар ирсэн чухал эх булгийн нэг болой.

	Цэнхэр униар татсан битүү ногоон модон нөмрөгтэй хөвч хангайн хүглэгэр хүглэгэр өндөр уулсаар хүрэн баавгай, хандгай, буга, бодон гахай, бор гөрөөс, цаа буга, булга, суусар, нохой зээх, морь хонин шилүүс, үнэг, дорго, чандага, туулай, өмхий хүрэн, жирх, үен, солонго жич: Сэлэнгэ, Шишгэд, Булган голоор халиу, минж, заарт харх зэрэг өнгө зүс нь алагласан, үс сор нь гялалзсан, өөх мах нь амттай үнэ цэнэ нь үлэмж олон төрлийн ан амьтад оршдог билээ.

	Зах хязгааргүй зэрэглээтсэн номин цэнхэр говийн уудмаар одоогийн илжиг луусын хэлбэртэй хулан хэмээх нэгэн ан бий. Мөн одоогийн монгол адууны өвөг хэмээгддэг хээрийн зэрлэг адуу-тахь бол биеийн хэлбэр галбир, ааш зан, нийлэх төллөх, орших бэлчих, газар нутаг, баах шээх, үүрсэх янцгаах, хөдлөх хурдлах, өнгө зүс зэрэг нь яг монгол адуутай адил бөгөөд харин ус бэлчээр нэгтэй оршдог хулантай аль ч талаар адилшаах юмгүй буюу завсраа нийлэхгүй. Азарган тахь монгол адууны гүүтэй бэлчээрээрээ нийлж үүлдэр угсаа холилдох явдал байдаг. Зуны дэлгэр сайхан улирал халагдаж намар цагийн сэнгэнэсэн зэвүүн салхи үлээж, бараан будан уулсын оргилыг бүрхэн буух тэр цаг үеэр монголчууд өөр өөрийн адуун сүргээс аль хурдан жороо, ангийн болон уургын зэрэг аль шилдэг сайн морьдоо барилан авч цэлмэг хүйтэн шөнийн жаварт хүчийг тогтоох гэж олон олноор нь уяж сойдог юм. Тийнхүү хагсраан уясан морьд нь шөнө дүлийн цагаар уулсын оргил ширтэн үүрсэн янцгаадаг билээ. Тийнхүү цаг улирлын сэрүүн хүйтний түрүүч хаяанд орж ирснийг мэдэж сэтгэл тайвангүй мэт аясаар цангинатал янцгаасан энэ дуу уулын өндөр, усны өргөн, тал хөндийн уудам дээгүүр давуулан цаг ямагт урин дулааны уур амьсгалтай байдаг говь цөлийн тэртээд байгаа олон зууны өмнөх яс махны элгэн ураг болох онгон тахийн сүрэгт мэнд хүргэж хань татанхан дуудаж байгаа ч юм уу гэмээр хэн бүхэнд санагдуулдаг билээ. Бас энэ үеэр цайдам их говьд цагаан хяруу гялалзсан жихүүн хүйтэн өглөө шинэ цасан титэм асаасан цаст Алтайн тэргүүн өөд өлийн харж алтан говийн унага, атар онгон тахь гөрөөс басхүү Алтай, Хангай, Говь цөлийн дээгүүр харж хангинатал янцгаадаг юм гэж тэр нутгийн хууччуул хүүрнэдэг билээ. Хүний унаа болсон манай монгол адуу, салхины унаа зэрлэг онгон хэвээр яваа тахь хоёрын маань ийнхүү бие биесээ дуудах мэт байх нь эрт нэгэн цагт энэ их говийг элбэг уст далай тэнгис байхын үес аль эртний дивангарын нэгэн галба хөврөн солигдох тэр асар их үймээнээр юм уу, эсвэл балар цагийн хүн нийгмээс зэрлэг амьтныг барьж гарын болгон дасгах тэр үеэс ураг төөрөн салж эдүгээ болтол бие биесээ дуудаж явдаг юм гэнэ билээ гэх зэргээр тэр нутгийн зарим хөгшдийн домог яриа байдаг гэж хуучлах бөгөөд ер нь ч хэн хүний сэтгэл санаанд чингэж дүрслэгдэн санагдах нь аргагүй. Ер нь дэлхий дээр хамгийн ховор гэгдэж нийтийн анхаарал сонирхлыг нэгэнт татаж чадсан ийм үзэсгэлэн сайхан ан нь агаарын салхи хөлөглөсөн юм шиг аль хандсан зүгтээ хатиран хурдалж манарсан цагаан тоос нь тэнгэрт хатган үзэгддэг билээ. Эдгээр ховор эрдэнэ болсон энхрий сайхан энэ баялгийн эх нутгийн маань ээрэм их говь элсэн манхан өвөртөө өвөрлөж байдаг юм.

	Мөн манай тэмээний өвөг хэмээдэг хавтгай хэмээх тэмээн гөрөөс зэрэг урт хөлт тураг ангийн гадна хар сүүлт хэмээх нэгэн төрлийн жижиг гөрөөс зэрэг ан амьтад байдаг бөгөөд эдгээр нь манай адуу тэмээ мэтээр хээр талын бэлчээрт идшилэн явна. Энэхүү алс зэлүүдийн элсэн манхан болсон их говийн гүнд онгон салхинаас өөр айх цочих аюулгүй амгалан тайван энд тэндгүй улайж шарлан бэлчээрлэж, унага даага, үрээ шүдлэн, ботго тором нь тоглолдон бужигнаж явдаг билээ.

	Алсын алсыг ажигласан мэт асар өндөр оргилуудтай алтан шаргал титэмт Алтай ханы бие томтой онгон сүрлэг аргал угалз, янгир ямаа, Алтайн хар хэмээх том товируун биетэй хар сортой тарвага, хадны ирвэс, нутгийн хүмүүсийн нэрээр шагал хэмээх нэгэн төрлийн жижиг биетэй чадал ихтэй чоно, дэлхийд хоцор бөхөн хэмээх гөрөөс зэрэг нь өөр өөрийн төрсөн өссөн тэнгэр тулам хад хавцлуудад эзэн нь болон өчнөөн төчнөөн сүргээрээ үсэрч дүүлэх зэргээр оршдог билээ. Манай нутгийн энгэр бие нь болох асар уудам хөндий хоолой, дов толгодоор эзлэгдсэн хээр талд нь хар цагаан тарвага, тал хээрийн бозлог, үнэг, хярс, мануул, дорго, илбэнх, зурам зэрэг бараг нүх хонгилоор орогнох жижиг ан амьтад маш элбэг оршихын дээр басхүү нутагшсан цагаан зээр энд тэндгүй түгээмэл бүрхэж байсан юм. Ялангуяа намрын цагт мянга түмээрээ сүрэглэн газрын хөрсийг улайж шарлатал бэлчиж наад тал нь үргэн зайлах гэж зам булаалдан хурдалж байхад цаад талынх нь ер мэдсэн шинжгүй идэшлэж. Тэр олон гөрөөс харин манай малын бэлчээрийн өвсийг цөлбөн хохируулах явдал байлаа.

	Гүн цэнхэр нуур цөөрмөөр нь янз бүрийн том жижиг загас жараахай, нүүдлийн ба байнгын янз бүрийн шувууд өдий төдийгөөрөө байдаг билээ. Харин сүүлийн жилүүдэд манай орны аль ч нэгэн ан амьтад ган зуд, дайн хөл, ургамлын төрөл шим, цаг улирал, дулаан хүйтний хувиралт, хайр гамгүй агнагдах зэрэг элдэв шалтгаанаас урьдхаа бодвол өсөлтийн хувьд маш дорой болсон буюу ялангуяа Дорнодын их тал нутгийн ан амьтад зүүнээс баруунаа шуугдан хорогдсоор яваад чухамхүү одоо болоход дээрх нэр бүхий зарим урт хөлийн тураг ангууд зөвхөн Алтайн нурууны чанад говиор мөн л урьдхыг бодвол үзэгдэх төдий болон амьдарч байна.

	Гэвч манай Цэнхэр номин, Нарийн хөхийн говиудаар 10—100 орчим тэмээн гөрөөс, 100—200 шахам хулан, 1,2—20 тахь гөрөөс, 10, 20—100 аргал янгир, 100 гаруй бөхөн, Хангай хөвчөөр 10, 20-оор хандгай, 100-аар буга одоо хэр нь зэрлэг онгоноороо амьдарч байна. Одоо Дорнод аймагт намар өвлөөр цагаан зээр хэд хэдэн түмээр эвэр туур нь тачигнан, хүхээ хоолой нь хүржигнэн жирэлзэж явдаг юм.

	Ан гөрөө бол хүний амьдралын нэгэн салбар, эдийн засгийн томоохон нөөц, зугаа цэнгэл эр зоригийн өвөрмөц нэгэн шалгуур болон иржээ. Захаас зах хүртэл онгон зэрлэг орших энэ том анд манай монгол анчид хангай говийн бэрх бөглүү газар ангийн мэргэжил дадлага бүхий хүлэг мориороо хүч түрэн туулж хатуу ширүүн байгалийн дундуур зүтгэлэн хүрч олон зуун жилээр үл мартагдах яруу сайхан домог юугаан ирээдүйн хүмүүст үлдээдэг билээ. Чухамхүү ангийн ид үе болох жин хүйтэн цагаар ан гөрөөндөө олз омгоо хамтатган хувь заяагаа холбон гарч агнахдаа үр төл бүхий ямар ч нэгэн анг хөнөөх ёсгүй байсан хуучин журам заншлаа мөрдөн дагаж улмаар үржүүлэх өсгөхийг хичээн хамаг ан амьтдаа хэзээд хамгаалан хямгадаж улс эх орондоо ашигтайгаар агнаж, ихийг оруулсаар ирсэн сайн сайн анчид урьд одоо аль ч үед олон байдаг билээ.


СУРГАМЖ ҮГ

	(Дуртгал)

	 

	Эрдэнэт хүний биеийг олж төрөөд эргэх орчлонгийн улирах хүрдийг олон цөөн жилээр боловч эргүүлж өнгөрсөн тэр нарлаг сайхан өдрүүдийнхээ зам мөрийг эргэн харж нэхэн санахад хүний сайн үйлсийн баярламаар бахархмаар учрал, саар явдлын жигшмээр аймаар зүйл мөн ч олонтоо байх ажээ.

	Одоогийн бидний энэ эрх чөлөөт зол жаргалт амьдралын дотор умбан цалгиж цэнгэн байгаа маань жараадхан жилийн тэртээд миний үе тэнгийнхний зүүд зөнд зурвасхан төдий ч орж байгаагүй юм шүү! Тэр үед харийн зандалчин хятад гамин, бароны цагаан цэрэг Халх нутаг ард түмнийг маань шууд эзэлж монгол хүн бүр гаслангийн далайд живж зовлонгийн хүндийг эдэлж байв. Тэрхүү бэрх хэцүү байдлаас гагцхүү их жанжин Сүхбаатараар удирдуулсан журамт цэргийн ачаар ангижран салсан билээ.

	Одоо бидний монголчууд эх сайхан орондоо нийгэм журам байгуулж ариун цагаан хөдөлмөрөөрөө аз жаргалын сайн сайхныг эдэлж алдар нэрээ дуурьсгаж явнам. Манай нам, төр маань олон түмнээ эрдэм соёлын гэгээн замд жолоодож бүтээн байгуулалтын их хөдөлмөрөөр хүн бүхнийг ариун тунгалаг, зориг самбаа, тэсвэр хатуужилтай, чийрэг золбоолог болгож байна. Үүнээс удамлан ухаант мэргэдийн хэлсэнчлэн орчлон дэлхийд гайхуулах эрдэнэс үй түмээрээ байх боловч түүний дотроос хүн гэдэг манлай нь юм гэсэн их алдрыг өндөрт өргөж явна гэж бодоход бахдах сэтгэл нэн ихэд төрнөм.

	Харин хүн, хүний туулах амьдралын замд эгзэгтэй ээдрээтэй тохиолдол олон байдаг. Чухамхүү тэр үед нэр төр аз жаргалаа хувь заяаныхаа дэнсэн дээр зөв тавьж цэгнэх хэрэгтэй, Гэтэл чингэж чадаагүй зарим этгээдээс ямар нэгэн алдаа эндэл гаргаж тэр ч байтугай гэмт хэрэг төвөгт өртдөг байна. Тэр мэт хазгай гишгэлтэд хэн ч бүдэрч болзошгүй юм. Гэвч тэр хазгай гишгэлтээс нь хэнийг ч бол татаж авахыг чухалчилдаг юм. Энэ бол манай орчин үеийн соёлт хүний ёсон, манай хувьсгалт хууль зүйн энэрэнгүй зарчим юм. 

	Хэн нэгэн хүн заавал хазгай гишгэлт, бүтэл зэхий явдалд холбогдох албагүй билээ. Үүнд бүргэд шувуу хүнээс илүү холыг харах боловч хүний нүд бүргэдийнхээс хавьгүй давуу зүйлсийг ажиглаж чаддаг гэсэн онолч мэргэдийн үгийг санаж яваасай гэж захих байна. Бас хэн хүн түүний дотроос амьдралын хашир ухаан, буурь суурь сууж хараахан амжаагүй яваа залуучууд өөр өөрийн орчин тойронд болоод өөртөө байгаа ашигтай тустай бүхнийг хэвшил болгон хэрэглэж мөрдөж, хортой балагтайг жигшин орхиж сайн сайхан бүхнийг дуурайж муу муухай бүхнийг цээрлэж явах хэрэгтэй. Энэ бол хүний хамгийн их хүч чадал мэргэн сэцэн бодол юм.

	Ер нь ямарваа нэгэн бусчир булай, балмад муу явдлын уг шалтгаан бол архитай хундаганы ёроолд байдаг гэсэн мэргэдийн сэцэн үгийг санаж тэр хөлчүүрхэх ундааг хаа боловч хэзээд үл хэрэглэхийг тэсвэрлэн хичээ! Түүнчлэн түр зуурын галзуурал болсон уур хилэнг ямагт тэвчиж явбаас маш сайн.

	Уур уцаараар хөллөсөн бүхэн ичгүүр гэмшлээр төгсдөг гэсэн эртний сэцэн үг бий шүү та минь! Басхүү ховдог шунахай бодлогыг хэзээд жигшин цээрлэж явах хэрэгтэй! Хэн нэгэн этгээд ямар нэгэн хэрэг будилаанд холбогдвоос тухайн хууль ёсоор зохих хариуцлагыг хүлээх нь зайлшгүй ёсон мөн бөгөөд харин «амьдралын чинжүү мэт гашууныг амсаж үзээгүй бол чихэр мэт сайхан амтыг мэдэхгүй» гэсэн мэргэдийн сайхан сургаалыг санаж хүнийг гагцхүү өөд нь татагч хөдөлмөр сурлага хоёрт шимтэн, бие сэтгэлээ засаж гэм буруугаа ариутгаж авах хэрэгтэй.

	Омог бардам авирлавал осол эндэл өдүүлэхийн шалтгаан мөн гэгчийг сайтар ухамсарлаж хэзээд төлөв даруу төвшин шударга аж төрөхийг насан турш эрхэмлэн хичээх хэрэгтэй.

	— Чамайг анх хорвоод төрөхөд эргэн тойрныхон чинь цөм баярлаж инээж байхад чи л ганцаараа уйлж байсан, харин хорвоог орхин одохын цагт чинь эргэн тойрны хүмүүс цөм уйлж байхад чи л ганцаараа инээж байхаар амьдрах хэрэгтэй гэсэн Энэтхэг ардын сургаал уг байдаг билээ.

	— Энэ бол хүн хэмээгч үлэмжийн бахтай алдар нэрийг ариун тунгалгаар мандуулж улс гэр олон түмэндээ ач тустай бүтээлч сайхан амьдралаар амьдарч сайн сайхнаа үр хүүхэд нийт олондоо үеийн үед үлдээ! гэсэн сайхан сургаал үг мөн гэдгийг үргэлж санаж яв гэсэн сургаал мөн.

	«Эзэн хичээвээс заяа хичээнэ» гэгчээр хэн хүмүүн хэзээ ямагт биеэ зөв авч явж чадваас тэр хүн хууль ёсыг сахиж зөв замаа хэзээд алдахгүй явах нь тэр ээ!


ШИРҮҮН ТАВХАЙН ХҮҮ

	(Д о м о г)

	 

	«Сайн эрийн» явдлаас

	 

	Олноо өргөгдсөн хаант Монгол улсын үед монголын нутаг дэвсгэрийн хил хязгаарыг тодотгон овоо тэмдэг дахин босгож дээс татсан бөгөөд хилийн харуулууд урьдаас сайжран, хадаг яндар болсон хилийн хайч мод барьсан цагдаа ажиллах болж хил нэвтрэн худалдаа наймаа хийгчид, худалдааны тусгай тэмдэгт гэж орос, монгол, хятад бичигтэй дөрвөлжин мод хүртэл гарсан билээ. Хил, харуул иймэрхүү байсан боловч миний өгүүлэх гэж байгаа «сайн эр» чөлөөтэй ийш тийшээ нэвтрэн явдаг байсан даа.

	Урьд сайн эр гэж байсан юм. Монголчууд сайн эр гэж чухам хэнийг хэлдэг, нэрлэдэг байсан бэ? гэж олон хүн шуналтай лавлан асуугаад, тэр сайн эрсийн тухай хүүрнэж өгнө үү! гэж шалах хүмүүс ч байх юм. Ингээд л монголын сайн эр гэдэг нэр томьёог тодруулах асуудалд тус болоосой гэж бодоод энэхүү жижиг өгүүллийг бичиж олондоо толилуулахаар шийдсэн билээ.

	Монголчууд сайн эр гэдэг ойлголтын дор хулгайч гэдгийг тайлбарлалтгүй мэднэ. Хулгайч гэдэг муухай утгатай үгийг сайн эр гэж нэрлэсэн нь хоёр ойлголт төрүүлж байгаа юм.

	Нэгдүгээрт, хулгайчийг нэр цээрлэн чоныг (хээрийн юм, боохой, Гэндэнсамбуу) гэх мэт нэрлэдэг шиг тийнхүү сайн эр хэмээн нэрлэсэн буй гэж зарим хүн ярьдаг.

	Хоёрдугаарт, хулгайч гэдэг нэрийг цээрлэсэн хэрэг огт биш, жинхэнэ ёстой сайн эр гэсэн утгаар хэлсэн гэж үздэг. Би энэ саналыг бүрэн зөвшөөрч байгаа бөгөөд ер нь хувьсгалын өмнө хоёр янзын хулгайч байсан гэж санаж байна. Нэг нь: ёстой олиггүй хулгайч, энэ нь ард түмний хувийн болон улс нийгмийн өмч, хөрөнгөнд халдаж, хувийн эрх ашгийг хичээгч, нийгэмд хор хохирол учруулагч этгээд. Энэ нь хуучин нийгмийн хоцрогдлын хог шавхруу бөгөөд хүмүүсийн ухамсрын хэр хэмжээ дорой байгаатай холбоотой байна. Ийм хулгайч бол аажмаар устах болно. Би энд «нийгмийн ашигтай хулгайчийн» тухай ч өгүүлэх гэж байгаа юм бусаа. Тийм нэр томьёо ч байхгүй. Бас хулгайчийг «сайн эр» гэдэг нэрийн дор сурталчлах гэж ч байгаа юм бусаа.

	Харин сайн эр гэдэг цаг төрийн тухайн үед гарч байсан бөгөөд ангийн тэмцлийн нэг илрэл болж зохион байгуулалттай тэмцэл ард түмнийг бүрэн хамарч байгаагүй цагт феодал ноёд дарлагч ангийн эсрэг ганц заримаараа тэмцэж байсан ард олны тэмцлийн нэг шижим хэлбэр л байж гэж хэлэх гэсэн юм. Учир юу вэ? гэвэл сайн эр гэдэг нь үнэхээр хулгайч боловч үйл ажиллагаагаараа ядуу дорд ангийн эсрэг бус, феодал дээд ангийн эсрэг шууд чиглэгдэж байсан өдий төдий баримт байх тул тэр сайн эрийн тухай зөв ойлголт авах нь маш чухал. Хувиа хичээсэн хулгайчийг сайн эр гэж хэзээ ч нэрлэж байгаагүй, ер нь сайн эр гэдэг нь хувьсгалын өмнө л байгаад төгссөн гэж бодож байна. Хувьсгалын жилүүдэд тийм сайн эр гарах шалтгаан нөхцөл үнэхээр байхгүй болсон. Учир нь сайн эр, феодал дарлагч ангийн эсрэг тэмцэж ядуу ангид тусалж явснаас л хамаг хэрэг тийм учиртай юм.

	Феодал ноёдын дарлалыг ов заль, чадал зоригоороо эсэргүүцэн тэмцэхийн тулд хулгайч гэдэг муухай нэр зүүгээд гэр орон эхнэр хүүхэд аж амьдралаа орхин өвлийн хүйтэн, зуны халуунд ядарч зүдрэн уул хад, хээр хөдөөгөөр гэр орон хийж хүн амьтнаас оргон холдож буйд зэлүүд газар амь аргацаан явсан хүмүүсийг ард түмэн зөв танин мэдэж «сайн эр» гэж талархан нэрлэсэн нь бүүр ч уг сурвалжтай юмаа. Энэ сайн эр гэгч нь үнэхээр ард түмнээ хайрлан үзэж ядуусыг дэмжин тэтгэх, энгийн ардуудыг дарлаж дарангуйлж байсан эзэрхэг түшмэл ноёд, хятад худалдаачин, нударган баячуудын эсрэг тэмцэж байсан баримт олон байсан юмаа.

	Энэ бүгдийг харьцуулан бодоод байхад энд тэнд гарч байсан сайн эр гэдэг нь ард түмний ядуу гэр бүлээс гаралтай хүмүүс байсан бөгөөд ихэвчлэн ангийн дарлалын эсрэг гарч байна.

	Хошууны ноёдтой буюу баян тайж угсаатан язгууртантай таарч тохирохоо болиод тэдэнтэй эсэргүүцэн тэмцээд баригдах, тавигдахдаа хүрээд оргон зайлсан, тэгээд ар гэр амиа тэжээхийн эрхээр хулгай хийдэг болсон, хулгай хийхдээ ямагт ард түмнийг дарлан зовоогч хаад ноёд баячуудын хаяаг хадарч алт мөнгө мал хөрөнгөнөөс нь авсан баримтууд гарах юм. Тэгээд ихэвчлэн тийнхүү авсан зүйлээ өөрөө баяжин тэнхрэхэд зориулаагүй ядуу зүдүү хүнд өгсөн тусалсан байх нь олонтоо тохиолдож байна.

	Энэ бүгдээс үзэхэд монголын сайн эр гэдгийн тухай манай эрдэмтэн сэхээтэн, идэвхтэн бичигчдээс олон түмэн уншигчдадаа зөв ойлголттой болгохын тулд ном цуврал бичих хэвлүүлэх нь бас л хэрэгтэй мэт санагдана. Ийм сайн эр монголд олон байжээ. Жишээ нь: Говийн Ширмэн Хоовон, Хангайн Ширүүн Тавхайн хүү Лувсандорж, Дарьгангын Тоорой Банди зэрэг олон сайн эрсийг нэрлэж болно. Эдгээрийн дотроос би зөвхөн Ширүүн Тавхайн хүү Гулбаа хэмээх Лувсандоржийн тухай энд товчхон өгүүлье!

	 

	 

	1. Гулбаа Лувсандорж

	Гулбаа хэмээх Лувсандорж нь түшээт хан аймгийн Эрдэнэ ван Намсрайн хошууны нутагт байсан их шавь долоон отгийн нэг Нинждолбийн ноён номонханы шавь байсан тул түүний хийд дээр шавилан сууж байсан түүний жинхэнэ харьяат хүн байжээ. Одоо Сэлэнгэ аймгийн Зэлтэрийн сангийн аж ахуй буюу Цагааннуур сумын нутагт Довхон хан уулын хавь газар болно.

	Гулбаа Лувсандорж, хийдэд сууж байхдаа түвд ном сайн үзэж цанид дацанд хурж байжээ. Гэтэл Лувсандорж гэнэт би хийдэд суухгүй, хөдөө гарч эхнэр авч хулгайч болно гэсэн гэдэг. Тэгээд хийдээ орхин явж эхнэр авсан, хулгайч ч болсон юм гэдэг. Хийдээс явахдаа «Би нэг эргэж ирнэ, ирээд нэг их юм иднэ» гэсэн, сүүлд үнэхээр ирж бүхэл бярууны мах идсэн гэдэг домог бий. Лувсандоржийн аав Тавхайнх туйлын ядуу айл байжээ. Лувсандорж жижиг толгойтой, намхан биетэй, их чадалтай, уртавтар хар сахалтай байжээ. Орос нутгаас удаа дараа хулгай хийсэн тул Баатар цагаан хааны оросууд Лувсандоржийг монголын толгой хулгайч хэмээснээс Глава хэмээх үг унжран Гулбаа болсон гэж хэлэлцдэг.

	Гулбаа Лувсандоржийн хүү Жадамбаа 50 шахам наслаад саяхан бие баржээ. Лувсандоржийн аав Тавхай угийн ядуу, тариа будааны ажил эрхэлж байжээ. Лувсандорж хийдээс зайлан эхнэр авсан бөгөөд эхнэр нь эрэмгий чадалтай нарийхан өндөр хөх хүүхэн байжээ.

	Лувсандорж гэр орон эхнэр хүүхдээ орхин уул хадаар явж ямагт баяд ноёдын мал хөрөнгөөс авч ядуу ардуудад хувааж өгдөг байжээ. Намар болоход нутгийн ядуу ардууд Лувсандоржийг далдуур харж байдаг, Лувсандорж ч өвлийн идэш авчраад өгдөг, зөвхөн идшээр барахгүй хоол ундны бусад тусламж үзүүлдэг байжээ. Унаа мориор хүртэл тусалдаг байсан удаатай гэнэ. Ядуу айлуудад тарган гүү авчирч өгдөг байсан гэнэ. Гулбаа Лувсандорж бол маш их эрэмгий, моринд гарамгай хүн байжээ. Жишээ нь: морины хар хурд дундуур хоёр тийш тонгойн савж унаж газраас чулуу шүүрэн авч, хойноосоо хөөж яваа хүмүүсийг чулуудаж байсан гэдгээ.

	Гэр орноороо хааяа нэг эргэж ирдэг, ихэвчлэн ийш тийшээ хэрэн явж уул хадаар нууцлан оргож байдаг билээ. Энд Гулбаа Лувсандоржийн тухай зориуд өгүүлж байгаа шалтгаан бол тэр дээд ангийн эсрэг тэмцэл хийж ядуусыг өмгөөлөн явсан үнэн баримт олон тул ийнхүү Монголын сайн эр гэдэг нэрээр гарчиглан өгүүлэх санаа төрсөн билээ. Хойшид Гулбаа Лувсандоржийн үйлдсэн хэрэг, тэдгээрийн чанар байдлын тухай хэлэхийг оролдлоо.

	 

	 

	2. 500 томсгийн хэрэг

	Монголын хойд хэсгээр Баатар цагаан хааны хөрөнгөтний нөлөө маш их байлаа. Хойд хилээр оросын худалдаачид олноор нэвтрэн ирж мал ангийн үс тэргүүтэн баялгийг худалдааны аргаар сорж байжээ.

	Гулбаа Лувсандоржийн төрж өссөн нутагт иймэрхүү явдал болж байсан нь түүний анхааралд орж байжээ. Тэгээд «Лувсандорж цагаан оросууд монголын хамаг юмыг авч явчхаад байна, тэднийг харахгүй юу? Цагаан оросууд орж ирснээс хойш хилийн ой хөвчийн ан барагдах нь... хурдан буутай тул хамаг анг хядаж дуусгах нь гэж хэлдэг байжээ. Цагаач оросын колоничлогчдыг үзэн ядах санаа Лувсандоржид төрж байсан нь гарцаагүй билээ. Лувсандорж цагаан хааны нутгаас удаа  дараа хулгай хийсэн байна. Хаад ноёдын хахаж цацсан хөрөнгө зоориноос харц ядуу хүн хүртэхэд яадаг юм бэ? гэж Лувсандорж хэлдэг байжээ. Лувсандорж Баатар цагаан хааны нутаг Эрхүү хотын тэндээс нэг орос хөрөнгөтний 500 томсгийг (адуу) хулгайлж Да Хүрээ дайруулан цахраар дамжуулан Бээжинд хүргэж худалдсан байна. Энэ үеэс эхлэн Оросын цагаан хааныхан Лувсандоржийг барихаар эрж байсан бөгөөд түүнийг монголын толгой (глава) хулгай гэж нэрлэсэн хэрэг болно. 500 томсгийн хэргээр Лувсандорж баригдсан бөгөөд Хиагтын монгол орос заргачийн яаманд шүүгдсэн байна. Энэхүү шүүхэд монголын талаас одоогийн түүхч Ш. Нацагдоржийн өвөг эцэг Балдан гүн очсон бөгөөд Оросын талаас тусгай төлөөлөгч төлөөний сайд оролцжээ. Лувсандоржид 9 эрүү хэмээх шүүлт тулгаж банздан гуяны нь махыг шалбаран урагдахад Лувсандорж тэр салбарсан махаа хутгаар огтлон цагаан хааны байцаагч түшмэдийн өөдөөс хаяж: «Миний түүхий махнаас иднэ үү? Та нарт үүнээс өөр өгөх бэлэг над байхгүй. Та нар миний түүхий махнаас ид!» гэж байсан гэдэг. Тэгээд гадна хүлээлгэж байхад нь гадуур явсан оросуудад «Би хэргээ хүлээнэ. Та нар хэдэн төгрөг өгөөч» гэж гуйж аваад шүүгдэхдээ «За та нар харав уу? Энэ оросууд чинь намайг хэргээ түргэн хүлээж өгөөч гэж мөнгө өгөөд байна» гэж байсан гэдгээ. 9 эрүү давж нэгэнт улайгаагүй тул монгол түшмэл. — «Манай хуульд эдгээр эрүү шүүлтийг даваад хэрэг хүлээгээгүй хүнийг таних ёстой» гэж тавиулсан. Тэгэхэд «Танай энэ хулгайчийг их мөнгөөр худалдан авъя» гэхэд «хүн худалдан авна гэдэг чинь юу хэмээсэн хэрэг вэ? Өгөхгүй» гэжээ. Гулбаа Лувсандорж чингэж орос хөрөнгөтний 500 томсог хулгайлснаа улайлгүй гарсан байна.

	 

	 

	3. Баргын ганжуураар

	«Баян баргын пүүст буусан шиг

	Балбар гайг ч талбай цохиж болохгүй» 

	 

	гэж ярилцдаг. Тэгэхэд барга нар баян байж. Баян баргын сүргээс хүртэнэ дээ гэж Лувсандорж хэлдэг байв. Баргын ганжуур хурахад халхын мөргөлчид их очдог байсан. Ганжуур хурж байх үеэр Гулбаа Лувсандорж баргын хийдийн адуунаас 100 гаруй морь таслан хөөж нутагтаа авчран ядуучуудад тараан өгсөн юм гэнэ билээ. Уул адууг хөөж гарахад баргын баяныхан хэдэн хүн давхиулан бариулахаар явуулахад цөмийг барьж аваад морины нь сүүлнээс огтлон авч хоёр гарыг нь ард нь хүлээд орхисон байжээ. Үүнээс үзэхэд Гулбаа Лувсандорж их тэнхээ тамиртай хүн байжээ. Тэгж хүлэгдсэн хүмүүс «Халхын Гулбаа Лувсандорж гэдэг хүн байна. Аминдаа хайртай бол түүний хойноос явсны хэрэггүй» гэсэн гэдэг.

	 

	 

	4. Эзэн ноёныхоо сүрэгт халдсан нь

	Лувсандоржийн харьяат хошууны ноён Эрдэнэ ван Намсрай дэвшиж эзэн хааны Шадар сайд, шүүх яамны тэргүүн сайд болов. Ингээд цэцэн хааных маш сайн хурдан морьдтой гэж тэндхийн нэг хошуунаас нэртэй хурдан зургаан үрээ худалдан авч Дагвасүрэн гэдэг хүнд өгч нутагтаа маллуулжээ.

	Өвлийн нэг шөнө нөгөө Дагвасүрэнгийнд Гулбаа Лувсандорж ороод ирж цай хоол ууж идээд:

	— За чи ноёныхоо жороо үрээг ногтлоод өг гэж гэнэ.

	— Юу гэсэн хэрэг вэ? Лувсандорж минь, ноён намайг сүйд хийнэ шүү дээ. Чи минь намайг өршөөгөөч дээ! гэв.

	— Хамаагүй, би заавал авна. Маргааш ноёндоо очиж Лувсандорж аваад явсан, хэрэв өгөхгүй бол чамайг ална гэсэн гээд аваад явсан гэж хэлээрэй. Би чамд дараа нэг тусална гэжээ. Ийнхүү ноёны үрээг Лувсандоржид алдаад Дагвасүрэн хоноггүй давхин Богдын хүрээ орж ирлээ.

	— За ноёнтон минь би ялт хэрэг үйлдээд ирлээ. Танай үрээг Гулбаа Лувсандоржид алдсан. Ямар шийтгэл байдаг бол хүлээхэд бэлэн гэсэнд Эрдэнэ ван:

	— За яах вэ Гулбаа Лувсандоржид алдсан бол зүгээр. Өөр хүнд алдсан буюу чоно нохойд идүүлсэн бол муу хэрэг. Сайн эрд сайн морь хэрэгтэй байж дээ гээд өнгөрсөн гэдэг.

	Түүнээс хойш хэдэн жил өнгөрөөд байхад Лувсандорж Дагвасүрэнгийнд ирж цай хоол хийлгэж идээд явахдаа:

	— Уяан дээр чинь 5 морь байгаа түүнийг чи нөгөө Эрдэнэ вангийн жороо үрээний оронд аваарай. Энэ таван морийг алс холоос авсан, чамд ямар ч хор болохгүй гэжээ. Дагвасүрэн таван морийг авч, хоёрыг Эрдэнэванд өгч 3-ыг нь өөрөө авсан гэнэ билээ. Гулбаа Лувсандорж ингэж эзэн ноёныхоо сүрэгт халдан ямар ч ял шийтгэлгүй гарч байсан удаатай билээ.

	 

	 

	5. Амгалан туслагчтай тэмцсэн нь

	Хошууны туслагч, тэргүүн зэргийн тайж Амгалан гэгч харгис ч хүн баян ч айл. Тэднийх тусгай түнш пүүзтэй, анчидтай, олон боол зарц шивэгчинтэй, олз омог ихтэй, хошуундаа нэртэй нэг нударганых байв. Тэднийд урианхай Ламзав гэгч зарц бас Эрэнбүү гэгч өөр нэг зарц байдаг байжээ. Урианхай Ламзав бол уул нутгаасаа цагаачлан гарч Цагаан нуурт ирж Амгалан туслагчийнд зарцлагдан амиа тэжээж агсан билээ.

	Ламзав Эрэнбүү хоёр Амгалангийн түнш пүүзний наймаанаас хэдэн авдар хятад боов хулгай хийж тэргэнд ачиж явж байгаад баригджээ. Эрэнбүүгийн толгойг хага цохиж, Ламзавыг нэвширтэл банздан, Нинж долбийн хийд дээрх харьяат шавь отгийн нь даргын яаманд хулгайлсан хэдэн авдар боовны нь хамт хүргэсэнд Отгийн даргын яам тэр хоёрын хүзүүнд дөнгө углаад хийд тойруулан явдаг байв. Нөгөө боов алдсан пүүзний данжаад 5 авдар нарийн боовоо зүсээр нь авч тэргэнд ачаад хийдээс Амгалан туслагчийнх өөд явжээ. Тэгэхэд Гулбаа Лувсандорж Нинж долбийн хийд дээр ирж нөгөө хоёрын дөнгийг хэмх цохиж хаяад:

	— Та нар ядуу хулгайч нарыг ингэж дарлаж зовоож байдаг буй гэж цаадуулдаа хэлээрэй. Бидний дөнгийг Гулбаа Лувсандорж хэмх цохисон, хэмх цохиулахгүй бол өөрсдийг чинь ална гэсэн гэж хэлээрэй гэсэн гэдэг. Тэгээд ч нөгөө хоёрт дахин дөнгө зүүлгээгүй тавьсан, тэр яамныхан Лувсандоржоос ухаан алдталаа айсан байжээ. 

	Гулбаа тэндээс Амгалан Туслагчийн өөд явж байсан хоёр хятадыг барьж хүлж орхиод нөгөө авч явсан 5 авдар боовыг нь Номгоны шанаанд байсан хорь шахам айлд тарааж өгөөд Амгалан туслагчийн гадна хүчийг нь тогтоохоор сойж байсан шилдэг 20 гаруй морьдыг цөмийг аваад явжээ. Морьдыг холбож байхдаа гэрээс гарсан хүн өөд буудаж нэг ч хүн ойртуулаагүй явчихжээ. Нөгөө Ламзав Эрэнбүү хоёр «Бид хоёрыг Лувсандоржтой хань хамсаатан байсан гэж сүйд хийх байх, одоо яана даа оргож зайлах уу?» гэж байтал Амгалан туслагч: «Та хоёр, пүүзний боов хулгай хийснээс болж манайд их гарз гаргалаа, тийм гарз гарах учиртай байсан. Гулбаа Лувсандоржоос амь мэнд гарсан маань олз боллоо» гэж байжээ. Амгалан туслагч, Гулбаа Лувсандоржоос шүүрс алдталаа айж сандарснаас тийнхүү таг дуугүй өнгөрсөн. Хэрэв хэрэг төвөг үүсгэвэл сүүлдээ аягүй бол гулбаа Лувсандоржид голомтоо туужуудуулж магадгүй гэж айсан байхаа гэж нутгийн хүмүүс шивэр авир ярилцаж байсан гэдэг.

	 

	 

	6. Гэнэдэх шахсан нь

	Гулбаа Лувсандорж нэг өдөр гэртээ ирээд гэрээ нүүлгэж шинэ нутагт буужээ. Гэтэл алаг эрээн хантаазтай арван тавны цагдаа нар хүрээд ирж гэнэ. Лувсандорж яах аргаа алдаад дэмий л: «За дээшээ морилцгоо, цай идээ зооглоцгоо! Шинэ нутагт буугаад байхад хүрээд ирцгээдэг чинь бэлэг дэмбэрэлтэй хэрэг байна» гэж маш сайхан аялгуу тахимдуу тэднийг хүндэлжээ. Тэд ч сууцгаан, цай ууцгааж, энэ тэрийг ярилцаж байгаад Лувсандоржийг барих (сэжиг мэдэгдэхийн хамт, эхнэр нь авдраа уудлан цагаан бүтээлэгтэй тавагтай юм гарган: «За, шинэ нутаг буугаад байхад шинэ ноёд морилон ирдэг чинь сайхан учрал байна аа. Лувсандорж чи үүнийг энэ ноёдод дэс дараалан барь даа!» хэмээн хар хүндээ өгөхөд цагдаа нар нь архи сархад буюу аль ховор нандин, идээний дээж юм уу гэж ширтэн байжээ. Гэтэл Лувсандорж цагаан бүтээлэг дороос маузер (сэлээдий) буу гарган буудах гэхэд цагдаа нар маш бачимдан сандарч зугтан гарч мориндоо ум хумгүй мордон зугтан алга боллоо. Ингэж нэг гэнэдэхэд шахсан юм гэнэ билээ.

	 

	 

	7. Гүүний хэрэг

	Өөр хүн нутгаасаа хулгай хийвэл гулбаа Лувсандоржид түвэг болдог байлаа. Ялангуяа ядуу хүн юмаа хулгайд алдвал тэр алдсан юмыг Лувсандорж мэдсэн л бол заавал ч олддог, эсхүл ор нь буцаж ирдэг байсан. Нутгийнх нь нэг ядуу хүн нэг гүүгээ хулгайд алдаад Лувсандоржид хэлэхэд:

	— Муусайн олиггүй хулгайч нар хаяагаа хадардаг юм. Би нэг аргыг нь олноо хэмээн хариу өгчээ. Хэд хоноод байтал алдсан гүү нь гаднаа иржээ. Гулбаа Лувсандорж ч тэр хүнтэй дахин уулзаагүй, түүний гүүг хэн хулгай хийсэн нь ч мэдэгдээгүй, бодоход гулбаа Лувсандорж л уул хулгайг олоод аргыг нь олсон хэрэг гарцаагүй болов гэж гүүний эзэн хожим ярьж байжээ. Хулгайч хулгайчаа сайн мэддэг тул хэн, хэний юуг хулгай хийсэн гэдгийг Лувсандорж андахгүй сайн мэддэг байснаас ядуу хүний алдсан зүйлүүдийг эзэнд нь эргүүлэн олж өгч байсан удаа олон юм гэнэ билээ.

	 

	 

	8. Сүүлчийн явдал

	Олноо өргөгдсөний эцсийн он байх, монгол орон гадаадын дарлал мөлжлөгөөс ангижран салах ойртож л байлаа. Цагаан хааны төр мөхөж Ленин гэдэг хүн гарч Оросын ард олон эрх чөлөөгөө олж авсан, тэгээд тэд улаан туг толгой дээрээ мандуулан явах юм гэнэ. Тэр нь цусаа асгаруулан тэмцэж эрх чөлөөгөө олсны тэмдэг юм тэнэ гэлцэж байв. Тэгээд бид ч бас феодал ноёдыг устган эзэрхэг төрийг мөхөөн гэгээн сайхан засаг байгуулах юм байхаа гэдэг үг үүгээр түүгээр сонсогдож байлаа. Гэвч хязгаар нутагт өнөөх цагаан хааны нударган баячууд хэвээрээ байсан, тэд их л үймэлдэн сандарч хил дээр байсан нэг оросын баян худалдаачны адууны хашаа шатсанаас тэнд байсан хэдэн монгол хүнийг барьж зодож алах шахсан гэж сонсогдлоо. Зарим баян худалдаачин оросууд Амарбаясгалантын хийдэд мөргөхөөр явцгаасан юм гэнэ билээ. Орос оронд хувьсгал гарч хэрэг буруудна гэдгээ тэд мэдээд Буддын шашин боловч бурханд мөргөцгөөн даатгал хийлгэх гэсэн юм уу, бүү мэд! Юу ч гэсэн хэсэг худалдаачид Амарбаясгалантын хийд ороод буцаж явжээ.

	Тэд нэг газар хоноод байтал Гулбаа Лувсандорж ирээд буу тулган байж бүх юмыг нь авч эсэргүүцсэн хэдэн худалдаачныг нядаасан даа! Тэндээс маш их юм авсан, мөнгө, чоно, үнэг, шилүүс дах, дээл хувцас хураасан гэдэг. Тэгээд Лувсандорж хэдэн жилийн дараа баригджээ. Өнөөх л юмаа дээрэмдүүлсэн худалдаачдаас Хиагтын заргачийн яамнаа мэдүүлжээ.

	Сайд Эрдэнэбат гэгч нь ширвээ хар сахалтай, дугуй цагаан царайтай, дунд зэргийн настай махлагхан хүн байв. Энэ хүнийг тэр үедээ эрдэмтэн сэхээтэн сүрхий хүн гэж ярилцдаг сан.

	Барон Унгерн баривчлахаар хэчнээн тагнан сурвалжлавч тэр Гандан Хүрээн дээр нэгэн ламын гэрт монгол гутал, хиазтай шар торгон дээл, барга малгай, өргөн орхимж бүхий нэгэн сүрхий лам болон хувирч нуугдан байхад нь нууц бүлгэмийн нэгэн идэвхтэн хүн түүнийг хамгаалан авч оргуулан өвлийн жин хүйтний дундуур шөнийн харанхуйгаар зүүн зүг дан мориор довтлон гарч одоогийн Эрдэнэ сум ба Хэнтийн Захарын даваагаар дамжин ар Минжээр замнан орос нутагт нэвтрэн улмаар алга болон одсон гэдэг домогтой хүн байлаа. Тэр хүн бол ардын жүжигчин зохиолч эмэгтэй Оюуны эцэг мөөн!

	Мөн яамны эрхэлсэн Түшмэл Дашням нь бага зэргийн ширвээ хар сахалтай, царай цагаан, нас эр дунд, бие том бөгөөд хуучин монгол бичгийг онцгой хурдан ба маш сайхан бичдэгээрээ нэрд гарсан, Сэцэнхан аймгийн Хурц ван Түдэнгийн хошуу буюу одоогийн Сүхбаатар аймгийн Эрдэнэ цагаан сумын харьяат, хүн бүхэнд үнэхээрийн тусч, эрээ цээргүй сайн хүн байв.

	Түүний тэр гоё бичгийг одоо олж үзэхийг хүсэх залуус хэрэв байвал академич Ц. Дамдинсүрэн ба улсын номын санд Дашням гуайн өөрийн зохиосон элдэв шүлэг, зохиолын гар бичмэл нь зөндөө байдаг тул тэндээс олж үзэж болно. Энэ хүн тухайн үедээ гагцхүү гоё бөгөөд хурдан бичдэгээрээ зогсоогүй шүлэг найраг үргэлжилсэн үгийн зохиол ихэд бичдэг, манж, монгол, түвд хэл бичигтэй нэн чадамгай хүн байж билээ.

	Хоргой эмжээртэй хүрэн тэрмэн хантаазтай, улаан торгон гадартай том үнэгэн лоовууз бүчилсэн хүн байсан гэжээ. Ингээд Лувсандоржийг шүүхэд ер улайхгүй байжээ. Ийнхүү удаж байгаад заргачийн яам арга зохиож нэг туршуул гарган, гэрт нь хүн явуулан эхнэрт нь хэлүүлжээ. Лувсандорж оргосон, би хамт тэндээс оргосон хүн, хантааз лоовуузыг минь аваад ир хэмээсэнд түүний эхнэр гэнэдэж тэдгээр зүйлийг нь өгсөн байжээ. Уг хүрэн тэрмэн хантааз улаан лоовуузыг заргачийн яаманд авчирч өгсөнд энэ чиний юм мөн үү? гэхэд биш гэхээс өөр юм мэдүүлсэнгүй. Харин манай монголчууд ийм лоовууз ба хантааз өмссөн хүн захаас аван байдаг юм гэх зэрэг өчөөд улайхгүй байжээ. Ийм болоход түүний эхнэрийг нь бариулан ирж Лувсандоржийн нүүр дээр: «Энэ танай Лувсандоржийн юм мөн үү? гэж асуусанд түүнээс энэ манай хүний юм биш ээ гэж мэлзсэн байна. Эхнэрийг нь байцааж эс улайв. хэмээн түүний хоёр хөхийг нарийн шанз олсоор эрж шүүхэд Лувсандорж хараад манай эхнэрийг бүү тамлаа. Би хэргээ хүлээе гэж хэлсэн гэдэг, үүнээс үзэхэд Лувсандорж хэчнээн зоригтой ч гэсэн эхнэрээ өрөвдөн хайрлах нинжин сэтгэлтэй хүн байжээ. Эхнэр нь эмэгтэй намайг шүд зуун хөхөө эрүүлэн байхад зүгээр харж суусан, чи эр хүн байтлаа эм надаас дор ам алдан улайлаа гэж нөхрийгөө зэмлэн, чи ч одоо энэ хэргээсээ амь мэнд гарахгүй байхаа гэж байсан гэдэг. Ингээд л гулбаа Лувсандорж улмаар нийслэл Хүрээнд хүргэгдэн Шанзвын яамны их гянданд хоригдон байгаад 50 гаруй насандаа халуун хижиг өвчнөөр нас барсан юм гэдэг билээ.

	Монголын сайн эрийн нэг Гулбаа Лувсандоржийн амьдрал бол бурангуй засгийн сүүлчээр, ардын гэгээн засаг төр мандахын босгон дээр ингэж төгссөн юм даа.


БАРЬЦЫН ХЭЭР АЛАГ

	(Хурдан  морины  домгоос)

	 

	1. Монгол ардын үлгэр домогт морины тухай өгүүлэх нь:

	Уул нь өндөр бол

	Морь минь зовно оо, хө

	Учирснаа зовоовол 

	Өөрөө зовно оо, хө

	 

	Хад нь өндөр бол 

	Морь минь зовно оо, хө 

	Ханилснаа зовоовол 

	Өөрөө зовно оо, хө 

	 

	гэж утга уянгын шилдэг дуундаа, унасан морио, амраг хань лугаа зэрэгцүүлэн иш татаж дуулдаг, моринд эрэмгий бөгөөд хайртай нэгэн үндэстэн бий. Морь унадаг өөр бусад улс үндэстний туулаагүй түүх, дуулаагүй дуу энэ үндэстэнд байдаг билээ.

	Энэ бол Ази тивийн элгэн дээрх асар уудам нутагтаа, дөрвөн цагийн эргэлтэн дунд, дөрөөн дээрээ өндийж, хуртай тарган агтаа, хурайланхан адуулж өссөн монгол үндэстэн билээ!

	Монгол гэсэн нэрийг сонсмогц морь гэсэн үг аяндаа санагддаг бөгөөд морь унаагүй монгол хүн, морин хуур хоймортоо тавиагүй монгол айл, энэ уужим нутгийнханд бараг үгүй билээ. Ийнхүү удамшил нэвтэрхий шингэсэн ард Монголын түүх, чухамхүү, хүлэг морины нуруун дээр явж бүтээсэн түүх мөн ажгуу. Эрт балраас эхлэн, хорьдугаар зууны босгыг мориороо алхаж, Ард түмэн, оньсон хөдлүүртэй золгох хүртэл, асар урт замыг монголчууд мориороо туулсан бөгөөд эмээлт морины жолоо залалгүйгээр бүтээж байсан түүхийн алхам ховор буй за. Эмээлт морины дөрөөнд хөл тавилгүй нас элээсэн монгол хүн түүнчлэн нэг ч үгүй буй заа.

	Атар талын уужмыг аргамаг хүлгээрээ туулан давхиж, амраг ханьтайгаа золголгүйгээр, хайр сэтгэлтэн болоогүй хосууд энэ оронд хэзээнээсээ үгүй билээ.

	Хүн гэж анх удаа хүний гэрэлт ертөнцөд дуугаа дуулгаж хөдсөн өлгийд өлгийдүүлэн, эцэг эхээсээ нэр нэрлүүлж, энэ монголын иргэн болж нэмэгдэх анхны цайллага дээрээ айраг идээгүйгээр угаалгаж байсан монгол хүүхэд бараг үгүй буюу.

	Наадмын морь унаагүй хүүхэд нас, эмнэг адуу сургаагүй залуу нас, морьтой ижилдэн дасаагүй амьдрал, гэж, монгол түмэнд үгүй буюу! Учир иймээс хүлэг морио магтан дуулаагүй нэг ч үлгэр, нэг ч шүлэг, нэг ч ерөөл магтаал болоод дууг монгол ардын аман зохиолоос олоход маш бэрхтэй. Монгол ардын аман зохиол бол морио хайрласан хүний чин сэтгэлийн дуулал билээ.

	Амьдралын нь алхам гишгэм бүхэнд тус болж, нүдээ нээж ухаан суух цагаасаа харан дасаж, хайрлан эдэлж, гансрах ганцаардах цагтаа нөхрөө хүртэл хийж явсаар насан өөдлөх цагт ч болов хайрлан өрөвдсөөр байдаг энэхүү морь хэмээх амьтныг дурсан дуулалгүйгээр, өөр юугаа дуулах билээ! гэж монгол өвгөд дээдэс маань хэлнээ! Мориноос өөр хийморьтой сайхан амьтан гэвэл юугаа хэлэх билээ гэж ардын аман зохиол хэлнээ!

	Аргагүй ээ! Хүн морь хоёр энэ нутаг дээр зуу гаруй мянган жил хамт амьдарсан бөгөөд сая жилийн чанадаас бие биеэ мэдэх болсон юм. Ардын аман үлгэрт:

	 

	Наран сая л мандаж байхад, 

	Навчин сая л дэлгэрч байхад, 

	Саран сая л мандаж байхад 

	Шажин сая л үүдэн байхад 

	 

	Сүн далайг шалбааг байхад 

	Сүмбэр уулыг гүвээ байхад 

	Захын модыг зулзаган байхад 

	Загал бугыг янзага байхад...

	 

	Эртийн эрт цагт, элэнц хуланцын тэртээд амьдарч байсан баатар эрийн тухай өгүүлэхдээ:

	 

	Халуун өдөрт сүүдэр болсон 

	Харанхуй шөнөд нөхөр болсон 

	Харийн холд хүлэг болсон 

	Хартантай тулахад хүчин болсон

	 

	Эрдэнэт хүлэг морины нь тухай

	 

	Арыг бүрхсэн 

	Ай түм— 

	Арван живаа 

	Алаг адуу, 

	Өврийг бүрхсэн  

	Үй түм— 

	Хорин живаа 

	Хонгор алаг адууны нь 

	 

	тухай дурддаг билээг.

	Хүлэг морь нь эзэн хүнээ, харь холын газар явах үест алжааж ядраад нойрсоход нь атаатан дайсныг үзээд

	 

	Үүрсэн янцгааж

	Үглэн дуудан байтал нь 

	Үл сэрэхийг үзээд 

	Уруул амаараа татаж 

	Уйлан унжин байтал нь 

	Унагаасан нулимс

	 

	Чихэнд нь дусахад сая сэрж дайснаа үзэв гэх зэргээр эзэн хүндээ хэчнээн ээлтэй үнэнч байдгийг нь харуулсан үлгэр яриа одоо хүртэл олон бий.

	Тэр үлгэр бүхэнд хол нутгийн хааныд очсон баатар эр өөрөө нусгай муу бор хүү, морио даахь нь арилаагүй, хамуутай муу үрээ болгон маш ядуу дорой маягаар очиж даахитай муу үрээгээ уралдуулан түрүүлүүлж эрийн гурван наадмын нэгэн түрүүг авсан тухай дурдсан байдаг билээ. Одоо би даахиа хаядаггүй, хэв хийц муутай, унхиа дорой учраас эзэн хүндээ нүд үзүүрлэгдсэн нэгэн хээр алаг үрээний тухай үгчлэн өгүүлье! 

	1894 оны орчимд Сэцэн хан аймгийн (одоо Хэнтий аймгийн нутаг) Хүрээгөхөл гэдэг газраар нутаглан байсан Их шавийн Тавнангийн отгийн харьяат ард Самидын Гунгаа гэгч айлын адуун сүргийн нэгэн гүүнээс хээр алаг зүсмийн нэгэн унага төрсөн ажээ. Тэр хээр алаг нь бага насандаа жижгэвтэр давжаа биетэй, хэв муутай даахиндаа баригдсан барагтайхан үрээ байсан тул эзэндээ үл тоомсорлогдож, анхандаа гүрмийн барьцаанд гарч ижил дасал болсон сүргээсээ ангижирч улмаар морины дайвар нэмэрт гар дамжиж, нутаг шилжсээр тэр нэгэн жилийн хавар нийслэл Хүрээний малын зах дээр гаргаад байхад нь нэрд гарсан уяач жасын хөх Дондог гэгч хүн хурдлах магадгүй үрээ гэж арван лан мөнгөөр худалдан авч одоогийн Төв аймгийн нутаг Цээл шар ус, Тосон Заамар, Хун тайжийн балгас зэргэмжийн газраар нутаглан байсан хөдөө гэртээ гаргаж адуундаа нийлүүлжээ. Түүнээс хойш Хэнтий зүгийн тэр унага, баруун зүгийн морь болжээ.

	1898 он шар нохой жил Халхын долоон, хошуу наадам (даншиг)-д анх удаа уралдуулахаар нийтэд нэр гарсан уяач жасын хөх Дондогийн барьцын хээр алаг, энэ жилийн хэдэн зуугаад шилмэл соёолон морьд дотор оролцон шинээр уягдаж эхлэв. Тэр жилийн их наадамд эцсээ хийж, эмээлээ авхуулсан алдарт түмний эх хөгшин буган халиуныг унаж 25-д ирсэн хөвгүүн Гэндэнгээр унуулсан барьцын хээр алаг үрээ ийнхүү эхлэлтээ хийжээ.

	Энэ жил 1200 орчмын соёолон морьд уралдсанд манай хээр алаг, уралдааны дунд хэрээс ахин ахисаар Сэцэн ханы буурал гэдэг маш хурдан нэгэн морьтой хэсэг зуур зуузай холбож яваад гэнэт суга үсрэн бараг нисэж эхлэв үү гэмээр хурдалж Магнаг толгойн энгэр, шар ордны өмнө тулан ирсэн билээ. Барьцад гарч эхлээд морины нэмэрт дайгдан явсан даахитай хээр алаг, долоон хошуу даншгийн мянга хоёр зуугаад соёолон насанд ийнхүү маш хол цойлон түрүүлж эрдэнийн түмний эх алдарт хурдан хүлэг болох нь тэр ээ! Энэ нь даахь дотор морь, дахан дотор эр гэсэн эртний зүйр үгийг бас аргагүй санагдуулна.

	1900 оны долоон хошуу наадамд уралдсан 1000 гаруй их насанд тэр хээр алаг маш хол түрүүлж түмний эхийн хээр алаг гэдэг мөнхөд цуурайтан дурсагдах түгээмэл их нэр цолоо тэр өдрөөс эхлэн олжээ. Түүнчлэн түмний эхийн хээр алаг 1901, 1908 онуудад хийсэн долоон хошуу наадмуудад уралдсан их насны 1000-аас доошгүй тооны морьд дотроос найман жил дараалан маш хол түрүүлсэн түүхт хурдан морь гарчээ.

	1908 онд Богд Жавзандамба ламын таалалд нийлүүлэн, халх дөрвөн аймаг, шавь таван газрын шийдвэрээр долоон хошуу даншгийг тэр жил хоёр удаа хийжээ. Тэр хоёр удаагийн наадамд түмний эхийн хээр алаг морь, хоёуланд нь хол түрүүлжээ. Түүнээс хойш долоон хошуу наадам (даншиг)-ыг хийгээгүй гэдэг. Энэ морь ч бараг давхисангүй дархлагдан байсаар ясан шүд эвдрэн гуч гаруй наслаад 1921 оны хавар Хун тайжийн балгас орчим газар, эзэмшин адгуулж байсан уяачин хөх Дондогийн хүү Хөвчийн Пунцагдоржийнд насжин зөнөж үхсэн гэдэг билээ.

	Түмний эхийн хээр алаг бол биеэр өндөр, өвчүү ба салтаагаараа маш өргөн, толгой сайхан, магнай өргөн, согоон чихтэй, дэл сүүл нь ширхэг нарийхан бөгөөд шингэн, ташаа өргөн, ханхар цээжтэй, халтар амтай, зөвхөн дөрвөн шийр цагаан, зөв талынхаа хаан дээр алга дармын хэртэй цагаан сүтэй хээр морь байсан учраас хээр алаг нэр олжээ.

	Далай даян дархан аваргууд ба улсын түмний эх морьдыг хэн хүн дур мэдэн түүгээрээ аар саар жижиг наадмуудад барилдуулах, уралдуулах эрх ёсонгүй байжээ. Хэрэв зарим нэгэн жижиг наадамд дархан аваргуудыг барилдуулах буюу улсын түмний эх хурдан морьдыг уралдуулах бол зохих газруудын зөвшөөрлийг авдаг журамтай байсан учраас хээр алаг морь сүүлдээ тийнхүү бараг уралдсангүй шахам явсаар өнгөрчээ. Энэ хээр алаг морины чухам эрчтэй хурдан үе нь алдар цуут Намхай аваргын ид хавтай барилдаж явсан үед билээ. Тийм ч учраас эрийн дотор Дугар, Намхай, хүлгийн дотор буган халиун, хээр алаг гэж манай өвгөд хөгшдөөс уламжлагдсан, сүүлийн зуу гаруй жилийн доторх домогт яриа байдаг билээ.

	Халхын долоон хошуу даншигт барилдах, бөх, уралдах морьдыг дөрвөн аймаг шавь таван газраас уламжлалыг харгалзан тоо тогтойн зарлан ирүүлдэг байжээ. Энэ тухай 1898 онд Засагт хан аймгийн Лу жанжин гүний хошуу нутаг Хан хөхий орчим газраас их насны арав гаруй хурдан морь ирж тэр жилийн долоон хошуу даншигт нэлээд дээгүүр давхиж байсан баримт байдаг билээ. Лу жанжин гүн гэдэг бол Ардын хувьсгал мандахын эхэн үеэр Засагт хан аймгийн Ачит ван Гончигдамба гэж байсны эцэг бөгөөд түүний захирсан нутаг одоогоор Увс аймгийн Зүүнхангай, Өндөрхангай, Туруун сумдын дэвсгэр нутаг мөн билээ. Үүнээс үзэхэд тэр үеийн уралдах морьд мөн ч хол газраас ирж байжээ.

	Цэцэн хан аймаг, одоогийн Хэнтий, Мөрөн орчмоос гаралтай морины арилжааны дайвар нэмэрт явсан барьцын хээр алаг үрээ нь харин баруун Туул, Хун тайжийн балгас зэргэмжийн газар нутагт нутагшиж хүлэг сайн нэрээ халх даяар цуурайтуулсан улсын түмний эхийн хээр алаг морины домгийг үүгээр төгсгөв.

	Ийнхүү гарамгай хурдан нь нэгэнт шалгарсан гагцхүү их насны зөвхөн түрүү моринд түмний эх хэмээх хүлгийн дээд цолыг олгодог боловч нэг морь олон удаа түрүүлбэл түүнд нэмэн олгох чимэг цол, бөхийн нэгэн адил басхүү байжээ.

	Тэр нь хүлэг, зандан гуурс, өнгийн чимэг, бор харцага, соргог согоо, жаргалант хүлэг, саран мандал, алтан гуурс, идэр буга, хүрэн зандан, хатан болд, хөнгөн сэргэг, төгөлдөр борог, ганиун харцага, бат хүлэг, дүүлэн харцага, алтан сандал, идэр хайч, хүрх бүргэд гэх зэрэг нэмэлт чимэг цол байв. Энэ чимэг цолыг морь болгоны шинж чанарт тохируулан өгч байсан бололтой.

	Ер нь түмний эх гэж дээд зэргийн энэ цолыг дээр үед гагцхүү долоон хошуу буюу халх нийтээрээ нийлэн үйлдсэн улсын их наадамд түрүүлсэн зөвхөн их насны моринд олгож байсан нь сүүл сүүлдээ долоон хошуу даншигт уралдсан нас бүрийн түрүү бүрд түмний эх хэмээх дээд цол олгох болжээ.

	 

	⁂

	Уг номыг “Болор дуран” шалгуураар шүүсэн болно. 
Программтай танилцах бол сурталчилгаа дээр товшиж холбоос руу орно уу.

	ӨГЛӨГИЙН ЭЗНИЙ СОНОРТ

	Манай номын санд байгаа бүх номыг та хүссэн үедээ ҮНЭ ТӨЛБӨРгүй авч уншиж болно.
Аливаа ажлыг хийхэд зардал гардаг шиг уг номын санг бүтээхэд багагүй зардал гарч байгаа.
Та улам олон ном ингэж унших хүсэлтэй бол бидний ажлыг дэмжин манай номын санд НОМоор болон МӨНГӨөр хандив өргөж болно.

